DEĊIŻJONI TAL-KUMMISSJONI
tal-24 ta’ April 2007
rigward il-miżura ta’ għajnuna imwettqa mill-Belġju favur l-InterFerryBoats (C 46/05 (ex NN 9/04 u ex N 55/05))
(notifikata bid-dokument numru C(2007) 1180)
(It-testi bil-Franċiż u bl-Olandiż biss huma awtentiċi)
(Test b’relevanza għaż-ŻEE)
(2009/608/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jwaqqaf il-Komunità Ewropea, u b’mod partikolari l-ewwel sentenza tal-paragrafu 2 tal-Artikolu 88 tiegħu,
Wara li kkunsidrat il-ftehim rigward iż-Żona Ekonomika Ewropea, u partikolarment il-punt a) tal-ewwel paragrafu tal-Artikolu 62 tiegħu
Wara li stiednet lill-partijiet interessati sabiex jippreżentaw l-osservazzjonijiet tagħhom skont l-imsemmija Artikoli,
Billi:
1. PROĊEDURA
1.1. Każ NN 9/04 u N 55/05
(1)
Permezz ta’ ittra tat-12 ta’ Awwissu 2003, irreġistrata fil-Kummissjoni Ewropea fl-20 ta’ Awwissu 2003 (TREN/A(03)27718), l-awtoritajiet Belġjani nnotifikaw il-miżuri ta’ salvataġġ u ta’ ristrutturazzjoni, mogħtija mis-Soċjetà Nazzjonali tal-Ferroviji Belġjani (SNCB) lill-kumpannija sussidjarja tagħha Inter Ferry Boats (IFB) permezz ta’ kuntratt ta’ qafas konkluż fis-7 ta’ April 2003, skont il-paragrafu 3 tal-Artikolu 88 tat-Trattat.
(2)
Fit-13 ta’ Ottubru 2003 (D(03)17546), il-Kummissjoni stiednet lill-awtoritajiet Belġjani sabiex jipprovdu informazzjoni supplementari lill-Kummissjoni. Laqgħa bilaterali rigward dan is-suġġett mal-awtoritajiet Belġjani seħħet fit-12 ta’ Diċembru 2003. Matul din il-laqgħa, il-pjan ta’ ristrutturazzjoni għall-IFB ġie ppreżentat lill-Kummissjoni.
(3)
L-awtoritajiet Belġjani rrispondew għall-ittra tal-Kummissjoni b’ittra fis-7 ta’ Jannar 2004, irreġistrata fil-Kummissjoni fit-13 ta’ Jannar 2004 (TREN/A(04)10708). F’din l-ittra, jirriżulta li l-miżuri nnotifikati ġew mogħtija. Għalhekk, il-każ ġie rreġistrat taħt in-numru NN 9/2004. Laqgħa oħra saret fit-30 ta’ April 2004. L-awtoritajiet Belġjani bagħtu dokumenti supplementari, mitluba mill-Kummissjoni matul din il-laqgħa, permezz ta’ ittra tal-15 ta’ Ġunju 2004, irreġistrata fil-Kummissjoni fil-21 ta’ Ġunju 2004 (TREN/A(04)23691).
(4)
Permezz ta’ ittra fis-26 ta’ Jannar 2005 (D(05)100339), il-Kummissjoni stiednet lill-awtoritajiet Belġjani sabiex jipprovdu informazzjoni supplementari, li ngħatat permezz ta’ ittra datata l-25 ta’ Marzu 2005, irreġistrata fil-Kummissjoni fit-30 ta’ Marzu 2005 (TREN/A(05)7712).
(5)
Permezz ta’ ittra tat-28 ta’ Jannar 2005 (SG(2005)A1133), l-awtoritajiet Belġjani infurmaw lill-Kummissjoni bl-intenzjoni ta’ SNCB li tipproċedi għal żjieda fil-kapital supplementari ta’ IFB, li ma kienitx prevista fil-ftehim mgħarraf fit-12 ta’ Awwissu 2003. Il-Kummissjoni rreġistrat dan il-każ bħala notifika taħt in-numru N 55/2005.
(6)
Permezz ta’ ittra tad-29 ta’ Marzu 2005 (D(05)106199), il-Kummissjoni stiednet lill-awtoritajiet Belġjani sabiex jipprovdu informazzjoni supplementari, li ġiet mogħtija permezz ta’ ittra tat-28 ta’ April 2005, irreġistrata fil-Kummissjoni fit- 3 ta’ Mejju 2005 (SG(2005)A(05)4155).
(7)
Permezz ta’ ittra tal-31 ta’ Mejju 2005 (D(05)111096), il-Kummissjoni stiednet lill-awtoritajiet Belġjani sabiex jipprovdu informazzjoni supplementari, li ġiet mogħtija permezz ta’ ittra tat-30 ta’ Ġunju 2005, irreġistrata fil-Kummissjoni fl-1 ta’ Lulju 2005 (TREN/A(05)16598).
(8)
Fis-16 ta’ Settembru 2005, ġiet organizzata laqgħa ta’ ħidma bejn il-Kummissjoni u l-awtoritajiet Belġjani. Matul din il-laqgħa, il-Kummissjoni talbet lill-awtoritajiet Belġjani sabiex jagħtu informazzjoni supplementari, li ġiet mogħtija permezz ta’ ittra fil-21 ta’ Ottubru 2005, irreġistrata fil-Kummissjoni fl-24 ta’ Ottubru 2005 (TREN/A(05)27067).
1.2. Il-każ C 46/05
(9)
Permezz ta’ ittra tas-7 ta’ Diċembru 2005, il-Kummissjoni infurmat lill-Belġju bid-deċiżjoni tagħha li tibda l-proċedura prevista fil-paragrafu 2 tal-Artikolu 88 tat-Trattat fir-rigward tal-miżuri diskussi.
(10)
Id-deċiżjoni tal-Kummissjoni li tibda l-proċedura ġiet ippubblikata f'Il-Ġurnal Uffiċjali tal-Unjoni Ewropea (1). Il-Kummissjoni stiednet lill-partijiet interessati sabiex jippreżentaw l-osservazzjonijiet tagħhom dwar il-miżura diskussa. Il-Kummissjoni ma rċeviet l-ebda osservazzjoni dwar dan is-suġġett min-naħa ta’ partijiet terzi interessati.
(11)
Il-Belġju rrisponda għall-ittra tal-ftuħ tal-proċedura peremzz ta’ ittra fl-14 ta’ Frar 2006, irreġistrata fil-Kummissjoni fil-15 ta’ Frar 2006 bin-numru TREN/A/13934. Permezz tal-istess ittra tal-14 ta’ Frar 2006, il-Belġju rtira in-notifika tat-28 ta’ Jannar 2005.
(12)
Laqgħat ta’ ħidma bejn is-servizzi tal-Kummissjoni u l-awtoritajiet Belġjani seħħew fl-1 ta’ Ġunju 2006 u fil-25 ta’ Lulju 2006. L-awtoritajiet Belġjani kkomunikaw informazzjoni supplementari lill-Kummissjoni permezz ta’ ittra fid-29 ta’ Ġunju 2006, irreġistrata mill-Kummissjoni fl-istess jum taħt in-numru TREN/A/25806, permezz ta’ ittra tal-20 ta’ Settembru 2006, irreġistrata fl-istess jum bin-numru TREN/A/32665, u permezz ta’ emails fis-16 u l-21 ta’ Novembru 2006, irreġistrati bin-numri TREN/A/37638 u TREN/A/37981.
(13)
Permezz ta’ ittra fit-30 ta’ Novembru 2006, li l-Kummissjoni rċeviet fil-5 ta’ Diċmebru 2006 u rreġistrata bin-numru TREN/A/39219, l-awtoritajiet Belġjani kkomunikaw ittra tas-Sur Karel Vinck li tirrigwarda dan il-fajl. L-awtoritajiet Belġjani bagħtu din l-ittra sabiex jipprovaw it-teżi tagħhom fejn d-deċiżjonijiet ta’ SNCB f’dan il-każ ma kinux jistgħu jiġu attribwiti lill-Belġju, imma biss għal SNCB.
(14)
Permezz ta’ ittra fil-5 ta’ Frar 2007 (D(07)302095), il-Kummissjoni stiednet lill-awtoritajiet Belġjani sabiex jipprovdu informazzjoni supplementari. Il-Belġju kkomunika din l-informazzjoni permezz ta’ ittra tas-6 ta’ Frar 2007, irreġistrata fil-Kummissjoni fis-7 ta’ Frar 2007 (A(07)24246), permezz ta’ ittra fit-8 ta’ Frar 2007, irreġistrata fil-Kummissjoni fid-9 ta’ Frar 2007 (A(07)23613), permezz ta’ ittra tat-13 ta’ Frar 2007, irreġistrata fil-Kummissjoni fil-15 ta’ Frar 2007 (A(07)24201), u permezz ta’ ittra tal-15 ta’ Frar 2007, irreġistrata fil-Kummissjoni fis-16 ta’ Frar 2007 (A(07)24362).
(15)
Permezz ta’ ittra tal-15 ta’ Marzu 2007 (D(07)306248), u matul laqgħa ta’ ħidma li seħħet fis-16 ta’ Marzu 2007, il-Kummissjoni stiednet lill-awtoritajiet Belġjani sabiex jipprovdu informazzjoni supplementari. Il-Belġju kkomunika din l-informazzjoni permezz ta’ ittra tat-30 ta’ Marzu 2007, irreġistrata fil-Kummissjoni fl-istess jum (A(07)28411).
2. DESKRIZZJONI DETTALJATA TAL-MIŻURI TA’ SALVATAĠĠ U TA’ RISTRUTTURAZZJONI
2.1. Il-partijiet tal-kuntratt ta’ qafas rigward is-salvataġġ u r-ristrutturazzjoni tal-IFB
2.1.1. IFB
2.1.1.1. Deskrizzjoni tas-soċjetà
(16)
IFB hija kumpannija bl-ishma tal-liġi Belġjana. SNCB għandha 89.03 % tal-kapital soċjali. L-azzjonisti l-oħra huma CNC Transports, kumpannija sussidjarja b’93,8 % ta’ SNCF (7,41 %), ICF (2,08 %), u EWS (English Welsh and Scottish Railway - 1,22 %).
(17)
IFB inħolqot fl-1 ta’ April 1998 permezz tal-unjoni tat-tliet soċjetajiet li ġejjin: Ferry Boats SA, Interferry SA u d-dipartiment “tal-ferrovija” ta’ Edmond Depaire Ltd. Kif wera l-Belġju permezz ta’ silta mir-reġistru tas-soċjetajiet, din l-unjoni kienet amalgamazzjoni permezz ta’ takeover, fejn Ferry Boats SA assorbiet lil Interferry SA; minħabba dan, id-dipartiment tal-ferrovija ta’ Edmond Depaire SA ġie mgħaqqad mal-entità amalgamata. IFB għalhekk tkompli l-personalità ġuridika ta’ Ferry Boats, li nħolqot fl-1923.
(18)
IFB tagħmel primarjament żewġ tipi ta’ attivitajiet, il-loġistika għat-trasport bil-ferrovija u t-trasport ikkumbinat (“IFB Logistics”) u l-użu tat-terminali tal-kontinent għat-trasport ikkumbinat (“IFB Terminals”). L-attivitajiet tal-intrapriża ġew deskritti fid-dettall fl-ittra tal-ftuħ tal-proċedura formali tal-eżami, il-punti 16 sa 29.
(19)
Ma’ dawn l-attivitajiet, iridu jiġu miżjuda il-holdings u s-sussidjarji li l-IFB għandha jew kellha fil-Belġju u barra l-pajjiż f’soċjetajiet li jużaw terminali tal-baħar u tal-kontinent kif ukoll f’soċjetajiet ta’ trasport. Dawn il-holdings u s-sussidjarji ġew deskritti fid-dettall fil-punt 30 u l-punti ta’ wara tal-ittra tal-ftuħ tal-proċedura formali tal-eżami. Il-Belġju informa lill-Kummissjoni li ċerta informazzjoni fattwali kontenuta fl-ittra tal-ftuħ ma kinitx kompletament korretta, jiġifieri evolviet wara. Il-bdil fattwali li seħħ wara l-ittra tal-ftuħ tal-proċedura huwa deskritt fil-punti li ġejjin. Għall-bqija; dan huwa ttrattat fid-deċiżjoni tal-ftuħ (il-punti 30 sa 49).
(20)
Holdings tal-IFB fit-terminali tal-Belġju. IFB m’għadiex topera mit-terminal ta’ Zeebrugge. Fil-punt 39 tal-ittra tal-ftuħ, hemm miktub li din biegħet l-ishma tagħha lill-grupp ta’ interess OCHZ. Fil-verità, IFB biegħet l-ishma tagħha lil Hesse-Noord Natie, kumpannija li magħha kienet tuża dan it-terminal.
(21)
Fil-punt 41 tal-ittra tal-ftuħ hemm miktub li l-IFB għandha 16,76 % tas-soċjetà Dry Port Mouscron-Lille. Il-Belġju informa lill-Kummissjoni li, wara żjieda ta’ kapital tas-soċjetà fid-29 ta’ Ġunju 2006, li l-IFB ma pparteċipatx fiha, kif ukoll wara d-dħul ta’ investitur privat, DELCATRANS, fil-kapital tas-soċjetà, il-holding tagħha tnaqqset għal 11,07 %
(22)
Holding tal-IFB f’terminali fi Franza. IFB biegħet il-holding tagħha ta’ 30 % fis-soċjetà Nord France Terminal International OU (minn issa ′l quddiem NFTI-ou) fil-ħarifa 2006 lil CMA-CGM. Wara din it-tranżazzjoni, IFB fi Franza għandha biss sehem ta’ 2 % fis-soċjetà CNC transports, li wara dan ġiet imsemmija Naviland Cargo.
2.1.1.2. Swieq konċernati u partijiet mis-swieq tal-IFB
(23)
Il-Kummissjoni stabbiliet, fid-deċiżjoni tal-ftuħ (punti 50 sa 54) li għall- attivitajiet tal-IFB Logistique, kien neċessarju li ssir distinzjoni bejn żewġ swieq ta’ prodotti differenti, jiġifieri l-attivitajiet ta’ forwarding u l-attivitajiet ta’ loġistika. Dawn is-swieq ġew definiti bħala swieq nazzjonali, u l-parti tas-suq ta’ IFB Logistics ġiet ikkalkulata li kienet bejn 2 % u 5 %.
(24)
Fir-rigward tas-suq tat-terminali, id-deċiżjoni tal-ftuħ (il-punti 55 sa 59) ipproċediet għal distinzjoni bejn it-terminali tal-kontinent u t-terminali marittimi. Sadanitant, IFB iddiżinvestiet il-holdings kollha tagħha fit-terminali marittimi. La l-partijiet interessati, u l-anqas il-Belġju ma kkontestaw id-definizzjoni li tinstab fid-deċiżjoni tal-ftuħ.
(25)
Is-suq tal-merkanzja tal-ferrovija huwa suq marbut ma’ dawn iż-żewġ swieq. Sa mill-2003, dan kien miftuħ għat-trasport ta’ merkanzija internazzjonali li jitilqu mill-Belġju u li ser jaslu l-Belġju, bħalma hu stipulat fid-Direttiva 91/440/KEE tal-Kunsill, tad-29 ta’ Lulju 1991, rigward l-iżvilupp tal-ferroviji Komunitarji (2). Dan il-ftuħ fil-merkanzija internazzjonali ġie kompletat bil-ftuħ tas-suq ta’ merkanzija nazzjonali fl-1 ta’ Jannar 2007, li huwa stipulat mid-Direttiva 91/440/KEE, u li ġie implimentat fil-Belġju permezz ta’ digriet irjali tat-13 ta’ Diċembru 2005.
2.1.2. SNCB
(26)
SNCB ġiet maħluqa mil-liġi tal-Belġju tat-23 ta’ Lulju 1926 fejn inħolqot is-Soċjetà Nazzjonali tal-Ferroviji Belġjani. (3) Mill-14 ta’ Ottubru 1992, (4) din hija intrapriża pubblika awtonoma u kumpannija bl-ishma ta’ dritt pubbliku (5).
(27)
L-Istat tal-Belġju rriforma l-istruttura ta’ SNCB fl-1 ta’ Jannar 2005. Din ġiet maqsuma fi tliet soċjetajiet distinti, jiġifieri:
-
SNCB Holding, soċjetà “holding” li għandha 100 % tal-ishma fiż-żewġ soċjetajiet l-oħra, li huma:
-
Infrabel, il-kumpanija li tamministra l-infrastruttura tal-ferroviji, u
-
SNCB il-ġdida, l-intrapriża tal-ferrovija responsabbli għas-servizzi ta’ trasport.
L-Istat tal-Belġju għandu 100 % tal-partijiet soċjali ta’ SNCB Holding.
(28)
L-entitajiet ta’ ġestjoni tas-SNCB huma l-Kunsill tal-amministrazzjoni, il-Kumitat tad-Direzzjoni u l-Amministratur delegat. Il-Kunsill tal-Amministrazzjoni huwa magħmul minn 10 membri, inkluż l-Amministratur delegat. L-amministraturi huma magħżula mir-Re, permezz ta’ deċiżjoni deliberata fil-Kunsill tal-Ministri.
(29)
Il-Gvern tal-Belġju huwa rrappreżentat fil-Kunsill tal-Amministrazzjoni minn Kummissarju tal-Gvern. Il-Kummissarju tal-Gvern jista’ jibda proċeduri mal-awtoritajiet Belġjani sabiex jannulla deċiżjoni tal-Kunsill tal-Amministrazzjoni rigward suġġett barrani għat-twettiq tal-missjonijiet ta’ servizz pubbliku jekk din id-deċiżjoni “toħloq […] preġudizzju għall-implimentazzjoni tal-ħidmiet ta’ servizz pubbliku” (sentenza 2 tal-Artikolu 23 tal-liġi).
2.2. Id-diffikultajiet finanzjarji li IFB ltaqgħat magħhom fl-2001 u l-2002
(30)
L-ewwelnett jistgħu jiġu analizzati r-raġunijiet fil-bidu tad-diffikultajiet finanzjarji, u li wara tingħata deskrizzjoni għar-reazzjoni tad-diriġenti ta’ IFB u ta’ SNCB.
2.2.1. Id-diffikultajiet finanzjarji
(31)
Ir-raġuni prinċipali tad-diffikultajiet tal-IFB tinsab fid-diffikultajiet finanzjarji li din iltaqgħat magħhom minħabba l-holdings tagħha fi Franza, li kollha jinstabu fil-port ta’ Dunkerque, fl-2001 u fl-2002. Id-diffikultajiet finanzjarji kienu jikkonċernaw ukoll l-attivitajiet ta’ “IFB Logistics” u “IFB Terminals”, li kienu qed jagħmlu telf matul l-2002.
(32)
Kif hu indikat fit-grafika 1, l-ammont totali ta’ telf ta’ IFB għas-sena finanzjarja 2002 tela’ għal EUR 110 miljun. EUR 12,2 miljun kienu jikkonċernaw telf ta’ esplojtazzjoni qabel ma ġew adattati l-kontijiet fil-livell ta’ IFB Logistics (EUR 4,7 miljun) u ta’ IFB Terminals (EUR 7,5 miljun). Ma’ dan jiżdied telf ta’ esplojtazzjoni ta’ EUR 1,2 miljun fil-livell tal-holding f’OCHZ. Dan it-telf, li jammonta għal EUR 13,4 miljun, jikkostitwixxi 12 % tat-telf totali. Il-bilanċ tat-telf fl-2002, jiġifieri EUR 96,6 miljun, kien ġej mit-tnaqqis fil-valur u fil-proviżjonijiet fil-qafas tal-adattazzjoni tal-kontijiet neċessarji wara l-problemi li s-soċjetà ltaqgħat magħhom fi Franza u fil-Belġju. 75 % ta’ dan it-tnaqqis ta’ valur u proviżjonijiet ġej mill-holdings ta’ IFB. Fuq din il-parti, 76 % jikkonċernaw il-holdings fi Franza.
Grafika 1
Analiżi tat-telf fl
(F’miljuni ta’ EUR)
2.2.2. Sors: Pjan ta’ ristrutturazzjoni ta, IFB, 24.3.2003; IFBControllin
(33)
Sa mit-tmiem tas-sena 2000, IFB ma ħallsitx aktar il-fatturi li bagħtitilha SNCB għas-servizzi ta’ ferrovija tagħha. Fl-2001 u fuq kollox fl-2002, IFB kompliet b’din il-prattika, li ġiet tollerata minn SNCB. Għalhekk, IFB sabet ruħha fl-aħħar ta’ Jannar 2003 b’fatturi ta’ SNCB mhux imħallsa għal valur totali ta’ EUR 63 miljun. In-nuqqas ta’ ħlas ta’ dawn il-fatturi jispjega għalfejn IFB setgħet tkompli topera minkejja d-diffikultajiet finanzjarji gravi.
(34)
Fil-21 ta’ Mejju 2002, il-Kunsill tal-Amministrazzjoni ta’ IFB iddeċieda li wara t-telf li sofrew mit-tmiem tas-sena 2000, il-kapital naqas, u laħaq ammont inferjuri għal nofs il-kapital soċjali. Kif stipulat fl-Artikolu 633 tal-Kodiċi tas-Soċjetajiet Belġjani, IFB sejħet assemblea ġenerali straordinarja tal-azzjonisti ta’ IFB.
(35)
Matul din l-assemblea, SNCB, bħala l-azzjonist maġġuri, ippreżentat l-impenn tagħha biex issostni lil IFB għall-ispejjeż tal-ħidma permezz ta’ ħlas bil-quddiem ta’ flus ta’ EUR 2,5 miljun. Dan l-impenn ta’ SNCB kien ġie approvat mill-Kunsill tal-Amministrazzjoni ta’ SNCB. Fuq il-bażi ta’ dan l-impenn, l-azzjonisti ddeċidew li proviżorjament ikomplu l-attivitajiet ta’ IFB, u talbu lill-Kunsill tal-Amministrazzjoni ta’ IFB biex jelaboraw pjan ta’ ristrutturazzjoni komplet li jinkludi s-sussidjarji u l-ġestjoni tat-terminali.
(36)
Il-Kunsill tal-Amministrazzjoni ta’ SNCB, matul il-laqgħa tiegħu tad-19 ta’ Lulju 2002, għamel punt rigward is-sitwazzjoni tas-sussidjarja tiegħu IFB. L-amministratur delegat ta’ IFB ippreżenta s-sitwazzjoni tal-grupp; wara l-Kunsill tal-Amministrazzjoni ħa d-deċiżjoni li ġejja: “Il-Kunsill jimmarka l-ftehim tiegħu rigward kontribuzzjoni ta’ EUR 2.5 miljun neċessarji biex jiżguraw il-bżonnijiet ta’ flus u jiggarantixxu l-kontinwità ta’ IFB sat-tmiem ta’ Ottubru 2002 (dan l-ammont ser jikkostitwixxi ħlas bil-quddiem fuq żjieda probabli tal-kapital).”
(37)
Matul it-tieni semestru tal-2002, wara l-approvazzjoni mill-Kunsill tal-Amministrazzjoni, il-ħlas bil-quddiem ta’ EUR 2 500 000 tħallas minn SNCB lil IFB, skont l-iskeda li ġejja:
-
6.8.2002: ħlas tal-ammont ta’ EUR 1 000 000
-
17.9.2002: ħlas tal-ammont ta’ EUR 1 000 000
-
30.9.2002: ħlas tal-ammont ta’ EUR 500 000
(38)
Dan il-ħlas bil-quddiem kellu interessi ta’ aktar minn 3,1 %; dan tħallas lura kompletament f’Lulju 2003. Dan il-ħlas lura sar f’żewġ partijiet:
-
il-15 ta’ Lulju 2003, IFB ħallset lura ammont ta’ EUR 1 500 000 fuq din is-somma, miżjuda b’interessi għal ammont ta’ EUR 40 422,04;
-
fit-23 ta’ Lulju 2003, il-bilanċ ta’ EUR 1 000 000, miżjud b’interessi għal ammont ta’ EUR 26 883,35, tħallas lura minn IFB lil SNCB.
(39)
Fid-19 ta’ Settembru 2002, l-amministratur delegat ta’ IFB ħatar żewġ reviżuri biex jippreparaw rapport speċjali sabiex jevalwaw is-sitwazzjoni finanzjarja tal-intrapriża. Meta tqiesu l-konklużjonijiet ta’ dan ir-rapport, ippreżentat lil IFB fl-4 ta’ Diċembru 2002 u wara lil SNCB, il-Kunsill tal-Amministrazzjoni ta’ SNCB ta l-approvazzjoni tiegħu fil-prinċipju, fl-20 ta’ Diċembru 2002, li jissottoskrivi żjieda ta’ kapital lil IFB. Fl-24 ta’ Diċembru 2002, l-Assemblea Ġenerali straordinarja tal-Azzjonisti (“AGE”) ta’ IFB aċċettat ukoll din il-proposta.
(40)
Id-direzzjoni ta’ IFB, bl-appoġġ tal-konsulent McKinsey, elaborat pjan ta’ ristrutturazzjoni għal IFB. Dan il-pjan ta’ ristrutturazzjoni, li huwa deskritt fid-dettall fil-punti 73 sa 86 ta’ din id-deċiżjoni, ġie approvat mill-Kunsill tal-Amministrazzjoni ta’ IFB fit-23 ta’ Marzu 2003.
(41)
Wara dan, il-qafas operattiv taż-żewġ soċjetajiet (IFB u SNCB) iffissa d-dettalji ta’ salvataġġ u tar-ristrutturazzjoni ta’ IFB f’ “kuntratt ta’ qafas rigward ir-ristrutturazzjoni ta’ IFB”, li ġie ffirmat bejn iż-żewġ soċjetajiet fis-7 ta’ April 2003. Matul AGE ieħor, l-azzjonisti ta’ IFB immarkaw l-approvazzjoni tagħhom mat-tkomplija tal-attivitajiet ta’ IFB fuq il-bażi ta’ dan il-kuntratt ta’ qafas.
2.3. Il-miżuri ta’ salvataġġ u ta’ ristrutturazzjoni ta’ “kuntratt ta’ qafas bejn SNCB u IFB rigward ir-ristrutturazzjoni ta’ IFB” tas-7 ta’ April 2003
(42)
L-Artikolu 2 tal-kuntratt ta’ qafas jistipula li t-twettiq tal-miżuri miftiehma bejn il-partijiet ser isir f’żewġ fażijiet, jiġifieri perjodu ta’ salvataġġ u perjodu ta’ ristrutturazzjoni.
2.3.1. Termini u kundizzjonijiet ta’ għotja ta’ miżuri ta’ salvataġġ
(43)
L-Artikolu 3 tal-kuntratt ta’ qafas jistipula l-miżuri ta’ salvataġġ li ġejjin:
-
l-għotja ta’ ħlas bil-quddiem li jista’ jiġi rkuprat ta’ EUR 5 miljun,
-
l-għotja ta’ faċilità ta’ kreditu ta’ massimu ta’ 15-il miljun, u
-
l-għotja ta’ żmien għall-ħlas proviżorju li jibbaża fuq id-dejn ta’ EUR 63 miljun ta’ IFB fir-rigward ta’ SNCB
(44)
Iż-żmien għal dawn il-miżuri ġie limitat għal 12-il xahar; madankollu, dawn ġew imġedda awtomatikament bi qbil komuni bejn il-partijiet sad-data ta’ żjieda fil-kapital.
(45)
Ir-rata tal-interessi fuq il-ħlas bil-quddiem li jista’ jiġi rkuprat u s-somom imħallsa fuq il-faċilità ta’ kreditu hija l-istess bħar-rata ta’ interessi ta’ referenza li tiġi applikata mill-Kummissjoni għall-għajnuna lill-Istat. L-interessi ser jiġu kapitlizzati, u l-ħlas tagħhom ser iseħħ fl-istess ħin mal-ħlas tad-djun dovuti.
(46)
Id-dejn ta’ EUR 63 miljun ser ikunu suġġetti għal interessi ta’ dewmien konvenzjonali ta’ 5,4 %. L-interessi ser jiġu kapitalizzati u mħallsa flimkien mal-ħlas tad-dejn prinċipali.
(47)
L-interessi dovuti minn IFB lil SNCB għad-djun u l-faċilità ta’ kreditu kienu ta’ EUR 2,2 miljun fl-2002, ta’ EUR 3,9 miljun fl-2003, ta’ 4,7 miljun fl-2004, ta’ EUR 5,2 miljun fl-2005, u ser ikunu ta’ ta’ EUR 4,4 miljun fl-2006.
(48)
L-Artikolu 7 tal-kuntratt jistipula li IFB tirrinunċja, fir-rigward ta’ SNCB, għall-preskrizzjoni tad-djun tagħha.
(49)
Dawn il-miżuri kollha ġew implimentati mal-iffirmar tal-kuntratt ta’ qafas, jiġifieri fis-7 ta’ April 2003. IFB madankollu ma użatx il-ħlas bil quddiem li jista’ jiġi rkuprat.
2.3.2. Termini u kundizzjonijiet ta’ għotja ta’ miżuri ta’ ristrutturazzjoni
(50)
L-Artikolu 4 tal-kuntratt qafas, bit-titolu “termini tal-għotja tal-limitu “miżuri ta’ ristrutturazzjoni””, huwa ppreparat kif ġej:
“Il-Partijiet jikkonfermaw l-intenzjoni tagħhom li jwettqu l-miżuri li ġejjin sakemm dawn ikunu konformi ma’ pjan ta’ ristrutturazzjoni approvat miż-żewġ Kunsilli tal-Amministrazzjoni tagħhom, mill-Istat Belġjan u jekk ikun neċessarju mill-KE, u skont l-approvazzjoni mill-azzjonisti ta’ IFB:
-
Il-ħlas bil-quddiem li jista’ jiġi rkuprat jiġi konvertit f’kapital għal ammont ta’ EUR 5 miljuni
-
Il-parti tal-faċilità ta’ kreditu mħallas tiġi konvertita f’kapital għal ammont ta’ EUR 15 miljun […]
-
Id-dejn ta’ […]EUR 63 miljun jiġi konvertit f’kapital
-
Eventwalment u sakemm iż-żewġ partijiet jaqblu fuq dan is-suġġett, żjieda ta’ kapital supplementari […]”
(51)
L-implimentazzjoni ta’ din iż-żjieda hija sottomessa għal kundizzjoni ta’ sospenzjoni, stipulata fl-Artikolu 5 tal-kuntratt qafas, jiġifieri l-approvazzjoni tagħha mill-Kummissjoni fir-rigward tar-regoli fis-suġġett ta’ għajnuna tal-Istat. L-Artikolu 5 huwa ppreżentat kif ġej:
“L-impenji li ttieħdu minn SNCB […] huma suġġetti għall-kundizzjoni ta’ sospenzjoni li ġejja. Il-Partijiet serjitolbu lill-Istat Belġjan biex jipproċedi mill-aktar fis għall-komunikazzjoni ta’ dan il-kuntratt ta’ qafas lill-KE. Il-partijiet ser jitolbu wkoll lill-Istat Belġjan, jekk il-KE kellha tistima għalhekk fil-qafas ta’ din il-komunikazzjoni li [l-kuntratt ta’ qafas] jinkludi l-għotja ta’ għajnuna tal-Istat (hekk kif prevista fl-Artikolu 87 tat-Trattat KE), li tinnotifika lil [kuntratt ta’ qafas] fl-applikazzjoni tas-sentenza 3 tal-Artikolu 88 tat-Trattat KE. Sabiex il-KE tkun tista’ tadotta pożizzjoni, [il-kuntratt ta’ qafas] mhu ser jitwettaq bl-edba mod fi żmien 15-il ġurnata ta’ xogħol li jibdew jgħoddu mill-ġurnata tan-notifika lill-KE. Jekk [il-kuntratt ta’ qafas] kellu għalhekk ikun ikkwalifikat b’għajnuna tal-Istat globali mill-KE, dan mhux ser jitwettaq qabel ma l-KE tkun approvat espliċitament l-għajnuna konċernata, u jekk ikun il-każ, fil-limiti u l-kundizzjonijiet murija fid-dispożizzjoni ta’ approvazzjoni
Jekk il-KE kellha tikkwalifika parzjalment jew totalment [il-kuntratt ta’ qafas] ta’ għajnuna tal-Istat u fl-ipoteżi u sakemm din l-għajnuna tkun iddikjarata li mhix kompatibbli mas-suq komuni, allura l-Partijiet jiddiskutu l-fattibiltà tal-miżuri eventwali supplementari mitluba minn IFB, imma mingħajr l-obbligu li jwettqu dawn il-miżuri supplementari jew adattati jekk iċ-ċirkostanzi li fihom trid tingħata l-għajnuna jiġu kkunsidrati bħala totalment mhux ġustifikati.”
(52)
Id-dritt ċivili tal-Belġju jistipula li, ladarba l-kundizzjoni ta’ sospensjoni titwettaq, il-kuntratt ikun validu b’mod retroattiv.
(53)
Fir-risposta tagħhom għall-ittra tal-ftuħ, l-awtoritajiet Belġjani infurmaw lill-Kummissjoni li ż-żjieda ta’ kapital ma kienx ser jitwettaq eżattament kif miftiehem bejn il-partijiet fil-kuntratt ta’ qafas, jekk dan jiġi approvat mill-Kummissjoni. Din ser tkun ta’ EUR 95,3 miljun, li tkun magħmula kif ġej:
(EUR)
Il-faċilità ta’ kreditu li tiġi konvertita f’kapital
15-il miljun
Id-djun ta’ IFB lil SNCB li jiġu konvertiti f’kapital
63 miljun
L-interessi akkumulati għall-faċilità ta’ kreditu u d-djun fis-snin 2002 sa 2006 (biss għall-2006 huma parti) li jiġu konvertiti f’kapital
17,3 miljun
Total
95,3 miljun
(54)
L-awtoritajiet Belġjani infurmaw lill-Kummissjoni li ż-żjieda ma kinitx ser tibaża fuq l-interessi kollha akkumulati fl-2006, sabiex ikun żgurat li l-proporzjon dejn/fondi proprji ta’ IFB jikkorrispondi għar-rata medja tal-kompetituri tagħha, u ma tkunx superjuri. Din l-anqas tinkludi l-ħlas bil-quddiem li jista’ jiġi rkuprat, għax IFB ma utilizzatx din il-faċilità.
(55)
Fir-risposta tagħhom għall-ittra tal-ftuħ, l-awtoritajiet Belġjani infurmaw ukoll lill-Kummissjoni li huma jirtiraw in-notifika tat-28 ta’ Jannar 2005, li biha huma kienu infurmaw lill-Kummissjoni bl-intenzjoni li SNCB u IFB, minbarra dak li kien stipulat fl-Artikolu 4 tal-kuntratt ta’ qafas, kellhom l-intenzjoni li jipproċedu għal żjieda ta’ kapital addizzjonali ta’ EUR 5 miljun permezz ta’ kontribuzzjoni mhux finanzjarja ta’ holding ta’ 47 % ta’ SNCB fis-soċjetà TRW. (6)
(56)
Il-pjan ta’ rikostruzzjoni stipulat fl-Artikolu 4 ġie kkomunikat lill-Kummissjoni matul laqgħa mal-awtoritajiet Belġjani fit-12 ta’ Diċembru 2003. L-implimentazzjoni tiegħu beda fl-2003, u tlesta fil-bidu tal-2005.
(57)
Il-pjan ta’ rikostruzzjoni huwa magħmul minn żewġ partijiet, li jikkorrispondu għal ħewġ strateġiji differenti li jikkonċernaw min-naħa s-sussidjarji Franċiżi tal-grupp u mill-oħra l-attivitajiet Belġjani ta’ IFB. L-istrateġija magħżula għal Franza hija d-diżinvestiment komplet tal-holdings, filwaqt li l-istrateġija magħżula għall-Belġju hija r-ristrutturazzjoni tas-soċjetà bl-għan li jitkompla l-użu tagħha.
2.3.2.1. Id-diżinvestiment tas-sussidjarji li jużaw terminali fi Franza
(58)
Kif spjegat f’din id-deċiżjoni u, aktar fid-dettall, fil-punti 30 u wara tal-ittra tal-ftuħ, IFB segwiet strateġija ta’ diżinvestiment għas-sussidjarji Franċiżi tagħha. Din il-politika intlaħqet permezz tal-bejgħ tal-holdings f’NFTI-OU f’Novembru 2006.
(59)
In-nefqa totali tad-diżinvestiment tas-sussidjarji ta’ IFB fi Franza telgħat għal EUR 39,1 miljun. It-tabella li ġejja turi t-tqassim ta’ din in-nefqa skont il-ħames sussidjarji. Fil-punti li ġejjin, il-bżonn ta’ ffinanzjar u ċ-ċifri rigward is-soċjetajiet differenti huma spjegati aktar fid-dettall.
Diżinvestiment tal-holdings franċiżi sommar ju ta’l-ispejjeż li ntnefqu
(f’miljuni ta’ EUR)
ACIMAR
NFTI-ou
IFB FRANCE
DPD
IL-HOLDINGS KOLLHA
Deprezzament fuq djun
3,9
0,8
2,8
7,5
Deprezzament fuq holdings
16,7
0,1
5,1
22,0
Żjieda fil-kapital
1,7
1,7
Spiża totali
3,9
19,5
0,8
7,9
31,1
Interessi maħruga sa 30.6.2006
+7,7
Ċaqliq tal-kont kurrenti 9.2002-12.2002
+0,5
Valur aktar fuq il-bejgħ ta’ SSTD
-0,2
Total tan-nefqa tad-diżinvestiment tal-holdings Franċiżi
39,1
a) Bżonn f’finanzjament
(60)
It-tabella ġiet stabbilita fuq il-bażi tal-kontijiet tas-27 ta’ Settembru 2002. Din tiddistingwi bejn l-ammonti li ġejjin:
-
ammont ta’ EUR 31,1 miljun li jikkorrispondu għal deprezzament fuq djun, deprezzament fuq holdings kif ukoll iż-żjieda ta’ kapital ta’ NFTI-ou ta’ kompetizzjoni għall-ammont ta’ EUR 1,7 miljun;
-
ammont ta’ EUR 7,7 miljun ta’ interessi dovuti li jikkorrispondu għal ammont ta’ interessi akkumulati bejn it-tmiem tal-2002 u t-30 ta’ Ġunju 2006 fuq il-partijiet tal-ħlas bil-quddiem li jista’ jiġi rkuprat u ż-żmien tal-ħlas li ser iservi biex jiġi ffinanzjat id-diżinvestiment;
-
ammont ta’ - EUR 0,2 miljun li jikkorrispondi għal qligħ kapitali fuq il-bejgħ ta’ SSTD;
-
ammont ta’ EUR 0,5 miljun li jikkorrispondi għad-differenza bejn l-istat tal-kontijiet fis-27 ta’ Settembru 2002 min-naħa u l-ammont ta’ deprezzament reali fil-kontijiet fil-31 ta’ Diċembru 2002 min-naħa l-oħra.
(61)
Dan l-ammont tal-aħħar ta’ EUR 0,5 miljun jikkorrispondi għall-fluss ta’ fondi bejn il-holdings Franċiżi ta’ IFB u IFB bejn is-27 ta’ Settembru 2002 u t-tmiem tal-2002 u kellu jkun inkluż fit-tabella sabiex ikun jista’ jiġi rikonċiljat id-deprezzament reali fil-kontijiet fit-tmiem tal-2002 bil-bżonn totali kkalkulat fuq il-bażi tas-sitwazzjoni fis-27 ta’ Settembru 2002. F’dak li jirrigwarda l-bżonn ta’ finanzjament ta’ IFB, ma jistax jiġi kkunsidrat dan l-ammont; il-bżonn ta’ finanzjament ta’ IFB relattiv għad-diżinvestiment tal-holdings Franċiżi huwa għalhekk ta’ EUR 38,6 miljun.
(62)
Il-bżonn ta’ finanzjament għal diżinvestiment tal-holdings ta’ IFB fi Franza ġie ffinanzjat minn SNCB. Fil-fatt, IFB utilizzat EUR 30,9 miljun mill-flessibbiltà li kisbet mill-għotja tal-faċilità ta’ kreditu proviżorju ta’ EUR 15-il miljun u min-nuqqas ta’ rkupru proviżorju ta’ EUR 63 miljun biex tiffinanzja désinvestissement. 7,7 miljun mill-iffinanzjar jikkorrispondu għall-interessi dovuti għal din is-somma skont il-kuntratt ta’ qafas tas-7 ta’ April 2003, li jistipula li l-interessi jitħallsu fil-mument tal-ħlas tad-dejn prinċipali (jew mibdula f’kapital fl-istess ħin bħad-dejn prinċipali).
b) Acimar
(63)
Is-soċjetà Acimar kienet tirċievi d-dħul kollu tagħha permezz ta’ kuntratt ta’ trasport għas-soċjetà Arcelor. Dan il-kuntratt skada fil-31 ta’ Diċembru 2005; fil-mument tal-verifika ta’ IFB matul it-tieni nofs tas-sena 2002, il-kuntratt kien qed jiġġenera telf annwali […] (*). Minħabba li tentattivi għal negozjati mill-ġdid rigward dan il-kuntratt ma’ Arcelor fallew, SNCB iddeċidiet li tillikwida lil Acimar, u li titlob proċedura ta’ amministrazzjoni ġudizzjarja. IFB kellha djun dovuti minn Acimar għall-valur ta’ EUR 3,9 miljun li ma jiġux irkuprati, li jikkostitwixxu n-nefqa tad-diżinvestiment.
c) NFTI-ou
(64)
F’dak li jirrigwarda lil NFTI-ou, li kienet soċjetà kkontrollata b’mod konġunt minn IFB u l-Port Awtonomu ta’ Dunkerque, billi jużaw terminali fil-port ta’ Dunkerque, SNCB għażlet id-diżinvestiment permezz tal-bejgħ tal-holding tagħha.
(65)
Il-holding ta’ IFB f’NFTI-ou ġabet l-obbligu, għal IFB, permezz ta’ ittra ta’ konfort, li tiffinanzja parti mit-telf li jikkorrispondi għall-holding tagħha fis-soċjetà. Barra minn dan, IFB kienet tat garanzija ta' self bankarju lis-soċjetà mill-[…], b' valur ta’ EUR 2,9 miljun.
(66)
Sabiex tiddiżinvesti il-holding tagħha fis-soċjetà, IFB innegozjat mal-Port Awtonomu ta’ Dunkerque t-tneħħija tal-impenni li rriżultaw mill-ittra ta’ konfort. Min-naħa l-oħra, IFB ipparteċipat f’żjieda ta’ kapital ta’ NFTI-ou, li sar neċessarju biex jippermetti l-kontinwazzjoni tal-attivitajiet tas-soċjetà, għal aktar minn EUR 1,7 miljun, u din ċediet parti mill-kapital soċjali tagħha lill-Port Awtonomu ta’ Dunkerque għal prezz simboliku ta’ euro. Wara din it-tranżazzjoni, IFB kellha biss 30 % tal-kapital soċjali.
(67)
IFB u l-Port Awtonomu ta’ Dunkerque wara fittxew u sabu xerrej potenzjali, CMA-CGM, għall-paritjiet ta’ IFB.[…]. Meta jitqies il-prezz tal-bejgħ, in-nefqa totali ta’ diżinvestiment għal IFB kien ta’ EUR 18,5 miljun, li minnhom EUR 1,7 miljun kienu għaż-żjieda tal-kapital, u EUR 16,7 miljun għad-depezzament imwettaq fuq il-holding.
d) IFB France
(68)
IFB France, li wara saret AGEP, ġiet mogħtija lil NFTI-ou […] u kienet tirrappreżenta deprezzament ta’ EUR 0,1 miljun. Minħabba li IFB ddiżinvestiet fl-istess ħin NFTI-ou, it-trasferiment lil NFTI-ou kellu bħala riżultat id-diżinvestiment permezz tal-bejgħ ta’ IFB France. Qabel il-bejgħ, IFB kienet obbligata li tħalli d-djun tagħha għal IFB France għal valur ta’ EUR 0,8 miljun. In-nefqa totali għad-diżinvestiment ta’ IFB France għalhekk kienet ta’ EUR 0,9 miljun.
e) Dry Port Dunkerque
(69)
Il-holding ta’ IFB fid-Dry Port Dunkerque kienet tippreżenta l-istess partikolarità bħall-holding tagħha f’NFTI-ou: ittra ta’ konfort obbligat lil IFB li tagħmel tajjeb għat-telf operazzjonali tas-soċjetà.
(70)
IFB iddiżinvestiet din il-holding permezz ta’ likwidazzjoni, flimkien mal-bejgħ ta’ parti mill-assi, jiġifieri l-holding ta’ 8,6 % f’NFTI-ou li kellha Dry Port Dunkerque. Hawn, kuntrarjament għas-sitwazzjoni f’NFTI-ou, l-imsieħba ta’ IFB ma setgħux jeżiġu l-kontinwazzjoni tas-soċjetà.
(71)
IFB ma setgħetx tiffinalizza d-dejn tagħha fuq Dry Port Dunkerque (EUR 2,8 miljun), u kellha taċċetta deprezzament fuq il-holding tagħha (EUR 5,1 miljun). In-nefqa totali tal-likwidazzjoni kienet għalhekk ta’ EUR7, 9 miljun.
f) SSTD
(72)
Is-soċjetà SSTD hija soċjetà profitabbli. Wara t-telf tal-klijent prinċipali tagħha u minħabba d-deċiżjoni strateġika li titlaq mis-suq Franċiż, IFB ddeċidiet li tbigħha fil-bidu tal-2005, u dan iġġenera benefiċċju żgħir.
2.3.2.2. Il-pjan ta’ ristrutturazzjoni għall-kontinwazzjoni tal-attivitajiet Belġjani
(73)
Flimkien mal-konsulent McKinsey, IFB elaborat pjan ta’ ristrutturazzjoni għall-attivitajiet ta’ IFB fil-Belġju. Dan il-pjan ta’ ristrutturazzjoni jistipula żewġ partijiet:
-
ir-ristrutturazzjoni tal-attività “IFB Logistics”,
-
ir-ristrutturazzjoni tal-attività “IFB Terminals”.
L-idea essenzjali ta’ dan il-pjan huwa li jiġu llimitati l-attivitajiet ta’ IFB għall-core business tagħha, jiġifieri l-attivitajiet ta’ loġistika u ta’ użu ta’ terminali fil-Belġju, u li tiddiżinvesti u tbigħ l-attivitajiet li mhumiex neċessarji għall-viabbiltà ekonomika tal-core business. Hawn wieħed jista’ jiddiskrivi r-riżultati finanzjarji tar-ristrutturazzjoni, kif ukoll il-miżuri differenti meħuda biex jintlaħqu dawn ir-riżultati (miżuri ġenerali, miżuri fir-rigward tal-attività ta’ loġistika, miżuri fir-rigward tal-attività tat-terminal, investimenti).
a) Ir-riżultati finanzjarji tar-ristrutturazzjoni
(74)
Wara korrezzjonijiet għal deprezzament, tnaqqis ta’ valur u proviżjonijiet għal riskji u tariffi (“cash flow operazzjonali”), il-pjan ta’ ristrutturazzjoni kien jipprevedi r-riżultati finanzjarji li ġejjin, li ġew ikkonfermati bis-sħiħ mir-riżultati miksuba:
(f’miljuni ta’ EUR)
2004
2005
2006 (l-ewwel semestru)
Total matul il-perjodu ta’ ristrutturazzjoni
Previżjoni tal-cash flow operazzjonali
3,9
4,3
2,35
10,550
Riżultat tal-cash flow operazzjonali
4,875
3,079
2,475
10,429
(75)
Il-previżjonijiet għar-riżultati finanzjarji ta’ IFB kienu bbażati essenzjalment fuq l-elementi li ġejjin, li IFB saret taf bihom fil-mument tal-adozzjoni tal-pjan ta’ ristrutturazzjoni:
-
ċentralizzazzjoni tat-traffiku “Railbarge” fuq it-terminal, u ż-żjieda sensibbli tal-volumi. Iċ-ċentralizzazzjoni tat-traffiku “Railbarge” kienet tippermetti l-ipperfezzjonar tal-mudell operazzjonali, u żjieda fid-dħul, minħabba li manutenzjoni li sa dak il-mument kienet titwettaq minn terzi ġiet integrata fil-grupp. Barra minn dan, IFB setgħet tirbaħ klijent ġdid importanti, CSAV, li kien jipprevedi li ser tpoġġi ordni sostanzjali għal volum ta’ 50 000 TEU (20-foot equivalent unit - unità ekwivalenti għal kontejner tal-20 pied) mill-2004;
-
tnaqqis sinifikanti tal-persunal, kif ukoll spejjeż għal-manteniment. Dawn il-miżuri huma deskritti aktar fid-dettall fil-punti 78 sa 83 ta’ din id-deċiżjoni;
-
ftehim ġdid rigward l-użu tat-terminal tal-ferrovija ta’ Cirkeldyck, li kien jippermetti l-previżjoni ta’ sinerġiji importanti mat-terminal fil-viċin MSC Home Terminal;
-
tkabbir fil-volum tat-terminal ta’ Muizen, wara kuntratt ġdid li sar ma’ Unilog;
-
previħjonijiet ġenerali tassew pożittivi għas-suq tat-trasport intermodali, li ra tkabbir spettakolari wara l-bidu tas-sena 2000.
b) Miżuri li ttieħdu għar-ristrutturazzjoni
Miżuri ġenerali
(76)
Il-konklużjoni ta’ ftehim kollettiv ta’ ħidma ġdid fil-livell tal-intrapriża u l-modifika tar-regolament tax-xogħol ippermettew li tintlaħaq rata ta’ attività aktar għolja (in-numru ta’ ġranet li jridu jiġu pprovduti fis-sena żdied bi 13-il ġurnata mill-1 ta’ Jannar 2004) u għal spejjeż inferjuri (ir-remunerazzjoni għax-xogħol fil-week-end u x-xogħol f’tim ġiet imnaqqsa mill-1 ta’ Ottubru 2003).
(77)
Is-servizzi amministrattivi u kummerċjali ġew iċċentralizzati f’Berchem, li ppermetta l-għeluq tal-istabbiliment f’Gand u t-tnaqqis tal-kapaċità ta’ dak f’Zeebrugge.
(78)
Dawn il-miżuri kkontribwew biex jiġi llimitat il-persunal neċessarju biex jitnaqqsu l-ispejjeż ġenerali ta’ IFB b’madwar EUR 2.55 miljun għal kull sena (7) b’kollox. Fil-fatt, IFB naqqset il-persunal tagħha minn 210 FTE (8) f’Settembru tal-2002 għal 175 FTE fil-bidu tal-2006, u dan jirrappreżenta tnaqqis ta’ 17 %. Id-dettall ta’ dan it-tnaqqis jista’ jiġi ppreżentat kif ġej:
-
għat-terminali użati direttament (minbarra sussidjarji), il-persunal naqas minn 110 FTE f’Settembru 2002 għal 96 FTE fil-bidu tal-2006, li jirrappreżenta tnaqqis ta’ 13 %;
-
fir-rigward tal-attività ta’ loġistika ta’ IFB, il-persunal tnaqqas minn 60 FTE f’Settembru 2002 għal 49 FTE fil-bidu tal-2006, jiġifieri tnaqqis ta’ 19 %;
-
il-persunal responsabbli minn xogħol ta’ “marketing u bejgħ” u minn xogħol ta’ appoġġ ċentrali ieħor (finanzi, riżorsi umani, eċċ.) naqas minn 40 FTE f’Settembru 2002 għal 31 FTE fil-bidu tal-2006, jiġifieri tnaqqis ta’ 23 %.
Ir-ristrutturazzjoni tal-attività ta’ loġistika
(79)
Il-pjan ta’ ristrutturzzjoni kien jistipula id-disa’ miżuri li ġejjin, li kellhom jippermettu titjib ta’ EUR 5,7 miljun.
Miżuri
Benefiċċju
1.
Effett tat-tnaqqis fis-salarji
[…]
2.
Konsulenza u outsourcing
[…]
3.
Tnaqqis tal-valur u deprezzament eċċezzjonali
[…]
4.
Għeluq tal-fergħat bi qligħ ta’ North European Network
[…]
5.
Telf ta’ volum ta’ traffiku konvenzjonali
[…]
6.
Bidu mill-ġdid tal-fornitura tal-vaguni
[…]
7.
Tkabbir tal-intermodal
[…]
8.
Reviżjoni tal-kuntratt Railbarge (żjieda fil-prezz u reengineering tal-prodott)
[…]
9.
Żjieda fil-kummissjonijiet ta’ rappreżentazzjoni (aġent)
[…]
10.
Tnaqqis tal-ispejjeż ġenerali
[…]
(80)
Fit-twettiq tal-pjan ta’ ristrutturazzjoni, li ntemm fit-tmiem tal-2004, ittieħdu żewġ miżuri supplementari:
-
għat-terminali ta’ Cirkeldijck, il-prezz ta’ manutenzjoni ġie rivedut ’il fuq;
-
b’mod ġenerali, it-traffiku ġie analizzat u, għalhekk, riorganizzat bi ftehim mal-klijenti.
Ir-ristrutturazzjoni tal-attività “IFB terminal”
(81)
Ir-ristrutturazzjoni tal-attività “IFB Terminal”, li tlestiet fl-2005, kellha tinkludi 7 miżuri, li huma deskritti b’mod aktar dettaljat fil-punti 103 sa 107 fid-deċiżjoni tal-ftuħ
(82)
Minn barra l-miżuri previsti inizjalment, IFB Logistics wettqet analiżi fil-fond tal-prodotti ferrovjarji tagħha, li kixfet l-eżistenza ta’ prodotti mhux profitabbli, li minn dak iż-żmien IFB m’għadhiex tipproduċi.
(83)
Għal prodotti oħra, din l-analiżi uriet in-neċessità ta’ titjib fuq il-pjan tekniku. Dan it-titjib sar, partikolarment għas-settur tat-trasport intermodali tal-kontejners.
Investimenti stipulati mill-pjan ta’ ristrutturazzjoni
(84)
Ir-ristrutturazzjoni ta’ Mainhub kif ukoll ir-ristrutturazzjoni ta’ Zomerweg jimplikaw il-bżonn ta’ investimenti ġodda […], essenzjalment għall-investimenti ta’ sostituzzjoni […] kif ukoll investimenti differenti, […].
2.4. Deskrizzjoni tar-raġunijiet li wasslu għall-bidu tal-proċedura tas-7 ta’ Diċembru 2005
(85)
Il-Belġju, fin-notifika tiegħu, ikkunsidra li l-miżuri diskussi ma kinux jikkostitwixxu għajnuna tal-Istat, għax dawn ma ma setgħux jiġu attribwiti għall-Belġju, fi kwalunkwe każ, għax SNCB aġixxiet bħala investitur privat f’ekonomija tas-suq.
(86)
Il-Kummissjoni kellha dubji fuq il-punt jekk l-għotja ta’ żmien għall-ħlas għad-dejn eżistenti ta’ EUR 63 miljun u l-konverżjoni tagħhom, kif ukoll it-tibdil tal-interessi li jiġu minnhom ta’ EUR 11-il miljun, f’kapital soċjali kinux jikkostitwixxu għajnuna tal-Istat. Id-dubji tagħha kienu bbażati fuq ir-responsabbiltà tal-aġir ta’ SNCB lejn il-propjetarju tagħha, l-Istat Belġjan, u fuq il-kwistjoni jekk SNCB aġixxietx kif kien jagħmel investirur privat fl-ekonomija tas-suq.
(87)
Bl-istess mod, il-Kummissjoni kellha dubji fuq il-punt jekk l-għotja ta’ ħlas bil-quddiem li jista’ jiġi rkuprat ta’ EUR 5 miljun u l-għotja ta’ faċilità ta’ kreditu ta’ 15-il miljun u l-interessi li jiġu minnhom ta’ EUR 2,5 miljun f’kapital soċjali, kif ukoll il-kontribuzzjoni mhux finanzjarja, li tikkonsisti fil-holding ta’ SNCB f’TRW, ta’ EUR 5 miljun ta’ kapital soċjali ġdid kinux jikkostitwixxu għajnuna tal-Istat.
(88)
Sakemm din l-għajnuna tikkostitwixxi għajnuna fi flus, il-Kummissjoni kellha dubji li din tista’ tkun iddikjarata bħala kompatibbli mas-suq komuni bħala għajnuna ta’ salvataġġ, għax dawn ingħataw għal perjodu itwal minn 12-il xahar.
(89)
Il-Kummissjoni kellha dubji fuq il-kwistjoni li tkun taf jekk l-għajnuna kollha setgħetx tiġi ddikjarata kompatibbli mas-suq komuni bħala għajnuna għal ristrutturazzjoni.
(90)
Id-dubji tagħha kienu bbażati fuq l-applikabbiltà rispettiva fiż-żmien tal-linji gwida Komunitarji għall-għajnuna mill-Istat għas-salvataġġ u għar-ristrutturazzjoni ta’ intrapriżi f’diffikultà fl-1999 (9) (minn issa ′l quddiem “il-linji gwida tal-1999”) u l-linji gwida Komunitarji rigward l-għajnuna mill-Istat għas-salvataġġ u għar-ristrutturazzjoni ta’ intrapriżi f’diffikultà tal-2004 (10) (minn issa ′l quddiem “il-linji gwida tal-2004”), il-karattru suffiċjenti tal-miżuri meħuda biex itaffu, sakemm hu possibbli, l-konsegwenzi mhux favorevoli tal-għajnuna għall-kompetituri, kif ukoll dwar il-limitazzjoni tal-għajnuna għall-anqas possibbli u fuq il-karattru suffiċjenti tal-kontribuzzjoni tal-intrapriża IFB stess għall-għajnuna għar-ristrutturazzjoni.
(91)
Il-Belġju ttrażmetta l-kummenti tiegħu permezz ta’ ittra fl-14 ta’ Frar 2006, li ġiet ikkumplementata b’ittri fid-29 ta’ Ġunju, fl-20 ta’ Settembru, fis-16 ta’ Novembru 2006 u fil-21 ta’ Novembru 2006.
(92)
Fir-risposta tiegħu, il-Belġju sostna l-pożizzjoni tiegħu fejn skont din, il-miżuri in diskussjoni ma kinux jikkostitwixxu għajnuna, għax dawn ma jistgħux jiġu attribwiti għall-Istat Belġjan, u għax SNCB aġixxiet kif kien jagħmel investitur privat fl-ekonomija tas-suq.
(93)
Il-Belġju jikkunsidra għalhekk li jekk il-miżuri in diskussjoni jikkostitwixxu għajnuna mill-Istat, dawn għandhom jiġu analizzati fuq il-bażi tal-linji gwida għall-għajnuna għas-salvataġġ u għar-ristrutturazzjoni tal- 1999, u mhux fuq il-bażi ta’ dawk tal-2004. Wara dan, il-Belġju kkunsidra li l-miżuri huma kompatibbli mas-suq komuni bħala għajnuna għas-salvataġġ u għajnuna għar-ristrutturazzjoni.
3. IL-KUMMENTI TAL-BELĠJU
(94)
Il-pożizzjoni tal-Belġju tista’ tiġi miġbura kif ġej.
3.1. L-osservazzjonijiet tal-Belġju rigward il-proċedura
(95)
L-awtoritajiet Belġjani jinfurmaw lill-Kummissjoni fl-ittra ta’ risposta tagħhom li huma għandhom riservi fir-rigward tat-tul tal-proċediment. Dawn jistmaw li għandhom kunfidenza leġittima fir-rigward tal-legalità li proviżorjament jinżammu fis-seħħ il-miżuri tal-irkuprar sad-deċiżjoni finali tal-Kummissjoni fir-rigward tal-pjan ta’ ristrutturazzjoni.
(96)
Il-komunikazzjonijiet tat-12 ta’ Awwissu 2003 (irreġistrata mill-Kummissjoni taħt in-numru NN 9/04) u t-28 ta’ Jannar 2005 (irreġistrata mill-Kummissjoni taħt in-numru N 55/05) kellhom, skont l-awtoritajiet Belġjani, l-għan li jipprovdu lill-Kummissjoni l-elementi kollha li jippermettu li jkun verifikat jekk il-miżuri min-naħa ta’ SNCB fir-rigward ta’ IFB kinux jinkludu jew le għajnuna mill-Istat fis-sens tal-paragrafu 1 tal-Artikolu 87, tat-Trattat. Skont l-awtoritajiet Belġjani, huwa biss fil-każ fejn il-miżuri kkonċernati jkunu kkwalifikati bħala għajnuna mill-Istat li l-Kummissjoni kienet tkun (u ser tkun) mistiedna biex tikkunsidra l-komunikazzjonijiet bħala notifikazzjonijiet fis-sens tal-paragrafu 3 tal-Artikolu 88, tat-Trattat.
(97)
L-awtoritajiet Belġjanu jikkunsidraw li, b’mod aktar partikolari, il-komunikazzjoni tat-12 ta’ Awwissu 2003 ma kinitx tammetti li l-miżuri ta’ rkuprar u ta’ ristrutturazzjoni fir-rigward ta’ IFB kienu jikkostitwixxu għajnuna mill-Istat, u l-anqas li l-miżuri ta’ salvataġġ jistgħu jiġu kkwalifikati bħala għajnuna mill-Istat mhux notifikata. L-awtoritajiet Belġjani jikkunsidraw li dawn il-miżuri ma kinux ippreżentati għall-obbligu ta’ notifika preċedenti u għall-obbligu ta’ nuqqas ta’ twettiq fis-sens tal-paragrafu 3 tal-Artikolu 88, tat-Trattat.
(98)
L-awtoritajiet Belġjani jifformulaw kalkolu analogu fir-rigward tal-komunikazzjoni tat-28 ta’ Jannar 2005, li biha l-Belġju informa lill-Kummissjoni b’żjieda tal-kapital supplementari ta’ EUR 5 miljun.
3.2. In-nuqqas ta’ “għajnuna mill-Istat” fis-sens tal-paragrafu 1 tal-Artikolu 87, tat-Trattat
3.2.1. In-nuqqas ta’ riżorsi tal-Istat.
(99)
Il-Belġju jikkunsidra li la l-miżuri ta’ rkuprar, u l-anqas il-miżuri ta’ ristrutturazzjoni mogħtija lil IFB ma ġew iffinanzjati minn riżorsi Statali. SNCB kienet tiffinanzja dawn il-miżuri esklussivament permezz tar-riżorsi tagħha stess, mingħajr ma bl-ebda mod tutilizza r-riżorsi Statali.
(100)
Skont il-Belġju, il-fatt li SNCB hija intrapriża pubblika fis-sens tal-Artikolu 2 tad-Direttiva 80/723/KEE tal-Kummissjoni tal-25 ta’ Ġunju 1980 rigward it-trasparenza tar-relazzjonijiet finanzjarji bejn l-Istati Membri u l-intrapriżi pubbliċi kif ukoll it-trasparenza finanzjarja f’ċerti intrapriżi (11) mhix biżżejjed biex tistabbilixxi li l-miżuri diskussi, li ġew iffinanzjati minn SNCB, kienu ġew iffinanzjati minn riżorsi Statali. Il-Belġju kkunsidra li jaqbel li ssir distinzjoni bejn, min-naħa, ir-riżorsi ta’ SNCB stess, li ġejjin mid-dħul iġġenerat mill-attivitajiet tagħha, u min-naħa l-oħra, il-kontribuzzjonijiet kapitali tal-Istat għall-missjonijiet ta’ servizz pubbliku ta’ SNCB. Minħabba li l-kontribuzzjonijiet kapitali tal-Istat ma kinux biżżejjed biex jiffinanzjaw l-ispejjeż kollha li ntnefqu għall-missjonijiet imsemmija, il-Belġju kkonkluda li huwa eskluż li riżorsi tal-Istat ġew utilizzati minn SNCB għall-iffinanzjar tal-miżuri favur IFB.
(101)
Il-Belġju jikkunsidra li l-patrimonju ta’ SNCB mhuwiex għad-dispożizzjoni tal-awtoritajiet Belġjani, imma mwettqa għall-għan soċjali ta’ SNCB. B’konsegwenza ta’ dan, il-Belġju jikkunsidra li dan mhuwiex “għad-dispożizzjoni tal-awtoritajiet pubbliċi”, kif teżiġi d-deċiżjoni Stardust Marine (12).
(102)
Fl-aħħarnett, il-Belġju jikkunsidra li kwalunkwe tnaqqis tal-kapital ta’ SNCB fir-rigward tal-miżuri mogħtija lill-IFB ma kien ser iġib miegħu l-ebda “telf” għall-Istat, (13) minħabba li dan fl-ebda każ ma jirrigwarda riżorsi li kienu ser jitħallsu fil-baġit tal-Istat.
3.2.2. In-nuqqas ta’ responsabbiltà tal-Istat Belġjan.
(103)
F’dak li jirrigwarda l-għotja ta’ ħlas bil-quddiem fi flus ta’ EUR 2,5 miljun fit-tieni semestru tal-2002, l-awtoritajiet Belġjani jikkunsidraw li d-deċiżjoni ta’ SNCB li tagħti dan il-ħlas bil-quddiem ma tistax tii attribwita għall-Istat Belġjan.
(104)
Il-Belġju jressaq l-argumenti li ġejjin biex juri n-nuqqas ta’ responsabbiltà:
-
Id-deċiżjoni strateġika ta’ SNCB ta’ ristrutturazzjoni tal-intrapriża IFB, pjuttost milli tpoġġiha f’likwidazzjoni, ittieħdet b’mod awtonomu mill-Kumitat tad-Direzzjoni ta’ SNCB. Partikolarment, il-futur tas-soċjetà IFB ma kienx suġġett għal studji ordnati fit-tmiem tal-2001 mill-gvern Belġjan għas-soċjetà ABX, l-anqas id-deċiżjonijiet li l-Kunsill tal-Ministri Belġjan adotta rigward ABX fl-2002.
-
L-għotja ta’ ħlas bil-quddiem lil IFB kienet ġiet deċiża mill-Kumitat tad-Direzzjoni ta’ SNCB. Il-Belġju jammetti li l-Kumitat tad-Direzzjoni ddeċieda li jissottometti din il-miżura lill-Kunsill tal-Amministrazzjoni ta’ SNCB, imma jikkunsidra li l-għotja tal-ħlas bil-quddiem ma kellhiex bżonn l-approvazzjoni tal-Kunsill tal-Amministrazzjoni ta’ SNCB, għax, fir-rigward tad-delegazzjoni tal-poteri tal-Kunsill tal-Amministrazzjoni lill-Kumitat tad-Direzzjoni, dan il-kumitat tal-aħħar kellu l-awtorità li jimpenja lil SNCB għal ammonti li jitilgħu sa EUR 2,5 miljun
-
Dan il-ħlas bil-quddiem ma kienz parti minn pjan ta’ ristrutturazzjoni jew minn pjan ieħor jew minn miżura li ġiet sottomessa lill-Istat Belġjan jew li dwarha saret kwalunkwe konsultazzjoni mal-Istat Belġjan.
-
Fatturi oħra bħalma huma l-importanza relattivament dgħajfa tal-ħlas bil-quddiem u l-karattru proviżorju tiegħu jikkonfermaw ukoll il-konklużjoni li l-għotja ta’ dan il-ħlas bil-quddiem ma tistax tiġi attribwita lill-Istat Belġjan.
(105)
F’dak li jikkonċerna n-nuqqas ta’ ħlas tal-fatturi ta’ SNCB minn IFB, l-awtoritajiet Belġjani jikkunsidraw li l-Kunsill tal-Amministrazzjoni ta’ SNCB ma ġiex infurmat bil-fatt li IFB ma kienitx għadha tħallas il-fatturi tagħha lil SNCB qabel Diċembru 2002, jiġifieri fil-mument fejn din iddeċidiet il-prinċipju taż-żjieda tal-kapital ta’ IFB.
(106)
L-awtoritajiet Belġjani jikkunsidraw ukoll li l-azzjoni jew in-nuqqas ta’ azzjoni tal-Kunsill tal-Amministrazzjoni, tal-Kumitat tad-Direzzjoni jew tal-Amministratur delegat mhumiex imputabbli lill-Istat Belġjan, kemm jekk dan huwa qabel jew wara l-konklużjoni tal-kuntratt ta’ qafas. Dawn jargumentaw li hemm nuqqas totali tal-implikazzjoni tal-Istat Belġjan (fs-sens tal-ġurisprudenza “Stardust Marine”) fil-proċess tat-teħid ta’ deċiżjoni ta’ SNCB rigward l-għotja ta’ miżuri lil IFB.
(107)
Fil-fatt, skont l-awtoritajiet Belġjani, il-miżuri mogħtija minn SNCB lil IFB huma miżuri relattivi għas-sussidjarja ta’ SNCB li hi stess ma twettaqx missjonijiet ta’ servizz pubbliku u li l-anqas ma hija assoċjata mat-twettiq ta’ missjonijiet ta’ servizz pubbliku ta’ SNCB. L-attivitajiet ta’ IFB għalhekk ser ikunu attivitajiet esklussivament kummerċjali, barra minn kull missjoni ta’ servizz pubbliku. B’hekk, dejjem skont l-awtoritajiet Belġjani, dawn jaħarbu mill-kontroll tal-Istat, għax l-awtoritajiet Belġjani huma miżmuma li jirrispettaw l-awtonomija ta’ SNCB għal dak li ma jiddependix minn missjoni ta’ servizz pubbliku.
(108)
F’dak li jikkonċerna r-rwol tal-Kummissarju tal-Gvern, l-awtoritajiet Belġjani jgħidu li huma qatt ma ngħataw il-fajl ta’ IFB u, għaldaqstant, ma setgħux jintervjenu, minħabba li l-Kummissarju tal-Gvern fl-ebda mument ma kien ifformola rimarki dwar il-miżuri li ttieħdu fir-rigward ta’ IFB u li l-anqas ma kien maħsub li jkun hemm xi rikors, taħt kwalunkwe forma. Barra minn dan, dawn jippretendu li huma bl-ebda mod ma intervenew fil-proċess ta’ teħid ta’ deċiżjonijiet ta’ SNCB rigward IFB, la matul il-perjodu ta’ qabel il-konklużjoni tal-kuntratt ta’ qafas, u l-anqas matul il-perjodu unterjuri.
(109)
F’dak li jikkonċerna t-tliet inċidenti identifikati mill-Kummissjoni fl-ittra tal-ftuħ (il-punti 143 sa 150), jiġifieri s-sottomissjoni tal-pjan ta’ ristrutturazzjoni għall-approvazzjoni mill-Istat Belġjan, l-artikoli tal-gazzetti juru influwenza qawwija tal-gvern Belġjan fuq SNCB matul is-sena 2003, u l-firxa, il-kontenut u l-kundizzjonijiet tal-kuntratt ta’ qafas, l-awtoritajiet Belġjani jikkunsidraw li dawn l-indizji mhumiex biżżejjed biex tiġi stabbilita r-responsabbiltà fis-sens tal-ġrisprudenza Stardust Marine.
(110)
F’dak li jikkonċerna l-approvazzjoni tal-pjan ta’ ristrutturazzjoni mill-Istat Belġjan, l-awtoritajiet Belġjani jikkunsidraw li din id-dispożizzjoni tal-kuntratt ta’ qafas qatt ma kienet tistipula l-awtoritajiet Belġjani jingħataw kwalunkwe kompetenza biex jiġġudikaw il-kontenut tal-pjan ta’ ristrutturazzjoni, imma kienet ispirata mill-fatt li SNCB xtaqet li l-pjan ta’ ristrutturazzjoni, bħall-kuntratt ta’ qafas, jiġi kkomunikat lill-Kummissjoni.
(111)
F’dak li jikkonċerna l-artikoli fil-gazzetti, il-gvern Belġjan jikkunsidra li dawn ma jinkludu l-ebda indizju ta’ intervent tal-gvern Belġjan f’din il-kwistjoni, għar-raġunijiet li ġejjin:
-
fl-artikolu li deher fil-gazzetta La Libre Belgique tad-19 ta’ Mejju 2003, l-uffiċċju tal-istampa ta’ SNCB jispjega li d-dawl aħdar għall-fajl ta’ IFB għadu ma ntalabx mingħand il-Kummissjoni, minħabba li “il-poter federali jrid jgħid tiegħu”. Skont il-gvern Belġjan, dawn il-kummenti jibbażaw biss fuq il-“komunikazzjoni” tal-miżuri favur IFB mill-Istat Belġjan lill-Kummissjoni;
-
fl-artikolu li deher f’La Libre Belgique tat-18 ta’ Diċembru 2002 (fil-verżjoni ppubblikata fuq is-sit www.cheminots.be), is-Sur Karel Vinck jissemma’ kif ġej: “Huwa għandu flessibbiltà suffiċjenti għall-amministrazzjoni tas-soċjetà”. Skont l-awtoritajiet Belġjani, hawn qed nitkellmu dwar dikjarazzjoni li tikkonċerna esklussivament it-twettiq tal-missjonijiet ta’ servizz pubbliku ta’ SNCB, u li tesprimi l-idea li l-awtoritajiet Belġjani huma kompetenti biex jiftiehmu ma’ SNCB rigward objettivi li jridu jitwettqu għat-twettiq tal-missjonijiet ta’ servizz pubbliku permezz tat-tgħawwiġ tal-istrument stipulat mil-liġi li huwa l-kuntratt ta’ ġestjoni, imma li t-twettiq ta’ dawn l-objettivi huwa r-responsabbiltà u l-kompetenza tal-Kunsill tal-Amministrazzjoni ta’ SNCB.
(112)
Fl-aħħarnett, l-awtortitajiet Belġjani ttrażmettew lil-Kummissjoni dikjarazzjoni bil-miktub tas-Sur Karel Vinck, l-Amministratur-Delegat ta’ SNCB fiż-żmien li saru l-fatti, fejn dan jikkonferma n-nuqqas ta’ kull implikazzjoni tal-awtoritajiet Belġjani fir-rigward tal-għotja, minn SNCB lil IFB, ta’ miżuri ta’ rkuprar u ta’ ristrutturazzjoni li huma s-suġġett ta’ dan il-fajl. Ittra bħal din, iffirmata mis-Sur Vinck fis-17 ta’ Novembru 2006, ġiet irċevuta mill-Kummissjoni fil-5 ta’ Diċembru 2006.
(113)
F’dak li jikkonċerna l-firxa, il-kontenut u l-kundizzjonijiet tal-kuntratt ta’ qafas, l-awtoritajiet Belġjani jsostnu l-pożizzjoni tagħhom fejn, anke jekk qed mitkellmu dwar miżuri ta’ ristrutturazzjoni importanti għall-futur ta’ IFB, l-awtoritajiet Belġjani la jiddisponu minn poter ta’ approvazzjoni, la minn poter ta’ kontroll tal-fond, u l-anqas mid-dritt li jkunu kkonsultati f’din il-kwistjoni.
3.2.3. Il-prinċipju tal-investitur privat fl-ekonomija tas-suq.
(114)
Il-Belġju jikkunsidra li, wara r-raġunament żviluppat mill-Kummissjoni fid-deċiżjoni ABX Logistics, (14) il-Kummissjoni trid tanalizza separatament, min-naħa, il-fondi li SNCB tat lil IFB biex tiffinanzja d-diżinvestiment tas-sussidjarji Franċiżi u, mill-oħra, l-fondi li SNCB tat lil IFB biex din tiffinanzja t-tkomplija tal-attivitajiet tagħha fil-Belġju.
3.2.3.1. Id-diżinvestiment tal-holdings Franċiżi
(115)
Fid-deċiżjoni ABX Logistics, il-Kummssjoni kkonfermat li, minħabba li ABX France ma kinitx f’pożizzjoni li ssostnni hi stess l-ispejjeż tal-kanċellazzjoni tal-impenni, SNCB kienet ser taġixxi bħalma kien jagħmel “investitur privat notifikat fl-ekonomija tas-suq” billi tieħu responsabbiltà ta’ dawn l-ispejjeż.
(116)
Il-Belġju jikkunsidra li l-istess konklużjoni timponi ruħha għal dak li jikkonċerna l-ispiża ta’ diżinvestiment, minn IFB, tal-holdings Franċiżi tagħha. Din tipprova turi li għal kull waħda minn dawn is-soċjetajiet, IFB għażlet l-orħos fomola.
(117)
Fir-rigward ta’ Acimar, il-Belġju pprovda t-tabella li ġejja:
Acimar - Riorganizzazzjoni ġudizzjarja segwita mil-likwidazzjoni taghħa
Sitwazzjoni finanzjarja fl-2002
(f’miljuni ta’ EUR)
2001
2002
Dħul
EBT
Total tal-bilanċ (31.12.)
Kapitali tagħha stess (31.12.)
Prezz ta’ alternattivi
(f’miljuni ta’ EUR)
Twettiq tal-kuntratt
Riorganizzazzjoni ġudizzjarja
Cash drain 1.1.2003-31.12.2005
Deprezzament tad-djun 31.12.2002
Total
-14,7
-3,9
Noti:
-
It-tentattivi li saru matul is-sena 2002 sabiex tinkiseb reviżjoni tal-kundizzjonijiet kuntrattwali fallew; il-kuntratt kien jiskadi fil-31.12.2005.
-
It-twettiq tal-kuntratt kien jimplika cash drain annwali importanti
-
F’dawn iċ-ċirkostanzi, talba ta’ riorganizzazzjoni ġudizzjajra kienet tirrapreżenta l-proċedura l-aktar faċli.
-
Matul il-perjodu ta’ riorganizzazzjoni, it-telf ta’ esplojtazzjoni ġie ffinanzjat mill-klijent
-
L-attivitajiet ta’ Acimar twaqqfu fl-1.9.2003
(118)
F’dak li jikkonċerna NFTI-ou, il-Belġju pprovda t-tabella li ġejja:
NFTIou - Cession
Sitwazzjoni finanzjarja fl-2002
(f’miljuni ta’ EUR)
2001 (**)
2002
Dħul
EBT
Total tal-bilanċ (31.12.)
Kapitali tagħha stess (31.12.)
Prezz ta’ alternattivi
(f’miljuni ta’ EUR)
Tkomplija
Bejgħ parzjali
Żjieda fil-kapital + rimbors tal-kreditu ING
Pjan ta’ riorganizzazzjoni
Cash drain attwali (CH annwali ta’ - 3,7 M EUR) (100 % ittra ta’ konfort)
Deprezzament tal-holding
Deprezzament tad-djun 31.12.2002
Prezz tal-bejgħ (1 EUR) - holding ta’ 30 %
Total
-36,2
-18,5
Noti
-
Fuq il-bażi ta’ “ittra ta’ konfort”, IFB kienet obbligata li tinvesti fil-kont kurrenti
-
IFB kienet aġixxiet b’kawtela minħabba self mill-bank ta’ NFTIou li l-ħlas lura tiegħu kien diġà ntalab minn ING
-
F’dawn iċ-ċirkostanzi, IFB innegozjat ma’ l-azzjonist l-ieħor, il-Port Awtonomu ta’ Dunkerque (“PAD”)
-
Żjieda fil-kapital ta’ NFTIou li parti minnu kien sottoskritt minn IFB;
-
Il-ħelsien ta’ IFB mill-impenni tagħha li ġejjin mill-ittra ta’ konfort, u l-impenn ta’ PAD li jfittex xerrej għall-bilanċ tal-holding ta’ IFB f’NFTIou, fejn it-trasferiment jingħata prezz simboliku lil PAD ta’ parti mill-holding ta’ IFB f’NFTIou biex din terġa titniżżel għal 30 % (inkluż il-holding miżmuma permezz ta’ DPD)
-
Il-bejgħ tal-holding li tibqa’ ta’ 30 % qed iseħħ attwalment
(119)
Il-Belġju informa lill-Kummissjoni li l-falliment ta’ NFTI-ou qatt ma kien maħsub, minħabba li t-tkomplija tal-attivitajiet ta’ NFTI-ou kienet toffri perspettivi ta’ profitabbiltà. Skont il-Belġju, il-bejgħ tal-holding ta’ IFB ta’ 30 % lil CMA-CGM fit-2 ta’ Novembru 2006 […] u l-irkuprar integrali tal-kreditu mogħti fil-forma ta’ ħlas bil-quddiem f’kont kurrenti juru l-vijabbiltà ta’ din is-soċjetà.
(120)
F’dak li jikkonċerna IFB France, li wara saret AGEP, il-Belġju pprovda t-tabella li ġejja:
IFB France (AGEP) - Trasferiment għal NFTI-ou
Sitwazzjoni finanzjarja fl-2002
(f’miljuni ta’ EUR)
2001
2002
Dħul
EBT
Total tal-bilanċ (31.12.)
Kapitali tagħha stess (31.12.)
Prezz ta’ l-alternattivi
(f’miljuni ta’ EUR)
Likwidazzjoni
Trasferiment NFTIou
Tħassir ta’ dejn
Deprezzament fuq holding
Qligħ kapitali fuq it-trasferiment ta’ l-ishma
Assi soċjali (14 ETP)
Total
-1,7
-0,8
Noti
-
Affaċjata b’riskju ta’ likwidazzjoni furzata jew b’depożitu tal-bilanċ, IFB innegozjat ma’ PAD it-trasferiment tat-titoli ta’ IFB France lil NFTIou imma permezz ta’ tħassir tad-djun minn IFB
-
Il-likwidazzjoni tas-soċjetà kienet toħloq spejjeż ħafna aktar għolja (deprezzament fuq il-holding, riskju ta’ nuqqas fl-assi bħala fundatur u/jew diriġent uniku)
(121)
Fir-rigward ta’ Dry Port Dunkerque, il-Belġju pprovda t-tabella li ġejja:
Dry Port Dunkerque (DPD) - Likwidazzjoni b’bejgħ parzjali
Sitwazzjoni finanzjarja fl-2002
(f’miljuni ta’ EUR)
2001
2002
Dħul
EBT
Total tal-bilanċ (31.12.)
Kapitali tagħha stess (31.12.)
Press ta’ alternattivi
(f’miljuni ta’ EUR)
Tkomplija
Likwidazzjoni b’bejgħ parzjali ta’ l-assi
Cash drain imwettaq (CH annwali ta’ - 0,5 M EUR) (100 % ittra ta’ konfort)
Deprezzament tad-djun
Deprezzament tal-holding
Total
-10,4
-7,9
Noti
-
Ittra ta’ konfort obbligat lil IFB biex tagħmel depożiti fil-kont kurrenti sabiex tagħmel tajjeb għat-telf ta’ ħidma ta’ DPD
-
Wara d-diżinvestiment f’NFTIou, beda jitfittex xerrej tal-holding f’DPD imma ma seta’ jinstab ħadd
-
IFB innegozjat il-likwidazzjoni amikevoli ta’ DPD, permezz tat-trasferiment għal prezz simboliku tal-holding ta’ 8.6 % f’ NFTIou
(122)
Fir-rigward ta’ SSTD, il-Belġju pprovda t-tabella li ġejja:
SSTD: Čessjoni
Kuntest:
-
IFB kellha hoIding ta' 50 %
-
SSTD kellha attività bi qligħ li kompliet sal-bi du ta' 1-2005
-
Fit-tmiem tal-2004. SSTD tilfet il-klijent prinċipali tagħha (I i ji rrappreżenta 40 % tad-dħul tagħha)
-
Dan il -telf qajjem i d-deċiżjoni tal -bejgħ tal - holding SSTD
-
11 -bejgħ taI - holding sar fil-bidu ta' 1-2005 u twettaq bi qligħ kapitali negliġibbli (impatt pożittiv immanegliġibbli li fuq i I-bżonn ta' finanzjament)
(123)
L-awtoritajiet Belġjani jikkonkludu li l-orħos soluzzjoni ġiet magħżula minn IFB fir-rigward tas-sussidjarji Franċiżi.
3.2.3.2. Ir-ristrutturazzjoni u l-kontinwazzjoni tal-attivitajiet ta’ IFB fil-Belġju
(124)
Fir-rigward tal-iffinanzjar tar-ristrutturazzjoni u tal-kontinwazzjoni tal-attivitajiet ta’ IFB fil-Belġju, il-Belġju jqis li SNCB aġixxiet ukoll kif kien jagħmel kreditur/investitur privat infurmat fl-ekonomija tas-suq, għax ir-riżultat finanzjarju tal-alternattiva - it-twaqqif tal-attivitajiet fil-Belġju - għal SNCB kienet tkun ħafna anqas attraenti, minħabba li tiswa aktar.
(125)
Il-Belġju ppreżenta il-kalkoli li ġejjin biex juri l-prezz allegat tal-likwidazzjoni tal-attivitajiet ta’ IFB fil-Belġju u l-prezz allegat tat-tkomplija tal-attivitajiet, permezz ta’ żjieda fil-kapital.
a) Il-prezz nett għal SNCB fl-ipoteżi ta’ falliment ta’ IFB fl-2003
(126)
Il-Belġju ddetermina l-valur attwali ta’ IFB mill-bilanċ ta’ IFB fil-31 ta’ Diċembru 2002. Skont l-awtoritajiet Belġjani, il-valur tal-assi kapitali ta’ IFB li setgħu jitwettqu fl-ipoteżi ta’ depożitu tal-bilanċ minn IFB f’Jannar 2003 kien jinkludi minn naħa l-assi kapitali tanġibbli u min-naħa l-oħra l-assi kapitali finanzjarji (holdings).
(127)
Għall-assi kapitali tanġibbli, il-Belġju għandu ammont ta’ EUR 6,9 miljun. Biex jiġġustifika l-kalkolu, il-Belġju jirreferi għall-istudju “Bankruptcy auctions: costs, debt recovery, and firm survival” (15), li jikkonkludi li r-rata ta’ rkupru tat-total tad-djun f’xenarju ta’ falliment huwa ta’ 33 % fil-medja. F’kalkolazzjoni tal-assi rkuprati, il-Belġju applika din ir-rata għall-assi kapitali tanġibbli li jidhru fil-bilanċ ta’ IFB għal total ta’ EUR 20,9 miljun (bl-esklużjoni tal-assi kapitali taħt kostruzzjoni ta’ EUR 1,9 miljun, li għalihom ittieħdet rata nulla ta’ rkuprar).
(128)
Għall-assi kapitali finanzjarji (holdings), il-Belġju beda minn valur ta’ EUR 1,9 miljun, li jikkorrispondi għat-total tal-valur tal-kontijiet tagħhom fil-bilanċ ta’ IFB fil-31 ta’ Diċembru 2002.
(129)
Għall-assi kurrenti, il-Belġju jipproponi l-istimi ta’ valur li ġejjin:
-
djun kummerċjali ta’ IFB: qed nitkellmu dwar total ta’ EUR 25,6 miljun li minnhom 18-il miljun li huma preżunti li ser jiġu rkuprati, li jikkorrispondi għal rata ta’ rkuprar ta’ 70 % għad-dejn f’terminu qasir; din ir-rata hija bbażata fuq il-medja determinata fl-istudju “Liquidation of Ormet Corporation” (16)
-
dejn ieħor ta’ IFB: dan kien jitratta total ta’ EUR 7 miljun li EUR 4,5 miljun minnhom huwa preżunt li ser jiġu rkuprati. L-ammont totali ta’ EUR 7 miljun jista’ jiġi maqsum f’2,5 miljun ta’ dejn fuq is-sussidjarji DPD u OCHZ, u 4,5 miljun ta’ VAT. Rata ta’ rkuprar ta’ 100 % hija maħsuba għad-dejn tal-VAT, u rata ta’ rkuprar ta’ 0 % għaż-żewġ sussidjarji;
-
fondi disponibbli u kontijiet ta’ regolarizzazzjoni: dan kien jitratta total ta’ EUR 6,4 miljun li t-total kollu huwa preżunt li ser jiġi rkuprat.
(130)
L-applikazzjoni ta’ dawn ir-rati ta’ rkuprar kollha tippermetti l-irkuprar totali ta’ EUR 37,5 miljun fl-ipoteżi ta’ falliment/likwidazzjoni ta’ IFB, kif indikat fil-grafika 2.
Grafika 2
Rkuprar tal-assi
(F’miljuni ta’ EUR)
(131)
Wara, l-awtoritajiet Belġjani jnaqqsu mill-ammont li jista’ jiġi sperat li ser jiġi rkuprat l-obbligazzjonijiet ta’ IFB. Dawn l-obbligazzjonijiet ser jitilgħu għal total ta’ EUR 76,9 miljun, mingħajr ma jingħadd id-dejn ta’ EUR 63 miljun dovuti lil SNCB fir-rigward tal-fatturi mhux imħallsa tal-perjodu 2000-2002. Dawn huma dettaljati hawn taħt:
a)
obbligu soċjali: total stmat ta’ EUR 2,9 miljun għall-impjegati kollha ta’ IFB, wara tnaqqis tal-persunal SNCB sekondat ma’ IFB;
b)
taxxi, salarji u sigurtà soċjali: total ta’ EUR 1,4 miljun dovuti imma mhux imħallsa (il-karta tal-bilanċ fl-1 ta’ Jannar 2003);
c)
proviżjonijiet u taxxi differenti: ammont totali ta’ EUR 34,7 miljun ġie miżmum, fuq total ta’ EUR 40,8 miljun inkluż fl-obbligu tal-bilanċ fil-31 ta’ Diċembru 2002. Dan iċ-ċaqliq jiġi spjegat mill-punti li ġejjin, li ma kellhomx jiġu impenjati fil-każ ta’ likwidazzjoni ta’ IFB:
-
manteniment tat-terminali: EUR 3,3 miljun;
-
manteniment għall-attività ta’ loġistika: EUR 0,9 miljun;
-
proviżjonijiet għar-ristrutturazzjoni tal-persunal: EUR 1,9 miljun;
d)
id-dejn finanzjarju ta’ IFB, għal ammont totali ta’ EUR 15-il miljun. Id-dejn finanzjarju ta’ EUR 15-il miljun, li ġej minn istituzzjonijiet ta’ kreditu […], kien garantit minn dejn kummerċjali ta’ IFB. Għal din ir-raġuni, u fir-rigward tal-preservazzjoni tal-kreditu ta’ SNCB fis-suq bankarju, huwa ċar li dan id-dejn kien ser jerġa’ jitħallas lill-istituzzjonijiet ta’ kreditu qabel il-ħlas lura eventwali tad-dejn ta’ SNCB;
e)
id-dejn kummerċjali lil entitajiet oħra apparti SNCB, għal total ta’ EUR 22,9 miljun.
Jirriżulta mill-kalkoli preċedenti li l-valur tal-assi netti ta’ IFB għal SNCB kien ser jitla’, minbarra d-dejn lil SNCB, għall- -EUR 39,4 miljun, jiġifieri l-valur tal-assi rkuprati (EUR 37,5 miljun) li minnhom jitneħħa l-ammont totali tal-impenji tal-obbligazzjonijiet li jridu jiġu onorati (EUR 76,9 miljun), minbarra dejn dovut lil SNCB.
(132)
L-awtoritajiet Belġjani jikkunsidraw li, f’każ ta’ likwidazzjoni, biex jiġi evitat preġudizzju tassew importanti għar-reputazzjoni kummerċjali tagħha, SNCB kienet ser tassumi l-prezz tal-assi netti negattivi ta’ IFB. F’dan ir-rigward, dawn jenfazizzaw li l-maġġor parti tal-kredituri ta’ IFB huma wkoll klijenti, fornituri, kredituri, debituri jew sħab ta’ SNCB.
(133)
Barra minn dan, il-waqfien tal-attivitajiet ta’ IFB, kienet, dejjem skont il-gvern Belġjan, tiġġenera obbligu soċjali importanti għal SNCB, li jista’ jiġi stmat għal 530 FTE (ekwivalenti-full-time) (17). Dawn il-530 FTE jinqasmu kif ġej:
-
min-naħa, il-madwar 50 membru tal-persunal ta’ SNCB sekondati ma’ IFB li kien ikollhom jerġgħu jiġu integrati fi ħdan SNCB fil-każ ta’ falliment;
-
min-naħa l-oħra, madwar 480 FTE ta’ SNCB li l-attività tagħhom kienet tiddependi fuq it-tkomplija tal-attivitajiet ta’ IFB. Din l-istima ġejja mill-kalkolazzjoni li ġejja. Il-parti ta’ IFB fid-dħul totali tad-diviżjoni Merkanzija ta’ SNCB titla’ għal 8,1 %. Dan ir-rapport, applikat għall-persunal kollu ta’ SNCB impjegat direttament u indirettament mid-diviżjoni Merkanzija fil-31.12.2002, jindika li madwar 609 FTE kienu jiddependu mill-attività ta’ IFB. Minn dawn is-609 FTE, kien maħsub li 129, jiġifieri 21 %, jkunu jistgħu jikkonservaw attività minkejja l-falliment ta’ IFB, wara inizjattivi speċifiċi ta’ SNCB biex tirkupra parti mit-traffiku ġġenerat qabel minn IFB. Dan il-proporzjon ta’ 21 % jikkorrispondi għall-proporzjon ta’ impjiegi ta’ Sabena li setgħu jiġu salvati bl-introduzzjoni ta’ SN Brussels Airlines fl-eventwalità tal-falliment ta’ Sabena.
(134)
Il-gvern Belġjan jikkunsidra li, minħabba li f’dak iż-żmien SNCB kienet qed tiffinalizza l-preparazzjoni tal-pjan tal-intrapriża tagħha “MOVE 2007”, li kien jipprevedi it-tmiem ta’ 10 000 post tax-xogħol, jiġifieri kważi kwart tal-persunal tagħha bejn l-2003 u l-2007, l-opportunitajiet ta’ klassifikazzjoni mill-ġdid tal-persunal li sar eċċessiv permezz tat-tmiem tal-attivitajiet ta’ IFB kienu pratikament nulli, kemm jekk dan jirrigwarda persunal sekondat li ġie lura għal SNCB jew persunal marbut mal-attività Merkanzija li baqgħet ma’ SNCB.
(135)
Għalhekk, il-gvern Belġjan jipproponi li mal-prezz dirett tal-assi netti negattivi ta’ IFB jiżdied il-prezz tal-eċċess fil-persunal iġġenerat b’dan il-mod lil SNCB matul tal-anqas il-perjodu ta’ ħames snin bejn l-2003 u l-2007. B’nefqa għal salarji b’medja ta’ EUR 46 200 għal kull FTE u għal kull sena […], in-nefqa totali ta’ dan l-obbligu soċjali għalhekk jitla’ għal EUR 122,4 miljun.
(136)
Biex jiġġustifika din il-kalkolazzjoni, il-Belġju jispjega l-ewwel li l-persunal ta’ SNCB li sar eċċessiv minħabba t-tmiem tal-attivitajiet ta’ IFB ma setax jitkeċċa, minħabba li dan il-persunal kellu l-istat ta’ “impjegat tal-istat”. (18)
(137)
Wara l-laqgħa ta’ ħidma tal-1 ta’ Ġunju 2006, l-awtoritajiet Belġjani ttrażmettew lill-Kummissjoni xenarju anqas pessimista għall-kalkolazzjoni tal-assi netti u tal-obbligu soċjali li kien ikun appoġġjat minn SNCB f’każ ta’ likwidazzjoni ta’ IFB. Dan ix-xenarju jipproponi ż-żewġ bidliet li ġejjin:
-
SNCB ma kinitx tħallas id-dejn kollu, imma biss dawk tal-kredituri li kienu klijenti […], fornituri […] jew sħab […] ta’ SNCB; f’tali ipoteżi, l-ammont tal-obbligu ta’ IFB li kien ser jitħallas minn SNCB kien ser jitla’ għal EUR 13-il miljun […];
-
ix-xerrej potenzjali tal-attivitajiet ta’ IFB kienet ser tkompli tutilizza fil-parti l-kbira s-servizzi ta’ SNCB; f’tali ipoteżi 79 % tas-609 FTE impjegati minn SNCB u magħmula bħala appoġġ indirett għall-attivitajiet ta’ IFB, setgħu jipproteġu l-impjieg tagħhom; f’ipoteżi bħal din, l-eċċess soċjali li SNCB hija responsabbli għalih kien ikun limitat għal EUR 41,1 miljun (dan l-ammont tal-aħħar jikkorrispondi għan-nefqa tas-salarji ta’ 50 FTE sekondati minn SNCB għand IFB kif ukoll 21 % tas-609 FTE imsemmija qabel).
(138)
In-nefqa totali li kienet ser issostni SNCB fil-każ ta’ likwidazzjoni ta’ IFB f’dawn iż-żewġ xenarji, hekk kif stmat mill-awtoritajiet Belġjani, hija murija fit-tabella li ġejja:
Prezz nett - ammonti miżmuma fir-risposta
Differenza fl-ipoteżi “ottimisti”
Prezz nett - ammonti adattati
Total tal-assi
64,6
64,6
Assi mhux irkuprati
-27,1
-27,1
Spejjeż soċjali
-2,9
-2,9
Taxxi, remunerazzjonijiet u sigurtà soċjali
-1,4
-1,4
Dispożizzjonijiet u taxxi diferiti
-34,7
-34,7
Dejn prijoritarju u dejn finanzjarju ieħor
-15
-15
Dejn kummerċjali mhux SNCB
-22,9
9,9
-13
Valur tal-irkuprar
-39,4
-29,5
Obbligu soċjali lil SNCB
- 122,4
81,3
-41,1
Prezz nett għal SNCB ta’ depożitu tal-bilanċ minn IFB
- 161,8
-70,6
b) Valorizzazzjoni ta’ IFB f’xenarju ta’ tkomplija tal-attività
(139)
Il-Belġju jipproponi li jikkalkula l-valur ta’ IFB fl-ipoteżi “tkomplija tal-attività” skont il-metodu ta’ cash-flows liberi attwali (“discounted cash flows” jew “DCF”). Il-parametri miżmuma għal din l-analiżi huma dawn li ġejjin:
(140)
L-analiżi DCF fuq 10 snin hija bbażata fuq il-bilanċ ta’ IFB fil-31 ta’ Diċembru 2002, kif ukoll fuq il-pjan ta’ ristrutturazzjoni elaborat fi Frar-Marzu 2003, li jinkludi tbassir sat-tmiem tal-2005. Għas-sena 2006, fil-mument fejn ir-ristrutturazzjoni ta’ IFB twettaq l-istabbilizzazzjoni tal-intrapriża, ir-riżultat tal-esplojtazzjoni ġie ffissat f’livell ta’ 3,2 % tad-dħul. Mill-2006, l-ipoteżi ta’ xogħol huwa ta’ tkabbir annwali ta’ 3 % tad-dħul li, b’marġini kostanti, iwassal għal rata ta’ tkabbir ta’ riżultat qabel it-taxxa ta’ 3 %. Il-cash flows liberi li jirriżultaw minn dan jitwettqu b’nefqa medja meqjusa tal-kapital (WACC) ta’ 8 %. Il-valur tat-terminali ġie kkalkulat fl-ipoteżi ta’ tkabbir perpetwu ta’ 3 %.
(141)
Dawn il-kalkoli jwasslu għal valorizzazzjoni tal-intrapriża ta’ madwar EUR 29,1 miljun (minbarra holdings u proviżjonijiet), kif turi l-grafika 4.
Grafika 4
Il-valur ta’ IFB fuq il-bażi tal-cash-flows imwettqa ipoteżijiet u riżultati
(Eluf ta’ EUR)
(142)
Skont il-gvern Belġjan, analiżi bbażata fuq differenzjali (skont riżultati miksuba fl-2005) tikkonferma l-valorizzazzjoni miksuba fuq il-bażi tal-metodu DCF. Fil-fatt, il-valorizzazzjoni tad-“differenzjali” (b’differenzjali aktar prudenti mill-medja tas-settur) tindika valur ta’ intrapriża ta’ madwar EUR 28,7 miljun, kif turi l-grafika 5.
Grafika 5
Il-valur ta’ l-intrapriża IFB
(Miljuni ta’ EUR)
(143)
Il-gvern Belġjan jikkunsidra li r-riżultati reali miksuba minn IFB fis-snin 2003, 2004 u 2005 jikkonfermaw li l-valorizzazzjoni DCF, u l-ipoteżijiet li din tistrieħ fuqhom, kienet realista.
(144)
Il-gvern Belġjan jikkunsidra li jaqbel li jiżdied il-valur ta’ IFB ikkalkulat mingħajr holdings u dispożizzjonijiet tal-holdings li għandha IFB, jiġifieri EUR 1,9 miljun, kif ukoll imdaħħla fil-kontijiet mal-assi tal-bilanċ ta’ IFB fil-31 ta’ Diċembru 2002.
(145)
It-total tal-valur tal-intrapriża ta’ IFB, inkluż il-holdings, kienet ser titla’ għalhekk għal EUR 31 miljun fid-data tal-31 ta’ Diċembru 2002.
(146)
Minn dan il-valur tal-intrapriża jaqbel, dejjem skont il-gvern Belġjan, li jitnaqqas il-vaur tal-proviżjonijiet, stmat għal EUR 34,2 miljun (19), kif ukoll id-dejn finanzjarju li tela’ għal EUR 15-il milljun.
(147)
Minn dan jirriżulta valur nett ta’ - EUR 18,2 miljun għall-holding ta’ SNCB f’IFB fix-xenarju ta’ tkomplija tal-attività. Dan il-kalkolu huwa muri fil-grafika 6.
(148)
Bħal fl-istima preċedenti tan-nefqa sostnuta minn SNCB f’każ ta’ likwidazzjoni ta’ IFB, il-kalkoli preċedenti ma jikkunsidrawx id-dejn ta’ EUR 63 miljun li jirriżulta mill-fatturi mhux imħallsa matul il-perjodu inkluż bejn l-2000 u l-2002.
Grafika 6
Evalwazzjoni tal-għażla investiment, jan 2003
(Miljuni ta’ EUR)
c) Tqabbil bejn iż-żewġ xenarji u konklużjoni
(149)
Wara l-analiżi li saret mill-gvern Belġjan, iż-żewġ xenarji għalhekk jagħtu r-riżultati li ġejjin:
-
in-nefqa netta għal SNCB ta’ falliment u ta’ likwidazzjoni ta’ IFB tkun telf nett ta’ EUR 161,8 miljun (imniżżla għal EUR 70,6 miljun fl-istima riveduta);
-
id-deċiżjoni tal-investiment ta’ EUR 15-il miljun li jippermettu lil IFB biex tkompli l-attività tagħha, kienet twassal għal tnaqqis konsiderevoli tal-qerda tal-valur għal SNCB, li allura kienet tirrappreżenta EUR 18,2 miljun, li jirrappreżenta qligħ ta’ EUR 143,6 miljun meta mqabbel max-xenarju ta’ falliment u ta’ likwidazzjoni (EUR 52,4 miljun mqabbla mal-istima riveduta).
(150)
Għalhekk il-gvern Belġjan jikkunsidra li SNCB, bl-għotja tal-miżuri diskussi, kienet aġixxiet kif kien jagħmel investitur privat f’ekonomija tas-suq.
3.2.4. In-nuqqas ta’ tgħawwiġ tal-kompetizzjoni.
(151)
Fl-aħħarnett, il-Belġju jikkunsidra li, f’dak li jirrigwarda l-parti tal-miżuri li sservi biex tiffinanzja d-diżinvestiment tas-sussidjarji Franċiżi, assistenza li l-ammont huwa strettament limitat għan-nefqa realment imħallsa wara l-waqfien ta’ attività ma tistax tiġi kkunsidrata li twassal għal tgħawwiġ tal-kompetizzjoni. Għalhekk, din il-parti tal-finanzjament ma taqax fil-kamp ta’ applikazzjoni tal-paragrafu 1 tal-Artikolu 87, ukoll għal din ir-raġuni.
3.3. Il-kompatiblità tal-miżuri ta’ salvataġġ mal-linji gwida
3.3.1. IFB mhix intrapriża maħluqa dan l-aħħar
(152)
Il-Belġju jikkunsidra li minħabba li IFB ġiet imwaqqfa fl-1923 u miksuba, permezz ta’ amalgamazzjoni permezz ta’ takeover, soċjetà kif ukoll fergħa ta’ attivitajiet fl-1998 (ara d-deskrizzjoni fit-2 arti ta’ din id-deċiżjoni), ma jistax jiġi kkuntestat li IFB ilha tgawdi minn personalità ġuridika għal aktar minn 80 sena, u għalhekk ma tistax tii kkunsidrata bħala “intrapriża maħluqa dan l-aħħar”.
3.3.2. Il-miżuri ta’ salvataġġ huma kompatibbli mal-linji gwida tal- 1999
(153)
Skont il-gvern Belġjan, iż-żmien ta’ aktar minn tnax-il xahar tal-miżuri ta’ salvataġġ ma kienx ser ikollu bħala konsegwenza l-esklużjoni tal-kompatibbiltà tagħhom mas-suq komuni fuq il-bażi tal-linji gwida tal-1999. Il-Belġju jikkunsidra li SNCB żammet il-miżuri ta’ salvataġġ bl-uniku għan li jkopru l-perjodu neċessarju għall-Kummissjoni biex tieħu deċiżjoni finali fuq dan il-fajl.
(154)
Minħabba li l-punt 24 tal-linji gwida tal-1999 jistipula li l-awtorizzazzjoni tal-miżuri ta’ salvataġġ tibqa’ tgħodd sakemm il-Kummssjoni tiddikjara fuq il-pjan ta’ ristrutturazzjoni, l-awtoritajiet Belġjani jitolbu lill-Kummissjoni li ma tibbażax fuq iż-żmien tal-proċedura ta’ approvazzjoni tagħha għall-miżuri ta’ salvataġġ biex tikkuntesta ż-żmien ta’ manteniment ta’ dawn il-miżuri, u biex tapprova, fuq il-bażi tal-punt 24 tal-linji gwida tal-1999, il-miżuri ta’ salvataġġ.
(155)
L-awtoritajiet Belġjani jikkunsidraw li s-sospensjoni taż-żjieda tal-kapital matul l-istruzzjoni tal-Kummissjoni kienet tinkludi neċessarjament il-manteniment, b’titolu proviżorju u revokabbli, taż-żmien tal-ħlas mogħti lil IFB il-qafas tal-miżuri ta’ salvataġġ, għax l-unika alternattiva kienet tkun id-depożitu tal-bilanċ. Finalment, skont l-awtoritajiet Belġjani, matul l-proċediment tagħha, il-Kummissjoni qatt ma esprimiet rservi rigward il-manteniment proviżorju tal-miżuri ta’ salvataġġ.
3.3.3. Il-miżuri ta’ ristrutturazzjoni huma kompatibbli mal-linji gwida tal-1999
3.3.3.1. L-applikabbiltà tal-linji gwida tal-1999.
(156)
Il-Belġju jikkunsidra li l-impenn ta’ SNCB li tissottoskrivi għaż-żjieda tal-kapital ta’ IFB huwa l-analiżi fil-qafas tal-linji gwida tal-1999 u mhux tal-2004.
(157)
Biex jiġġustifika din il-pożizzjoni, il-Belġju jsostni li ż-żewġ kundizzjonijiet stabbiliti mill-Kummissjoni fil-punt 240 tad-deċiżjoni tal-ftuħ għall-applikabbiltà tal-linji gwida tal-1999 huma sodisfatti. Biex niftakru, fil-punt 240 tad-deċiżjoni tal-ftuħ, il-Kummissjoni kkonkludiet, fir-rigward tal-interpretazzjoni tal-punti 102 sa 104 tal-linji gwida tal-2004 għal dan il-fajl, li “jekk SNCB tiddeċiedi li ma tagħtix vantaġġ ġdid lil IFB, u jekk jiġi ppruvat li SNCB kienet impenjata li tbiddel id-dejn tagħha f’kapital qabel il-pubblikazzjoni tal-linji gwida tal-2004, il-Kummissjoni jkollha teżamina, fid-deċiżjoni finali tagħha, l-għajnuna mogħtija minn SNCB lil IFB fuq il-bażi tal-linji gwida tal-1999”.
(158)
Fir-rigward tal-ewwel kundizzjoni, il-Belġju josserva li huwa rtira, permezz tar-risposta tiegħu għall-ittra tal-ftuħ, iż-żjieda tal-kapital addizzjonali notifikat fit-28 ta’ Jannar 2005, u li għaldaqstant, l-ewwel kundizzjoni kienet sodisfatta.
(159)
Fir-rigward tat-tieni kundizzjoni, il-Belġju jikunsidra li ma jistax jiġi kkuntestat li ż-żjieda ta’ kapital ta’ IFB attwalment propost ser iseħħ kif miftiehem mill-partijiet, taħt il-kundizzjoni ta’ sospensjoni tal-ftehim tal-Kummissjoni, fil-kuntratt ta’ qafas tas-7 ta’ April 2003.
(160)
Bex jenfasizzaw dan il-punt, l-awtoritajiet Belġjani jiġbdu l-attenzjoni tl-Kummissjoni dwar:
-
il-punt 4 tad-daħla tal-kuntratt ta’ qafas tas-7 ta’ April 2003, li jikkonferma li l-kunsill tal-amministrazzjoni ta’ SNCB kien diġà approva l-għotja ta’ żjieda fil-kapital ta’ IFB;
-
l-Artikolu 4 tal-istess kuntratt, li jikkonferma l-intenzjoni reċiproka tal-partijiet li jipproċedu għal żjieda ta’ kapital ta’ IFB;
(161)
Fir-rigward tat-tieni punt, l-awtoritajiet Belġjani jfakkru li fil-liġi tal-Belġju (il-liġi applikabbli għall-kuntratt ta’ qafas), kuntratt jibda mill-volonta tal-partijiet kontraenti, u li għalhekk, l-Artikolu 4 tal-kuntratt ta’ qafas kien jikkonferma espressament u mingħajr l-ebda dubju il-ftehim tal-volontà ta’ SNCB u ta’ IFB li jipproċedu għal żjieda tal-kapital ta’ IFB permezz ta’ konverzjoni f’kapital tad-dejn ta’ SNCB fuq IFB b’mod retroattiv fis-7 ta’ April 2003.
(162)
L-awtoritajiet Belġjani jfakkru li, fil-liġi tal-Belġju, l-obbligazzjonijiet soġġetti għal kundizzjoni sospensiva jibqgħu jorbtu bis-sħiħ, u t-twettiq tal-kundizzjoni ta’ sospensjoni għandu effett retroattiv fuq il-kuntratt li jidħol fis-seħħ fid-data li jiġi ffirmat.
3.3.3.2. Miżuri li jtaffu kemm hu possibbli t-tgħawwiġ tal-kompetizzjoni.
(163)
L-awtoritajiet Belġjani jsostnu b’mod ġenerali li l-partijiet tas-suq ta’ IFB huma sew anqas minn 10 % fuq is-swieq konċernati f’dan il-każ. Għalhekk dawn jikkunsidraw li l-effetti kontra l-kompetizzjoni li jirriżultaw mill-għajnuna statali in kwistjoni ma jistgħux jiġu kkunsidrati bħala sinifikanti. Dawn ifakkru partikolarment li skont il-punt 36 tal-linji gwida tal-1999, “jekk waħda jew iż-żewġ partijiet [tas-] suq [in kwistjoni] miżmuma mill-intrapriża [benefiċjarja tal-għajnuna] huma negliġibbli, irid ikun stmat li m’hemm l-ebda tgħawwiġ mhux ġustifikat tal-kompetizzjoni” (20), u li, għall-applikazzjoni tal-paragrafu 1 tal-Artikolu 81, tat-Trattat, il-Kummissjoni tikkunsidra l-effetti kontra l-kompetizzjoni tal-ftehim konkluż minn intrapriżi li għandhom partijiet tas-suq inferjuri għal 10 % bħala insinifikanti (21).
(164)
Fir-rigward ta’ dak li jikkonċerna partikolament l-attivitajiet ta’ IFB Logistics u ta’ IFB Terminal, l-awtoritajiet Belġjani jagħmlu l-osservazzjonijiet li ġejjin:
(165)
Il-miżuri li jtaffu fuq is-suq ta’ trażbord ta’ merkanzija. Il-gvern Belġjan josserva li l-parti ta’ IFB fis-suq tat-terminali tar-reġjun ta’ Anvers huwa inferjuri għal 7 %, u li s-suq tat-terminali f’dan ir-reġjun irreġistra, matul il-perjodu 2002-2005, rata ta’ tkabbir ta’ 10,7 % fis-sena bħala medja, fil-waqt li l-volumi trasportati minn IFB żdiedu biss 4,1 % fis-sena bħala medja.
(166)
Il-gvern Belġjan iżid mill-ġdid li għall-implimentazzjoni tal-pjan ta’ ristrutturazzjoni, IFB naqqset il-kapaċità tagħha ta’ trażbord b’mod konsiderevoli, kif deskritt fit-tieni parti tal-ittra tal-ftuħ (il-punti 25 sa 29). Peress li fiċ-ċirkostanza, bl-eċċezzjoni tat-terminal DPD, l-assi kollha mibjugħa għadhom jintużaw sal-lum, l-awtoritajiet Belġjani jikkunsidraw li t-trasferimenti jridu jiġu kkunsidrati bħala miżuri ta’ kumpens reali u sostanzjali. Skont il-gvern Belġjan, it-trasferimenti kollha jirrappreżentaw tnaqqis tal-kapaċità ta’ IFB ta’ 1,5 miljun TEU fl-2002 għal 1,1 miljun TEU fit-tmiem tal-2005, jiġifieri tnaqqis ta’ 27 %.
(167)
L-awtoritajiet Belġjani jżidu li l-implimentazzjoni tal-pjan ta’ ristrutturazzjoni minn IFB ma kellux miegħu miżuri ta’ prezz li kellhom l-għan jew l-effett li jżidu s-sehem tas-suq ta’ IFB. Dawn josservaw li IFB żiedet il-prezzijiet tagħha b’medja ta’ 4,2 % (22), filwaqt li r-rata annwali medja tal-inflazzjoni industrijali kienet ta’ 1,9 %.
(168)
Il-miżuri li jtaffu fuq is-suq tal-loġistika. L-ittra tal-ftuħ tikkunsidra (il-paragrafi 258-260) li l-miżuri “proposti” ma jikkonċernawx is-suq tal-loġistika, u li IFB seta’ jżid il-volum tiegħu fuq dan is-suq. L-awtoritajiet Belġjani jippreżentaw ħames argumenti biex juru li l-miżuri li jtaffu suffiċjenti ittieħdu fuq is-suq tal-loġistika.
(169)
L-ewwelnett, IFB kienet ser tieħu miżuri li wasslu għal tnaqqis tal-kapaċità tagħha fuq is-suq tal-loġistika. Fil-fatt, in-numru totali ta’ vaguni li huma ta’ IFB jew li huma suġġetti għal kera għal żmien twil, naqas minn 744 unitajiet fl-2002 (23) għal 377 unitajiet fil-bidu tal-2006 (24). Għalhekk qed nitkellmu dwar tnaqqis ta’ 49 %.
(170)
It-tnaqqis tal-kapaċità loġistika ta’ IFB tirriżulta ukoll mill-fatt li l-holding ta’ IFB fis-soċjetà CNC (attwalment Naviland Cargo) iddgħajfet, biex niżlet minn 10 % fl-2002 għal 2 % fil-preżent.
(171)
It-tieninett, l-awtoritajiet Belġjani jikkunsidraw li l-parti tas-suq ta’ IFB fuq is-suq tal-loġistika hija tassew anqas minn 5 %, li kieku wieħed kellu jillimita l-firxa ġeografika ta’ dan is-suq għat-territorju Belġjan. Jaqbel għalhekk, fir-rigward tal-punt 36 tal-linji gwida, li wieħed jistaqsi jekk l-effetti kontra l-kompetizzjoni li jirriżultaw mill-għajnuna mill-Istat imsemmija jistgħu jitqiesu bħala sensibbli. Skont l-awtoritajiet Belġjani, IFB l-anqas tista’ tiġi kkunsidrata bħala kapaċi li teżerċita influwenza sensibbli fuq l-effett tal-kompetizzjoni fuq is-suq tal-loġistika. Għall-istess raġuni, it-tgħawwiġ tal-kompetizzjoni li jirriżulta mill-għajnuna li qed jibbenefika minnha IFB ftit li xejn jista’, skont il-gvern Belġjan, jiġi kkunsidrat bħala sensibbli, minħabba li huma biss il-miżuri tassew limitati li jidhru neċessarji sabiex itaffu l-konsegwenzi negattivi għall-kompetituri ta’ IFB.
(172)
It-tieletnett, l-awtoritajiet Belġjani jipproponu li l-evoluzzjoni tal-attività loġistika ta’ IFB titpoġġa fil-perspettiva, sabiex jaġġustaw radikalment l-affirmazzjoni tal-Kummissjoni skont liema IFB setgħet “ippruvat iżżid il-volum tagħha fuq dan is-suq b’mod importanti” matul il-perjodu msemmi. Fil-fatt, skont l-awtoritqajiet tal-Belġju, wieħed għandu jikkunsidra l-fatti li ġejjin:
-
għas-settur tat-trasport kumbinat (intermodali), il-volumi trasportati minn IFB raw żjieda annwali għal-ammont ta’ 9.9 % matul il-perjodu 2002-2005, li hija inferjuri għaż-żjieda annwali medja ta’ 12 % osservata fir-reġjun ARA għall-istess perjodu;
-
fis-settur tat-trasport konvenzjonali, IFB tipparteċipa b’mod tassew marġinali, anke meta wieħed iqis li s-suq huwa limitat għall-Belġju. Fil-fatt, il-parti ta’ IFB hija inferjuri għal 1 % kemm bħala volum u kemm bħala valur.
(173)
Min-naħa l-oħra, parti miż-żjieda fid-dħul ta’ IFB fl-attività loġistika tagħha toriġina, skont il-gvern Belġjan, miż-żjieda tas-sottosettur “bulk” (trasport fi kwantitajiet kbar). Fl-2003, id-dħul imwettaq minn IFB permezz tat-trasport fi kwantitajiet kbar) jirrappreżenta biss EUR 3,3 miljun. Madankollu, fl-2004, IFB kisbet żewġ kuntratti ta’ trasport bi kwantitajiet kbar ta’ volum importanti. L-ewwelnett, kuntratt ta’ trasport ta’ faħam […]li ġġenera dħul […] fl-2004 u […] fl-2005. It-tieninett, kuntratt ta’ trasport bi kwantitajiet kbar ta’ granuli li wassal għal żjieda fid-dħul […] fl-2004 u […] fl-2005. IFB ser jirnexxiela tagħmel marġini benefiċċjali fuq dawn iż-żewġ kuntratti, li jikkonferma n-nuqqas ta’ prattiki anti-kompetittivi fi ħdan l-IFB.
(174)
Ir-rabanett, il-gvern tal-Belġju jikkunsidra li l-ftuħ tat-terminali ta’ IFB għall-kompetituri tagħha fis-suq tal-loġistika għandu jitqies ukoll bħala miżura li ttaffi importanti.
(175)
Il-ħamesnett, il-gvern Belġjan jikkunsidra li t-tgħawwiġ limitat tal-kompetizzjoni li jista’ jitqies li jirriżulta mill-għajnuna għar-ristrutturazzjoni ta’ IFB huwa mnaqqas ukoll mill-fatturi li ġejjin:
-
il-liberalizzazzjoni tat-trasport ta’ merkanzija permezz tal-ferrovija fil-Belġju. Fil-fatt l-awtoritajiet Belġjani, f’konformità mar-regoli Ewropej applikabbli, fetħu dan is-suq għall-kompetizzjoni (minn Marzu 2003 għat-trasport internazzjonali, wara l-liberizzazzjoni totali fl-1 ta’ Jannar 2007). (25) Dan il-ftuħ ma naqasx milli jipproduċi effetti, kif juru l-attivitajiet tas-soċjetajiet DLC u, aktar reċentement, Fret SNCF. Fid-deċiżjoni tagħha N 386/2004, Fret SNCF, il-Kummissjoni kkunsidrat tali liberalizzazzjoni bħala miżura ta’ kumpens għall-kompetituri;
-
diversi kompetituri oħra ta’ SNCB/IFB (li fosthom hemm Rail4Chem, Railion Nederland, TrainSport, DFG, EWS, Connex u ACTS) diġà rċevew jew probabbilment dalwaqt ser jirċievu, il-liċenzji tagħhom għall-użu;
-
SNCB (B-Cargo) diġà tipprovdi servizzi ta’ rmonk lil kompetituri ta’ IFB, kemm jekk dawn huma fornituri ta’ trasport kumbinat (intermodali) bħalma huma HUPAC, CNC (Naviland Cargo), Conliner, Danzas / DHL Express Cargo u ICF, jew fornituri ta’ servizzi ta’ “forwarding” bħalma huma Transfesa, K+N, Nauta, NTR, Panalpina, Rail&Sea, Railog, Chemfreight, Rhenania, TMF, Gondrand, RME Chem, RME fret u East Rail Expedition;
-
kif innutat il-Kummissjoni fid-deċiżjoni tagħha fil-każ N 386/2004, Fret SNCF, il-kundizzjonijiet bejn ferrovija u t-triq mhumiex identiċi, għad-detriment tal-ferrovija.
(176)
Skont il-gvern tal-Belġju, il-miżuri ta’ liberalizzazzjoni wasslu għal tkabbir sostanzjali tal-kapaċità fuq is-suq tal-loġistika, kif turi l-attività tal-kompetituri ta’ IFB matul il-perjodu 2003-2005. Skont il-gvern tal-Belġju, il-kompetizzjoni hija kkonċentrata fis-settur intermodali, fejn ħames kompetituri ta’ IFB introduċew total ta’ 12-il ftehim ġdid f’dan il-perjodu.
3.3.3.3. Il-limitazzjoni taż-żjieda tal-kapital għall-minimu possibbli.
(177)
Skont il-gvern tal-Belġju, SNCB u IFB ipproċedew għal analiżi approfondita tal-bżonnijiet ta’ IFB f’kapital fuq il-bażi tar-riżultati tal-31 ta’ Diċembru 2005 u l-proviżjonijiet għas-sena 2006. L-għan kien li IFB tkun tista’ tkompli dawn l-attivitajiet fis-swieq ta’ trażbord ta’ merkanzija u ta’ loġistika b’rata ta’ likwidità li tista’ titqabbel ma’ dik tal-kompetituri tagħha f’dawn is-swieq.
(178)
Fir-rigward tal-informazzjoni trażmessa qabel id-deċiżjoni tal-ftuħ (ara l-punti 265 sa 269), SNCB u IFB ġabru informazzjoni supplementari dwar ir-rati medji ta’ likwidità għal, min-naħa, l-kompetituri ta’ IFB li jużaw terminali u, min-naħa l-oħra, soċjetajiet ta’ trasport li huma kompetituri ta’ IFB. Ir-rati ta’ likwidità (qabel ma jiġu inklużi bħar-rapport bejn il-kapital u t-total tal-karta tal-bilanc) tas-soċjetajiet in kwistjoni huma ppreżentati fil-grafika 16.
Grafika 16
Rata ta’ likwidità-kampjun ta’ soċjetajiet komparabbli, 2004 (*)
(179)
Mill-grafika 16 jirriżulta li l-medja tar-rati ta’ likwidità tal-operaturi tat-terminali huwa ta’ 56,6 %, fil-waqt li l-medja tar-rati ta’ likwidità tas-soċjetajiet ta’ trasport huwa ta’ 20,4 %. Minħabba li IFB hija attiva fiż-żewġ setturi, ir-rata ta’ likwidità ta’ IFB, skont il-“benchmarks” imsemmija qabel, għandha tkun tal-anqas ta’ 35,6 %. Din l-aħħar perċentwali ġiet ikkalkulata b’referenza għall-assi kapitali operazzjonali ta’ IFB kif ġej:
-
42 % tal-assi kapitali operazzjonali ta’ IFB (miżuri fil-valur tal-kontijiet nett tagħhom, jiġifieri wara d-deprezzament u t-tnaqqis tal-valur) huma attribwiti għall-attività fit-terminali;
-
58 % tal-assi kapitali operazzjonali ta’ IFB huma attribwiti għall-attività ta’ trasport (“logistics”).
(180)
L-awtoritajiet Belġjani josservaw li r-rata ta’ likwidità mmirata ta’ IFB hija wkoll skont ir-rata ta’ likwidità reali ta’ soċjetajiet bħal Gosselin (38,9 %) u Hupac (34,9 %), li bħal IFB, jgħaqqdu l-użu tat-terminali ma’ attivitajiet ta’ loġistika.
(181)
Fiq il-bażi tar-rata ta’ likwidità mmirata ta’ IFB ta’ 35,6 % u ta’ dejn totali ta’ EUR 128,1 miljun (stima tat-30 ta’ Ġunju 2006), iż-żjieda ta’ kapital ta’ IFB kellha għalhekk, skont il-kalkoli tal-awtoritajiet Belġjani, tinkludi konverżjoni ta’ dejn f’kapital tal-anqas ta’ EUR 95,3 miljun.
3.3.3.4. Il-kontribuzzjoni ta’ IFB stess
(182)
Skont l-awtoritajiet Belġjani, il-kontribuzzjoni totali ta’ SNCB għar-ristrutturazzjoni ta’ IFB titla’ għal EUR 95,3 miljun, jiġifieri l-ammont taż-żjieda tal-kapital previst. Minn dan l-ammont, jaqbel li jitneħħew is-somom li ġew iddedikati għall-parti Franċiża tal-grupp, jiġifieri EUR 39,1 miljun. Il-bilanċ, jiġifieri EUR 56,2 miljun, għalhekk jirrappreżentaw il-kontribuzzjoni ta’ SNCB għar-ristrutturazzjoni tal-attivitajiet mhux Franċiżi tal-grupp.
(183)
Wara dan, l-awtoritajiet Belġjani jippreċiżaw li l-bżonnjiet ta’ finanzjament għall-attivitajiet mhux Franċiżi ta’ IFB għall-perjodu ta’ ristrutturazzjoni (mill-1 ta’ Jannar 2003 sat-30 ta’ Ġunju 2006), kienu ta’ EUR 106,3 miljun. Minn dawn il-bżonnijiet, 56,2 miljun ser ikunu koperti minn SNCB u EUR 50,1 miljun permezz tar-riżorsi ta’ IFB stess. Il-kontribut ta’ IFB għan-nefqa totali tar-ristrutturazzjoni tal-attivitajiet fil-Belġju tkun ta’ 47,1 %.
(184)
It-tabella li ġejja turi d-dettall tal-finanzjament:
Bżonnijiet u sorsi ta' finanzjament
(ipoteżi fejn il-bdil tad-dejn ta' 63M EUR jikkostitwixxi “spiża” tar-ristrutturazzjoni
(EUR '000)
Il-parti ristrutturata
Diżinvestimenti fi Franza
Total
Perjodu: 1.1.2003-30.6.2006
A
BŻONNIJIET TA' FINANZJAMENT
A.1
Spejjeż tar-ristrutturazzjoni
A.1.1
Telf totali tal-użu (“cash drain”) minbarra l-effett tal-qligħ tal-produttività
-27 916
-27 916
(ekwivalenti għat-telf totali tal-użu tal-2002; prorata ta' 6 xhur għall-2006)
A.1.2
Spejjeż eċċezzjonali
-32
-32
A.2.
Bżonnijiet ta' kapital matul ir-ristrutturazzjoni
A.2.1
Varjazzjoni tal-bżonn f'kapital kurrenti (żjieda)
-7 685
-8 000
-15 685
A.2.2
Investimenti ta' sostituzzjoni f'assi kapitali mhux finanzjarji
-6 611
-6 611
A.2.3
Investimenti f'assi kapitali finanzjarji (holdings)
- 782
-1 700
-2 482
A.3
Ħlas lura ta' dejn u interessi
A.3.1
Favur debituri (finanzjarji) li mhumiex SNCB
A.3.1.1
Ħlas ta' interessi
-2 351
-2 351
A.3.1.2
Ħlas lura tad-dejn finanzjarju
-16 559
-16 559
A.3.2
Favur SNCB
A.3.2.1
Ħlas lura tad-dejn ta' qabel l-2003
-33 200
-29 800
-63 000
A.3.2.2
Ħlas ta' interessi akkumulati fit-30.6.2005 fuq id-dejn ta' qabel l-2003
-5 800
-5 200
-11 000
A.3.2.3
Ħlas ta' interessi akkumulati fit-31.6.2005 fuq il-faċilità ta' kreditu
-2 200
- 300
-2 500
A.3.2.4
Ħlas ta' interessi tat-tieni semestru 2005 u l-ewwel semestru 2006
-3 100
-2 100
-5 200
A.4
Taxxi (regolarizzazzjoni tas-sena finanzjarja ta' tassazzjoni 1999)
-77
-77
Total tal-bżonnijiet (A.1+A.2+A.3+A.4)
- 106 313
-47 100
- 153 413
B
SORSI TA' FINANZJAMENT
B.1.
Finanzjament minn SNCB:
B.1.1
Faċilità ta' kreditu (irid jinbidel f'kapital wara)
13 300
1 700
15 000
B.1.2
Żjieda tal-kapital (flimkien mal-bidla tal-faċilità ta' kreditu)
42 920
37 380
90 300
Kontribuzzjoni totali ta' SNCB (subtotal B.1)
56 220
39 080
95 300
B.2
Finanzjament mill-mezzi ta' IFB stess
B.2.1
Qligħ mill-produttività
B.2.1.1
Tneħħija parzjali jew totali tat-telf totali tal-użu fil-lista A.1.1
25 167
25 167
B.2.1.2
Eċċess totali tal-użu fl-2004, 2005 u 2006
10 429
10 429
B.2.2
Irċevuti finanzjarji
1 368
1 368
B.2.3
Varjazzjoni tal-bżonn ta' kapital kurrenti (tnaqqis)
2 687
2 687
B.2.4
Bejgħ ta' assi kapitali mhux finanzjarji (essenzjalment it-terminal OCHZ fl-2004)
4 771
4 771
B.2.5
Bejgħ ta' assi kapitali finanzjarji (holdings)
1 267
8 020
9 287
B.2.6
Dejn finanzjarju li ġej minn istituzzjonijiet ta' kreditu
3 300
3 300
B.2.7
Irċevuti eċċezzjonali
1 105
1 105
Kontribuzzjoni totali ta' IFB (subtotal B.2)
50 093
8 020
58 113
Total tas-sorsi (B.1 + B.2)
106 313
47 100
153 413
Finanzjament minn SNCB bħala % tat-total
52,9 %
Finanzjament minn IFB bħala % tat-total
47,1 %
KONTRIBUZZJONI TAGĦHA STESS
NVESTITUR PRIVAT
(185)
Il-Belġju jżid il-punti li ġejjin ma’ din it-tabella.
(186)
Il-bżonnijiet ta’ finanzjament jinkludu l-kategoriji li ġejjin:
-
spejjeż diretti tar-ristrutturazzjoni (sezzjoni A.1): dawn l-ispejjeż jinkludu prinċiparjament it-telf totali tal-użu (“cash drain”) akkumulat, mingħajr ma titqies iż-żjieda fil-produttività. Jekk wieħed ma jikkunsidrax iż-żjieda fil-produttività li IFB kisbet matul it-twettiq tal-pjan ta’ ristrutturazzjoni tagħha, it-telf totali tal-użu fl-2003, 2004 u 2005 kienet tibqa’ l-istess bħal fl-2002, jiġifieri ammont annwali ta’ finanzjament ta’ EUR 8 miljun, kif muri fit-tabella t’hawn taħt. Il-bżonn ta’ finanzjament għall-2006 ġie limitat għal nofs ta’ dan l-ammont, fl-ipoteżi ta’ żjieda tal-kapital fit-30 ta’ Ġunju 2006. Meqjusa globalment fuq il-perjodu kollu tar-ristrutturazzjoni, it-telf totali tal-użu li kienet tiffaċċja IFB fin-nuqqas ta’ żjieda fil-produttività jitla’ għal EUR 27,9 miljun.
(eluf ta’ EUR)
2002
2003
2004
2005
Tbassir
2006
Baġit
(sa 30.6)
Perjodu 2003 sa 30.6.2006 kumulattiv
Riżultat tal-użu
(47 357 )
(2 960 )
5 740
3 007
1 213
+ Deprezzament u tnaqqis fil-valur fuq assi kurrenti
6 286
5 139
2 585
1 605
802
+ Tnaqqis ta’ valur fuq assi kurenti
6 433
(258)
(1 851 )
(554)
0
+ Proviżjonijiet
26 662
(4 670 )
(1 599 )
(980)
460
Riżultat totali tal-użu
(7 976 )
(2 749 )
4 875
3 079
2 475
7 680
Telf totali tal-użu (“cash drain”) minbarra l-effett taż-żjieda fil-produttività
(7 976 )
(7 976 )
(7 976 )
(3 988 )
(27 916 )
-
bżonnijiet ta’ kapital matul ir-ristrutturazzjoni (varjanti tal-bżonn ta’ fondi kurrenti u investimenti matul ir-ristrutturazzjoni, sezzjoni A.2): dawn l-ispejjeż jikkonsistu f’investimenti neċessarji matul il-perjodu ta’ ristrutturazzjoni. Tkabbir fil-fondi kurrenti kien neċessarju sabiex jiffinanzja x-xogħol li kien għaddej, jassorbi d-differenza bejn il-krediti u d-dejn kummerċjali u jżomm likwidità suffiċjenti. L-investimenti ta’ sostituzzjoni f’assi kapitali tanġibbli kienu neċessarji għall-kontinwazzjoni tal-attivitajiet ta’ IFB matul it-twettiq tal-pjan ta’ ristrutturazzjoni. Dawn ma kinux jinkludu tkabbir tal-kapaċità ta’ IFB imma pjuttost investimenti ta’ sostituzzjoni ta’ assi li waslu fit-tmiem taċ-ċiklu tal-ħajja u totalment deprezzati, kif ukoll investimenti differenti, bħal vetturi, kompjuters, rinovazzjonijiet żgħar f’bini, eċċ. L-investiment ta’ EUR 0,6 miljun f’assi kapitali finanzjari fl-2004 kien marbut mar-ristrutturazzjoni tas-sussidjarja IFB Maritime Germany: IFB Maritime Germany ġiet assorbita minn Haeger & Schmidt International u l-holding f’RKE miżmuma minn Haeger & Schmidt International, ġiet trasferita lil IFB.
-
rimbors tad-dejn u interessi (sezzjoni A.3): minbarra l-interessi u r-rimbors tad-dejn finanzjarju lil istituzzjonijiet ta’ kreditu, din il-kategorija tirrappreżenta l-interessi u r-rimbors fuq id-dejn fir-rigward ta’ SNCB. Id-dejn ta’ EUR 33,2 miljun huwa parti mid-dejn ta’ EUR 63 miljun li m’għandux x’jaqsam mas-sussidjarji Franċiżi. L-interessi ta’ EUR 1,4 miljun li tħallsu fl-2006 huma l-interessi li mhux ser ikunu parti miż-żjieda tal-kapital (biex iż-żjieda fil-kapital tiġi limitata kemm jista’ jkun). L-interessi l-oħra (għal total ta’ EUR 9,7 miljun) ser ikunu parti miż-żjieda fil-kapital. Dawn l-interessi kollha huma interessi fuq id-dejn marbut mal-attivitajiet mhux Franċiżi ta’ IFB.
-
taxxi (sezzjoni A.4): it-taxxi mħallsa fl-2004 huma regolarizzazzjoni tas-sena finanzjarja taxxabbli 1999.
(187)
Skont il-Belġju, parti minn dawn il-bżonnijiet ta’ finanzjament ġew koperti minn IFB u l-parti l-oħra minn SNCB. Fir-rigward tal-kontribuzzjoni ta’ IFB (sezzjoni B.2), il-Belġju jagħti l-informazzjoni supplementari li ġejja:
-
matul il-perjodu ta’ ristrutturazzjoni, IFB wettqet qligħ ta’ produttività importanti (ara s-sezzjoni B.2.1). Dan it-twettiq tejjeb ir-riżultat totali tal-użu, billi t-telf tal-2002 sparixxa parzjalment fl-2003 u għal kollox fl-2004, 2005 u 2006. Barra minn dan, inkiseb bilanċ pożittiv fl-2004 u fl-2005, li kellu wkoll ikun il-każ fl-2006. Dawn ir-riżultati jikkonfermaw it-tbassir li sar fuq il-bażi tal-elementi li s-soċjetà IFB kienet taf bihom matul l-iżvilupp tal-pjan tar-ristrutturazzjoni (ara l-punti 74 u 75 ta’ din id-deċiżjoni);
-
dħul finanzjarju differenti (is-sezzjoni B.2.2): dan jirrappreżenta EUR 1,4 miljun. Dan id-dħul finanzjarju ġej mill-interessi li IFB akkumulat mill-kontijiet tal-bank tagħha. Dan id-dħul kien imbassar fil-mument tal-pjan ta’ ristrutturazzjoni, għax dan jikkorrispondi għall-interessi “EURIBOR” għall-ammonti li IFB setgħet bir-raġun tantiċipa fuq il-kontijiet skont it-tbassir tal-pjan ta’ ristrutturazzjoni tagħha;
-
dħul straordinarju (is-sezzjoni B.2.8): dan jirrappreżenta EUR 1,1 miljun. Dan id-dħul straordinarju ġej mill-qligħ kapitali li IFB seta’ jwettaq matul il-bejgħ ta’ 263 vagun EAOS […]. Fl-2003, matul il-preparazzjoni tal-pjan ta’ ristrutturazzjoni, dan il-qligħ kapitali seta’ jitbassar, minħabba li s-suq għall-vaguni EAOS ra domanda qawwija minħabba tkabbir fid-domanda għal dan it-tip ta’ vagun fl-Ewropa tal-Lvant;
-
fl-2004 u fl-2005, IFB illiberat madwar EUR 2,7 miljun billi baxxiet il-bżonn tagħha ta’ kapital kurrenti (is-sezzjoni B.2.3).
-
IFB iffinanzjat parti mill-ispejjeż ta’ ristrutturazzjoni permezz ta’ bejgħ ta’ assi (is-sezzjonijiet B.2.4 u B.2.5). Wara l-bejgħ ta’ assi differenti ta’ importanza relattivament limitata, din il-parti tal-kontribuzzjoni hija kostitwita prinċiparjament mid-diżinvestiment fl-2004 tal-assi użati fit-terminal OCHZ. Id-drittijiet ta’ kopropjetà (50 %) fuq dawn l-assi utilizzati monn OCHZ ingħataw […] (ara s-sentenza B.2.4 fl-2004) u IFB irkuprat ammont supplementari ta’ EUR 0,9 miljun f’kapital kurrenti ta’ OCHZ (ara s-sentenza B.2.5 għall-2004);
-
fl-2003, IFB kisbet self mill-bank għall-ammont ta’ EUR 2 miljun ta’ ING Bank (ara s-sentenza B.2.6). Fl-2006, IFB iffinanzjat ix-xiri ta’ “reach stackers” bl-għajnuna ta’ self estern ta’ EUR 1,3 miljun.
(188)
Il-Belġju jikkunsidra li kkontribwixxa għall-pjan ta’ ristrutturazzjoni mir-riżorsi tiegħu stess; kif jeżiġu l-linji gwida tal-1999.
4. APPREZZAMENT
4.1. L-istima tal-kwalità tal-għajnuna tal-miżuri ta’ salvataġġ u ta’ ristrutturazzjoni
(189)
Skont il-paragrafu 1 tal-Artikolu 87 tat-Trattat, “kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq komuni”.
4.1.1. Għajnuna mogħtija mill-Istat jew permezz ta' riżorsi tal-Istat
(190)
L-ewwelnett tippreżenta ruħha l-mistoqsija kif wieħed ikun jaf jekk l-appoġġ finanzjarju ta’ SNCB lil IFB kienx “mogħti minn Stat Membru jew permezz ta' riżorsi tal-Istat”. Skont il-ġurisprudenza Stardust Marine tal-Qorti tal-Ġustizzja tal-Komunitajiet Ewropej (26), dan il-kriterju jiġi sodisfatt jekk, min-naħa, dan jittratta r-riżorsi tal-Istat u jekk, min-naħa l-oħra, l-għotja tagħha tistax tiġi attribwita lill-Istat, jiġifieri l-Belġju.
4.1.1.1. Ir-riżorsi mill-Istat
(191)
Il-Kummissjoni tinnota li SNCB hija intrapriża pubblika fis-sens tal-Artikolu 2 tad-Direttiva 80/723/KEE: l-Istat Belġjan għandu 100 % tal-kapital sottoskritt ta’ SNCB, u l-Kunsill tal-Ammnistrazzjoni, kif ukoll l-amministratur delegat, huma nominati mir-Re, permezz ta’ deċiżjoni deliberata fil-Kunsill tal-Ministri. Għalhekk, il-kriterji tal-punti a) u c) tal-paragrafu 2 tal-Artikolu 2 tad-Direttiva msemmija huma sodisfatti.
(192)
F’dan il-kuntest, “… jaqbel li jitfakkar li diġà jiddependi mill-ġurisprudenza tal-Qorti li l-paragrafu 1 tal-Artikolu 87 KE jinkludi l-mezzi kollha ta’ remunerazzjoni li l-awtoritajiet pubbliċi jistgħu fil-fatt jutilizzaw biex isostnu intrapriżi […]. B’konsegwenza ta’ dan, anke jekk is-somom li jikkorrispondu għall-miżura in kwistjoni m’humiex b’mod permanenti fil-pussess tat-Teżor pubbliku, il-fatt li dawn jibqgħu b’mod kostanti taħt il-kontroll pubbliku, u għalhekk għad-dispożizzjoni tal-awtoritajiet nazzjonali kompetenti, huwa biżżejjed sabiex dawn jikkwalifikaw bħala riżorsi tal-Istat”. (27).
(193)
B’konsegwenza, il-Kummissjoni stmat fl-ittra tal-ftuħ (il-punti 136 sa 138) li s-somom li tpoġġew għad-dispożizzjoni ta’ IFB iridu jiġu kwalifikati bħala riżorsi tal-Istat.
(194)
Il-Belġju jikkuntesta l-fatt li r-riżorsi kollha li għandha SNCB jikkostitwixxu riżorsi tal-Istat. Il-Kummissjoni tirrispondi għat-tliet argumenti ppreżentati mill-Belġju kif ġej:
(195)
Id-distinzjoni proposta bejn ir-riżorsi ta’ SNCB marbuta mal-missjonijiet ta’ servizz pubbliku u r-riżorsi marbuta mal-attivitajiet kummerċjali mhix pertinenti fid-dawl tad-deċiżjoni Stardust Marine. Fil-fatt, din id-deċiżjoni tikkonċerna r-riżorsi ta’ bank pubbliku, li juri sew li r-riżorsi ta’ intrapriża pubblika marbuta ma’ attivitajiet kummerċjali jistgħu jikkostitwixxu wkoll riżorsi tal-Istat.
(196)
L-argument li bih il-patrimonju ta’ SNCB mhux għad-dipożizzjoni tal-Belġju, imma li huwa marbut mas-suġġett soċjali ta’ SNCB ma jistax jiġi aċċettat. Il-fatt li l-Belġju għandu 100 % tal-kapital ta’ SNCB, li dan jibqa’ dejjem taħt il-kontroll pubbliku u li l-Istat jista’ fi kwalunkwe mument jiddeċiedi li jipprivatizza lil SNCB, juri li l-patrimonju ta’ din huwa għad-dispożizzjoni tal-Istat Belġjan. Barra minn dan, il-Kummissjoni tinnota li l-Istat Belġjan jinnomina lill-amministraturi tal-kunsil ta’ sorveljanza, kif ukoll lill-amministratur delegat, li jtih ċertu ammont ta’ kontroll fuq l-intrapriża.
(197)
L-argument li bih il-miżuri mogħtija minn SNCB lil IFB ma kinux ser iġibu talf għall-partimonju tal-Istat Belġjan huwa falz skont il-fatti: ladarba l-Belġju huwa l-propjetarju ta’ SNCB, kull investiment ħażin li jnaqqas il-valur ta’ SNCB inaqqas ukoll il-patrimonju tal-Istat Belġjan.
(198)
Il-Kummissjoni tikkonkludi għalhekk li l-miżuri eżaminati ġew iffinanzjati minn riżorsi tal-Istat.
4.1.1.2. Responsabbiltà
(199)
F’dak li jikkonċerna n-neċessità tar-responsabbiltà tal-miżuri lill-Istat konċernat, id-deċiżjoni Stardust Marine tippreċiża li “…il-fatt biss li intrapriża pubblika tkun taħt il-kontroll tal-Istat mhux biżżejjed biex jiġu attribwiti miżuri li jittieħdu minnha, bħalma huma l-miżuri tal-appoġġ finanzjarju msemmi, lill-Istat. Jibqa’ neċessarju li wieħed jeżamina jekk l-awtoritajiet pubbliċi kellhomx jiġu kkunsidrati bħala li kienu implikati, b’xi mod jew ieħor, fl-adozzjoni ta’ dawn il-miżuri. …”. (28).
(200)
Jirriżulta għalhekk mill-ġurisprudenza tal-Qorti tal-Ġustizzja li l-kriterju tar-responsabbiltà mogħtija lill-Istat irid ikun suġġett għal eżami każ b’każ mill-Kummissjoni. Il-Qorti tal-Ġustizzja tammetti li bħala regola ġenerali, “… ser ikun tassew diffiċli għal terza persuna, preċiżament minħabba r-relazzjonijiet privileġġjati li jeżistu bejn l-Istat u intrapriża pubblika, li juru f’każ konkret li l-miżuri ta’ għajnuna li jittieħdu minn tali intrapriża fil-fatt ikunu ġew adottati skont l-istruzzjonijiet tal-awtoritajiet pubbliċi”. Skont l-istess ġurisprudenza, “…wieħed jista’ jammetti l ir-responsabbiltà mogħtija lill-Istat ta’ miżura ta’ għajnuna li tieħu l-intrapriża tista’ titnaqqas mit-total tal-indizji li jirriżultaw miċ-ċirkostanzi tal-ispeċi u tal-kuntest li fih tkun ingħatat din il-miżura”. (29).
(201)
Il-Qorti tal-Ġustizzja wara tiċċara liema kriterji jistgħu jiġu utilizzati biex tintwera r-responsabbiltà:
“Ir-responsabbiltà mogħtija lill-Istat ta’ miżura ta’ għajnuna li tittieħed minn intrapriża pubblika tista’ titnaqqas minn total ta’ indizji li jirriżultaw miċ-ċirkostanzi tal-ispeċi u tal-kuntest li fih tkun ingħatat din il-miżura. F’dan ir-rigward, il-Qorti diġà kkunsidrat il-fatt li l-entità msemmija ma setgħetx tieħu d-deċiżjoni kkuntestata mingħajr ma tkun ikkunsidrat l-eżiġenzi tal-poter pubbliku (ara, partikolarment, id-deċiżjoni Van der Kooy e.a./il-Kummissjoni, diġà msemmi,il-punt 37) jew li, minbarra l-elementi ta’ natura organika li jorbtu lill-intrapriżi pubbliċi mal-Istat, dawn, permezz tal-intermedjarju li l-għajnuna tkun tathom, iridu jikkunsidraw id-direttivi li jkunu ġejjin minn comitato interministeriale per la programmazione economica (CIPE) (id-deċiżjonijiet diġà msemmija tal-21 ta’ Marzu 1991, Italja/il-Kummissjoni, C-303/88, il-punti 11 u 12, kif ukoll Italja/il-Kummissjoni, C-305/89, il-punti 13 u 14).
Indizji oħrajn jistgħu, jekk ikun il-każ, ikunu pertinenti biex tiġi konkluża r-responsabbiltà tal-Istat ta’ miżura ta’ għajnuna li tittieħed minn intrapirża pubblika, bħal, partikolarment, l-integrazzjoni tagħha fl-istrutturi tal-amministrazzjoni pubblika, in-natura tal-attivitajiet tagħha u t-twettiq ta’ dawn fuq is-suq f’kundizzjonijiet normali ta’ kompetizzjoni ma’ operaturi privati, l-istatut ġuridiku tal-intrapriża, li jiġi mid-dritt pubbliku jew mid-dritt komuni tas-soċjetajiet, l-intensità tat-tutela eżerċitata mill-awtoritajiet pubbliċi fuq il-ġestjoni tal-intrapriża jew kwalunkwe indizju ieħor li jindika, fil-każ konkret, implikazzjoni tal-awtoritajiet pubbliċi jew l-improbabbiltà ta’ nuqqas ta’ implikazzjoni fl-adozzjoni ta’ miżura, meqjusa wkoll l-firxa tagħha, l-kontenut jew l-kundizzjonijiet li din iġġib magħha.” (30).
(202)
Fl-ittra tal-ftuħ (il-punti 140 sa 150), il-Kummissjoni għamlet distinzjoni, fir-rigward tar-responsabbiltà għall-miżura, bejn il-perjodu preċedenti għall-konklużjoni tal-kuntratt ta’ qafas fis-7 ta’ April 2003 u l-perjodu ta’ wara dan il-kuntratt. Meta jitqiesu l-osservazzjonijiet tal-Belġju, jidher li huwa aktar xieraq li ssir distinzjoni bejn tliet perjodi differenti:
-
il-perjodu preċedenti għad-19 ta’ Lulju 2002 (id-data tad-deċiżjoni tal-Kunsill tal-Amministrazzjoni ta’ SNCB ta’ approvazzjoni għall-għotja ta’ ħlas bil-quddiem ta’ flus u ta’ aċċettazzjoni li żjieda ta’ kapital għal IFB kienet “probabbli”);
-
il-perjodu bejn id-19 ta’ Lulju 2002 u l-20 ta’ Diċembru 2002 (id-data tad-deċiżjoni tal-Kunsuill tal-Amministrazzjoni ta’ SNCB ta’ approvazzjoni tal-prinċipju ta’ żjieda ta’ kapital ta’ IFB u li awtorizza lill-Kumitat tad-Direzzjoni li jinnegozja l-kuntratt ta’ qafas tas-7 ta’ April 2003);
-
il-perjodu ta’ wara l-20 ta’ Diċembru 2002.
Il-perjodu preċedenti għad-deċiżjoni tal-Kunsill tal-Amministrazzjoni tad-19 ta’ Lulju 2002
(203)
F’dak li jikkonċerna l-perjodu preċedenti għal din id-deċiżjoni tal-Kunsill tal-Amministrazzjoni, tqum il-mistoqsija li wieħed ikun jaf jekk it-tolleranza li tagħha ta prova l-qafas (il-Kumitat tad-Direzzjoni) ta’ SNCB billi ma talabx lil IFB biex tħallas l-għotja ta’ servizzi ta’ trasport mis-sena 2000 ’il quddiem jista’ jiġi attribwit lill-Istat Belġjan. Fl-ittra tal-ftuħ tagħha (il-punti 141 sa 142), il-Kummissjoni esprimiet dubji rigward il-punt li wieħed ikun jaf jekk id-deċiżjoni li jiġi aċċettat in-nuqqas ta’ ħlas sistematiku tal-fatturi matul il-perjodu bejn it-tmiem tas-sena 2000 sal-bidu tal-2003 kinitx ittieħdet mingħajr l-intervent tal-awtoritajiet Belġjani.
(204)
Fir-risposta tal-gvern Belġjan, il-Kunsill tal-Amministrazzjoni ta’ SNCB ma kienx infurmat b’din il-prattika qabel id-19 ta’ Lulju 2002; il-Kummissarju tal-Gvern kien infurmat f-istess żmien. Il-Kummissjoni ma rċeviet l-ebda osservazzjoni min-naħa ta’ partijiet terzi.
(205)
Il-Kummissjoni sabet, fil-kontijiet ippreżentati fid-dibattiti lill-Kamra u lis-Senat tas-6 ta’ Marzu 2002, tal-24 ta’ Jannar 2002 u tat-28 ta’ Frar 2002, rimarki dwar IFB, fil-kuntest tad-dibattitu aktar wiesa tad-deputati u tas-senaturi dwar il-ftuħ tas-suq tal-ferrovija u tal-fajl ABX. Għalhekk din talbet lill-gvern tal-Belġju biex dan jitrażmettilha l-istudji ta’ Boston Consulting Group u ta’ Team Consult, imsemmija matul dawn id-dibattiti, kif ukoll id-deċiżjoni tal-gvern Belġjan tat-22 ta’ Frar 2002, li wkoll kienet suġġett ta’ dawn id-dibattiti.
(206)
Analiżi ta’ dawn id-dokumenti ma ppermettietx li jinkixfu indizji ta’ influwenza min-naħa tal-gvern Belġjan dwar id-deċiżjonijiet ta’ SNCB rigward il-futur ta’ IFB.
(207)
Għaldaqstant, tqum il-kwistjoni li wieħed ikun jaf jekk it-tolleranza tal-qafas ta’ intrapriża pubblika, hekk kif spjegata fil-punt 203 ta’ din id-deċiżjoni, tistax tiġi attribwita lill-Istat Belġjan, minħabba li m’hemm l-ebda indizju ta’ intervent speċifiku min-naħa tal-amministrazzjoni fl-iżvilupp tas-sitwazzjoni.
(208)
Fil-fatt, skont il-liġi tal-1993 li tistabbilixxi lil SNCB bħala soċjetà b’ishma ta’ dritt pubbliku, il-qafas ta’ SNCB, jiġifieri l-amministratur delegat u l-membri tal-Kumitat tad-Direzzjoni, jamministraw l-intrapriża b’mod awtonomu, mingħajr intervent min-naħa tal-awtoritajiet pubbliċi. Għalhekk, fin-nuqqas ta’ indizji konkreti ta’ intervent tal-Istat fil-ġestjoni tal-fajl IFB, il-Kummissjoni trid tikkonkludi li d-deċiżjoni tal-qafas ta’ SNCB li jittollera li IFB ma tħallasx il-fatturi matul il-perjodu bejn it-tmiem tas-sena 2000 sa Lulju tal-2002 ma jistax jiġi attribwit lill-Istat Belġjan.
Il-perjodu inkluż bejn id-deċiżjoni tal-Kunsill tal-Amministrazzjoni tad-19 ta’ Lulju 2002 u d-deċiżjoni tal-Kunsill tal-Amministrazzjoni tal-20 ta’ Diċembru 2002
(209)
Sa mid-19 ta’ Lulju 2002, il-Kunsill tal-Amministrazzjoni ta’ SNCB, u fi ħdanu l-Kummissarju tal-gvern li jirrappreżenta l-interessi tal-Belġju fil-Kunsill tal-Amministrazzjoni ta’ SNCB, kien jaf li IFB ma kinitx qed tħallas il-fatturi tagħha sa mit-tmiem tas-sena 2000, u approva l-għotja lil IFB ta’ ħlas bil-quddiem ta’ EUR 2,5 miljun matul it-tieni semestru tal-2002.
(210)
Il-Kummissjoni trid, f’dan ir-rigward, tivverifika jekk il-kriterji stabbiliti mill-ġurisprudenza Stardust Marine jippermettux li din id-deċiżjoni tal-Kunsill tal-Amministrazzjoni ta’ SNCB tiġi attribwita lill-Belġju. F’termini oħra, irid jiġi verifikat fil-fatt jekk il-preżenza tal-Kummissarju tal-gvern fil-Kunsill tal-Amministrazzjoni, minkejja n-nuqqas tal-intervent konkret tiegħu dwar il-miżura msemmija, madankollu tippermetti li tiġi attribwita d-deċiżjoni lill-Istat tal-Belġju. Madankollu jirriżulta mill-elementi li tiddisponi minnhom il-Kummissjoni li la l-preparazzjoni tal-fajl, l-anqas il-kummentarji tal-partijiet terzi ma wrew indizji li jissuġġerixxu li l-gvern Beġjan fittex li jinfluwenza d-deċiżjoni tal-Kunsill tal-Amministrazzjoni tad-19 ta’ Lulju 2002. Minħabba li SNCB hija intrapriża pubblika awtonoma, ligħandha l-istatut ta’ kumpannija bl-ishma ta’ dritt pubbliku, din tgawdi minn awtonomija ta’ ġestjoni fir-rigward tal-Istat Belġjan. F’dak li jirrigwarda il-preżenza tal-Kummissarju tal-gvern fil-Kunsill tal-Amministrazzjoni ta’ SNCB, il-Kummissjoni tinnota li r-rwol tal-Kummissarju kien limitat (ara wkoll ir-rapport tal-Qorti tal-Awdituri dwar dan is-suġġett (31):) il-Kummissarju tal-gvern ma setax jintervjeni fir-rigward tad-deċiżjoni tad-19 ta’ Lulju 2002 ħlief jekk din setgħet tagħmel preġudizzju għall-implimentazzjoni tal-kompiti ta’ servizz pubbliku ta’ SNCB. Meta jitqiesu l-ammont tal-għajnuna (EUR 2,5 miljun) u l-forma tal-għajnuna (ħlas bil-quddiem ta’ flus, b’interessi), wieħed irid jinnota li d-deċiżjoni ma kinitx ta’ natura li ġġib preġudizzju għall-implimentazzjoni tal-kompiti ta’ servizz pubbliku ta’ SNCB.
(211)
Il-Kummissjoni tikkonkludi li, meta jitqiesu dawn l-elementi, l-għotja minn SNCB ta’ ħlas bil-quddiem ta’ EUR 2,5 miljun lil IFB biex iżżomm attività kummerċjali mingħajr l-ebda rabta mas-servizz pubbliku ma tistax tiġi attribwita lill-Istat Belġjan.
(212)
Il-Kummissjoni tikkonkludi li l-każ preżenti ma jinkludix l-indizji li jikkonċernaw l-integrazzjoni fl-amministrazzjoni pubblika, in-natura tal-attivitajiet u l-istatut li jistgħu jippermettu li tiġi stabbilita r-responsabbiltà tal-Istat Belġjan għad-deċiżjoni tal-Kunsill tal-Amministrazzjoni tad-19 ta’ Lulju 2002 li jingħata ħlas bil-quddiem ta’ EUR 2,5 miljun lil IFB.
Il-perjodu ta’ wara d-deċiżjoni tal-Kunsill tal-Amministrazzjoni tal-20 ta’ Diċembru 2002
(213)
Fl-20 ta’ Diċembru 2002, il-Kunsill tal-Amministrazzjoni ddeċieda li jikkonkludi kuntratt ta’ qafas ma’ IFB, li kellu jinkludi miżuri ta’ salvataġġ kif ukoll miżuri ta’ ristrutturazzjoni, u jwassal għal żjieda fil-kapital ta’ IFB.
(214)
L-analiżi tal-fajl mill-Kummissjoni fl-ittra tal-ftuħ tagħha (il-punti 143 sa 150) żvelat tliet indizji konkreti favur ir-responsabbiltà mogħtija lill-Istat Belġjan għal dawn il-miżuri ta’ salvataġġ u ta’ ristrutturazzjoni favur IFB. Dawn l-indizji kienu:
-
is-sottomissjoni tal-pjan ta’ ristrutturazzjoni lill-Istat Belġjan għall-approvazzjoni;
-
l-artikli tal-gazzetti li juru influwenza qawwija tal-gvern Belġjan fuq SNCB matul is-sena 2003,
-
il-firxa, il-kontenut u l-kundizzjonijiet tal-kuntratt ta’ qafas tas-7 ta’ April 2003.
(215)
Fir-risposta tagħhom għall-ittra tal-ftuħ, l-awtoritajiet Belġjani jikkuntestaw li dawn it-tliet indizji huma biżżejjed biex tiġi stabbilita r-responsabbiltà lill-Istat għall-miżuri fis-sens tal-ġurisprudenza Stardust Marine. Il-Kummissjoni hawnhekk ser tirrepeti l-kontenut tal-indizji, u tispjega għalfejn l-argumenti tal-gvern Belġjan ma setgħux jiġu aċċettati.
a) L-approvazzjoni mill-awtoritajiet pubbliċi (il-punt 56 tad-deċiżjoni Stardust Marine)
(216)
Fid-deċiżjonijiet tagħha Van der Kooy, (32) l-Italja/il-Kummissjoni (33) u il-Kummissjoni/ Franza, (34) il-Qorti tal-Ġustizzja ikkonkludiet dwar ir-responsabbiltà għall-għajnuna mill-fatt li l-għotja tal-għajnuna kienet ġiet sottomessa għall-approvazzjoni tal-awtoritajiet pubbliċi. Fid-deċiżjoni Van der Kooy, dan l-element kien biżżejjed biex jistabbilixxi r-responsabbiltà; fid-deċiżjonijiet Italja/il-Kummissjoni u il-Kummissjoni/Franza, l-approvazzjoni hija magħquda ma’ elementi oħra li juru l-influwenza tal-poteri pubbliċi. (35) Id-deċiżjoni Space Park Development GmbH, li kienet l-ewwel deċiżjoni tal-Kummissjoni li applikat id-deċiżjoni Stardust Marine, ikkonkludiet ir-responsabbiltà ta’ għajnuna ukoll mill-fatt li s-self imsemmi kellu jirċievi l-ftehim tal-awtoritajiet ta’ Land ta’ Bremen. (36) Għalhekk, is-sottomissjoni ta’ miżura lill-Istat Membru għall-approvazzjoni tikkostitwixxi indizju ta’ responsabbiltà.
(217)
Għalhekk, f’dan il-każ speċifiku, l-artikolu 2 tal-kuntratt ta’ qafas jobbliga lill-Kunsilli tal-Amministrazzjoni ta’ SNCB u ta’ IFB li jissottomettu l-pjan ta’ ristrutturazzjoni għall-approvazzjoni mill-Istat Belġjan. (37) Dan jikkostitwixxi għalhekk l-ewwel indizju ta’ responsabbiltà għall-Istat Belġjan tad-deċiżjoni ta’ SNCB li tirristruttura lil IFB.
(218)
Il-gvern Belġjan jenfasizza li, b’differenza għal dak li kien stipulat fil-kuntratt ta’ qafas, SNCB u IFB finalment ma ppreżentawx il-pjan ta’ ristrutturazzjoni għall-approvazzjoni tal-gvern Belġjan, għaliex dan kien imur kontra l-awtonomija kummerċjali ta’ SNCB.
(219)
Kif diġà spjegat fl-ittra tal-ftuħ (il-punti 146 u 147), din is-sitwazzjoni fil-fatt m’għandhiex il-konsegwenza li tagħmel dan l-indizju ta’ responsabbiltà inoperabbli: jidher eskluż li ż-żewġ partijiet għall-kuntratt, SNCB u IFB, kienu jinkludu tali klawżola fil-kuntratt, li kieku ma kienx hemm influwenza tal-gvern Belġjan f’dan ir-rigward.
(220)
Il-fatt li l-gvern Belġjan jippretendi li ma ġiex ikkonsultat b’mod formali dwar ir-ristrutturazzjoni mhux biżżejjed biex jeskludi influwenza informali min-naħa tal-gvern Belġjan matul il-preparazzjoni tal-kuntratt ta’ qafas tas-7 ta’ April 2003, u l-anqas biex jeskludi li ingħatat approvazzjoni. Fil-fatt, kif innutat il-Qorti tal-Ġustizzja fid-deċiżjoni Stardust Marine, “… ikun tassew diffiċli għal parti terza, preċiżament minħabba r-relazzjonijiet privileġġjati li jeżistu bejn l-Istat u intrapriża pubblika, li turi f’każ konkret li l-miżuri ta’ għajnuna li ngħataw lil tali intrapriża fil-fatt ġew adottati fuq istruzzjoni tal-awtoritajiet pubbliċi.”. Għaldaqstant, il-fatt sempliċi li l-kuntratt konkluż bejn il-partijiet jistipula l-approvazzjoni mill-Istat Belġjan jikkostitwixxi indizju qawwi għall-implikazzjoni tal-gvern tal-Belġju.
(221)
Fir-risposta għall-ittra tal-ftuħ, il-gvern Belġjan jispjega li l-klawżola li tinsab fl-artikolu 2 tal-kuntratt ta’ qafas ma kinitx tirrigwarda il-pjan ta’ ristrutturazzjoni nnifsu, imma l-komunikazzjoni li biha l-Belġju kien ser jinnotifika l-kuntratt ta’ qafas lill-Kummissjoni.
(222)
Il-Kummissjoni tikkunsidra li dan l-argument mhux konvinċenti: jekk il-partijiet għal-kuntratt ta’ qafas kellhom il-ħsieb li dan jiġi nnotifikat mill-Belġju lill-Kummissjoni, huma kienu jistipulaw dan b’mod ċar fl-artikolu 2 tal-kuntratt. L-interpretazzjoni proposta mill-gvern Belġjan huwa kontra l-ittra tal-kuntratt.
(223)
B’konsegwenza ta’ dan, il-Kummissjoni tikkonkludi li l-artikolu 2 tal-kuntratt jimplika l-approvazzjoni tal-miżuri mill-awtoritajiet Belġjani u jikkostitwixxi indizju ta’ responsabbiltà għall-miżuri tal-Istat Belġjan.
b) Artikli tal-gazzetta
(224)
Indizju supplementari favur ta’ intervent tal-gvern Belġjan f’dan il-każ jinstabu wkoll fl-artikli tal-gazzeta. (38) Għalhekk, artiklu li deher f’La libre Belgique tad-19 ta’ Mejju 2003 (39) jsemmi l-uffiċċju stampa ta’ SNCB, li jispjega li l-Belġju kien għadu ma nnotifikax lill-Kummissjoni bil-miżuri ta’ salvataġġ fid-19 ta’ Mejju 2003, fil-waqt li l-kuntratt ta’ qafas kien ġie ffirmat fis-7 ta’ April 2003, permezz tal-fatt li “il-poter federali għandu(kellu) xi jgħid”. F’artiklu li deher f’Marzu 2003 fuq is-sit www.cheminots.be, Karel Vinck, li dak iż-żmien kien l-amministratur delegat ta’ SNCB, huwa kwotat fir-rigward tal-fajls ta’ ABX u IFB li qal kif ġej: “Dan japplika marġini ta’ ċaqliq biżżejjed għall-amministrazzjoni tas-soċjetà”. Dan jagħti x’jifhem li l-qafas ta’ SNCB kien jikkunsidra li l-Istat jintervjeni wisq fl-affarijiet tiegħu.
(225)
Il-Belġju jirrifjuta dan l-indizju. F’dak li jirrigwarda l-artiklu ta’ La libre Belgique, dan jinsisti, b’referenza għall-artikolu 2 tal-kuntratt ta’ qafas, li l-poter federali ma kellu xejn xi jgħid ħlief fuq il-komunikazzjoni tal-gvern Belġjan lill-Kummissjoni, li biha ser jiġi notifikat il-kuntratt ta’ qafas. Madankollu, it-test tal-artiklu tal-gazzetta u tal-komunikat tal-istampa ta’ SNCB huwa ċar. Kieku l-uffiċċju tal-istampa ta’ SNCB ried jgħid li l-gvern Belġjan kellu biss japprova test biex jiġi trażmess lill-Kummissjoni, kien jindika li l-problema li trid tissolva hija problema ta’ forma, u mhux ta’ sustanza.
(226)
F’dak li jikkonċerna l-proposti li sostna Karel Vinck, l-awtoritajiet Belġjani jikkunsidraw li huma llimitaw ruħhom għall-ġestjoni tal-missjonijiet ta’ servizz pubbliku. Dan ma tantx kien jidher kredibbli, għax hu ġie intervistat partikolarment dwar is-suġġett tal-fajls ABX u IFB, li, bħalma jagħraf il-gvern Belġjan stess, jikkonċernaw l-attivitajiet kummerċjali ta’ SNCB, u mhux missjonijiet ta’ servizz pubbliku.
c) Firxa, kontenut u kundizzjonijiet tal-kuntratt ta’ qafas
(227)
B’mod aktar ġenerali, il-Kummissjoni tfakkar li l-punt 56 tad-deċiżjoni Stardust Marine, diġà msemmi, skont liema “kull indizju ieħor li jindika, fil-każ konkret, implikazzjoni tal-awtoritajiet pubbliċi jew l-improbabbiltà ta’ nuqqas ta’ implikazzjoni fl-adozzjoni ta’ miżuri, meqjusin ukoll l-firxa tagħhom, il-kontenut tagħhom jew l-kundizzjonijiet li jġibu magħhom” irid jiġi kkunsidrat biex tiġi stabbilita r-responsabbiltà ta’ miżura lill-Istat Membru, għandu bħala riżultat li l-firxa, l-kontenut u l-kundizzjonijiet tal-kuntratt ta’ qafas jikkostitwixxu indizju supplementari ta’ responsabbiltà.
(228)
Il-Belġju jirrifjuta dan it-tielet indizju, waqt li jirrepeti li SNCB kienet kompletament awtonoma biex tieħu d-deċiżjonijiet kollha tagħha, ħlief għall-ġestjoni tas-servizzi pubbliċi.
(229)
Il-Kummissjoni tikkunsidra li l-liġi tal-1993 li tirregola l-istatut ta’ SNCB bħala soċjetà b’azzjonijiet ta’ dritt pubbliku ċertament tagħti awtonomija lil SNCB għall-attivitajiet kummerċjali tagħha. Madankollu, il-Kummissjoni tfakkar li l-Kummissarju tal-gvern ikun preżenti matul kull laqgħa tal-Kumitat tal-Amministrazzjoni, u jista’ jirrikorri quddiem l-awtoritajiet Belġjani bil-għan li jannulla deċiżjoni tal-Kunsill tal-Amministrazzjoni billi jibbaża ruħu fuq suġġett barrani għat-twettiq tal-missjonijiet ta’ servizz pubbliku jekk din id-deċiżjoni “twassal […] preġudizzju għall-implimentazzjoni tal-kompiti ta’ servizz pubbliku”.
(230)
Kif diġà spjegat, il-Kummissjoni tikkunsidra li d-deċiżjoni tal-għotja ta’ ħlas bil-quddiem ta’ flus ta’ EUR 2,5 miljun ma setgħetx tkun suġġett għal rikors tal-Kummissarju tal-gvern, għax minħabba l-ammont u l-forma tiegħu, dan ma setax iwassal għal preġudizzju fl-implimentazzjoni tal-kompiti ta’ servizz pubbliku.
(231)
L-apprezzament irid ikun differenti għad-deċiżjoni li jiġu investiti madwar EUR 100 miljun f’soċjetà fix-xifer tal-falliment. Din id-deċiżjoni kellha twassal lill-Kummissarju tal-gvern biex jintervjeni, jew tal-anqas li jinforma lill-awtoritajiet Belġjani, sabiex dawn jintervjenu b’mod formali jew informali, kif kien għamel pereżempju fis-sena 2000 għall-investimenti f’ABX, il-fergħa Taljana.
(232)
Għalhekk, il-Kummissjoni tikkunsidra li l-firxa, l-kontenut u l-kundizzjonijiet tal-kuntratt ta’ qafas jikkostitwixxu wkoll, flimkien mal-preżenza u l-poter tal-Kummissarju tal-gvern, indizju tar-responsabbiltà.
d) Konklużjoni
(233)
B’konsegwenza ta’ dan, il-Kummissjoni tikkonkludi li l-miżuri in kwistjoni jistgħu jiġu attribwiti għall-Istat Belġjan f’dak li jikkonċerna l-perjodu ta’ wara d-deċiżjoni tal-Kunsill tal-Amministrazzjoni ta’ SNCB tal-20 ta’ Diċembru 2002.
(234)
Għalhekk jaqbel li jiġi analizzat jekk il-miżuri li ttieħdu minn SNCB rigward IFB mill-20 ta’ Diċembru 2002 tawx vantaġġ lill-benefiċjarju, jew jekk, min-naħa l-oħra, SNCB aġixxietx kif kien jagħmel investitur infurmat fl-ekonomija tas-suq.
4.1.2. Vantaġġ lill-benefiċjarju tal-għajnuna fl-applikazzjoni tal-prinċipju tal-investitur infurmat fl-ekonomija tas-suq
(235)
Jaqbel li jiġi analizzat jekk id-deċiżjoni tal-Kunsill tal-Amministrazzjoni ta’ SNCB tal-20 ta’ Diċembru 2002 li jiżdied il-kapital ta’ IFB permezz ta’ bdil tad-dejn dovut, u l-għotja ta’ miżuri ta’ salvataġġ, li wasslu lil SNCB biex tiffirma, fis-7 ta’ April 2003, il-kuntratt ta’ qafas ma’ IFB, ħolqitx vantaġġ ekonomiku għal IFB, jew jekk din id-deċiżjoni tiġi mill-apprezzament ta’ investitur privat fl-ekonomija tas-suq.
(236)
Minħabba li d-deċiżjoni ta’ SNCB li ma titlobx aktar il-ħlas tal-fatturi tagħha lil IFB mit-tmiem tas-sena 2000 sa Diċembru 2002, kif ukoll id-deċiżjoni ta’ SNCB li tagħti ħlas bil-quddiem ta’ EUR 2,5 miljun ma jistgħux jiġu attribwiti għall-Belġju, dawn id-deċiżjonijiet ma jistgħux jiġu analizzati aktar fid-dettall.
(237)
Biex infakkru, il-miżuri ta’ salvataġġ kienu jikkonsistu fi:
-
l-għotja ta’ żmien għall-ħlas tad-dejn ta’ EUR 63 miljun;
-
l-għotja ta’ faċilità ta’ kreditu ta’ EUR 15-il miljun;
-
l-għotja ta’ ħlas bil-quddiem li jitħallas lura ta’ EUR 5 miljun;
(238)
Il-miżuri ta’ ristrutturazzjoni jinkludu id-diżinvestiment tas-sussidjarji fi Franza u r-ristrutturazzjoni u l-kontinwazzjoni tal-attivitajiet fil-Belġju. Il-finanzjament ta’ dawn il-miħuri kien assigurat l-ewelnett mill-miżuri ta’ salvataġġ, il-pjan ta’ ristrutturazzjoni kien jistipula li dan il-finanzjament ser ikun imwettaq permezz tal-bdil tad-dejn li ġej f’kapital soċjali:
-
il-bdil tad-dejn ta’ EUR 63 miljun li għalihom ingħata żmien ta’ ħlas f’kapital soċjali;
-
il-bdil tal-faċilità ta’ kreditu ta’ EUR 15-il miljun f’kapital soċjali;
-
il-bdil tal-interessi fuq iż-żmien ta’ ħlas u fuq il-faċilità ta’ kreditu kapitalizzati f’kapital soċjali.
(239)
Biex jiġi stabbilit jekk SNCB aġixxietx kif kien jagħmel investitur privat fl-ekonomija tas-suq, jaqbel li jiġi apprezzat jekk, f’ċirkostanzi simili, investitur privat ta’ daqs li jista’ jitqabbel ma’ dak ta’ SNCB u li jinsab f’sitwazzjoni li tista’ titqabbel ma’ dik ta’ SNCB setax jitwassal biex jipproċedi bl-istess mod. (40).
(240)
Il-Qorti tal-Ġustizzja ppreċiżat li jekk l-aġir tal-investitur privat mhux neċessarjament dak tal-investitur ordinarju li jpoġġi kapitali bil-ħsieb li dawn jagħtu profitt bejn wieħed u ieħor fi żmien qasir, dan għandu, tal-anqas, ikun dak ta’ holding privat jew grupp privat ta’ intrapriżi li jsegwu politika strutturali, globali jew settorjali, u mmexxija minn perspettivi ta’ profitti għal-terminu ta’ żmien twil. (41) Il-Qorti ippreċiżat li l-Kummissjoni hija obbligata “li tagħmel analiżi kompleta tal-elementi kollha pertinenti tal-proċedura kkuntestata u tal-kuntest tagħha” sabiex tkun taf jekk l-Istat aġixxiex kif kien jagħmel investitur infurmat fl-ekonomija tas-suq. (42).
(241)
Il-Belġju, fir-risposta tieħgu għall-ittra tal-ftuħ, jikkunsidra li d-deċiżjoni ta’ SNCB li titlob lil IFB li tneħħi l-investiment tagħha fis-sussidjarji Franċiżi tal-grupp, u wkoll id-deċiżjoni ta’ SNCB li titlob lil IFB li tagħmel ristrutturazzjoni u tkompli l-attivitajiet tagħha fil-Belġju, jikkorrispondu għal deċiżjonijiet li kien jieħu investitur privat fl-ekonomija tas-suq.
(242)
Il-Kummissjoni tikkunsidra madankollu li l-kwistjoni pertinenti mhix li wieħed ikun jaf jekk IFB, bid-diżinvestiment tas-sussidjarji tagħha fi Franza u bir-ristruttrurazzjoni u t-tkomplija tal-attivitajiet tagħha fil-Belġju, ġabitx ruħha bħal investitur fl-ekonomija tas-suq, imma li jsir jaf jekk id-deċiżjoni ta’ SNCB li tiffinanzja dawn iż-żewġ miżuri hijiex deċiżjoni li kien jieħu investitur privat.
(243)
Fl-2002/2003, SNCB kellha għalhekk tiddeċiedi jekk, globalment, kienx orħos li tiffinanzja r-ristrutturazzjoni ta’ IFB (li jimplika d-diżinvestiment tas-sussidjarji fi Franza u t-tkomplija tal-attivitajiet fil-Belġju) jew jekk kienx orħos li tillikwida l-IFB. Il-Kummissjoni għandha bħala prattika kostanti li tikkunsidra li investitur privat kie ikompli l-attività ta’ sussidjarja, jekk tqabbil bejn l-ispejjeż ta’ likwidazzjoni tas-sussidjarja u l-ispejjeż ta’ ristrutturazzjoni tas-sussidjarja juri li l-ispejjeż tal-likwidazzjoni jaqbżu lill-ispejjeż tar-ristrutturazzjoni. (43).
(244)
Jaqbel għalhekk li l-ewwel tiġi stabbilita l-ispiża, għal SNCB ta’ kull wieħed minn dawn iż-żewġ xenarji, ir-ristrutturazzjoni u l-likwidazzjoni ta’ IFB.
4.1.2.1. L-ispiża għar-ristrutturazzjoni ta’ IFB
(245)
Fl-ewwel xenarju, SNCB tiddedika EUR 95,3 miljun ta’ finanzjament għar-ristrutturazzjoni ta’ IFB, taħt il-forma ta’ rifjut għas-salvataġġ tad-dejn li huwa mbiddel f’kapital. Fit-tmiem tar-ristrutturazzjoni, din ikollha 100 % minn intrapriża li l-valur tagħha huwa stmat EUR 31 miljun, imma li għandha proviżjonijiet ta’ EUR 34,2 miljun, u EUR 15-il miljun ta’ dejn finanzjarju (minbarra dejn lil SNCB), u li għalhekk għandha valur ta’ intrapriża nett ta’ - EUR 18-il miljun. Il-Kummissjoni tikkunsidra din l-istima, bbażata fuq metodi magħrufa, bħala realista.
(246)
Il-Kummissjoni tqis li b’konsegwenza, fl-ipoteżi ta’ bejgħ ta’ IFB, SNCB kienet tikseb biss prezz ta’ bejgħ negattiv.
4.1.2.2. Spiża ipotetika għal-likwidazzjoni ta’ IFB
(247)
F’tieni xenarju, SNCB tirrinnunċja wkoll għas-salvataġġ tal- EUR 95 miljun tad-dejn tagħha. Il-Belġju jqis li, barra minn dan, fuq il-bażi tal-elementi disponibbli fil-mument tal-konklużjoni tal-kuntratt ta’ qafas fis-7 ta’ April 2003, il-likwidazzjoni tal-attivitajiet Belġjani ta’ IFB kienet tobbliga lil SNCB biex issostni spiża supplementari bejn EUR 70,6 u EUR 1618 miljun. Dan l-ammont jikkorrispondi għas-somom li normalment setgħu jiġu rkuprati permezz tal-likwidazzjoni tal-assi (EUR 37,5 miljun), li minnhom jitnaqqsu l-ispejjeż li jintnefqu mil-likwidazzjoni tal-obbligazzjonijiet ta’ IFB (EUR 67 sa EUR 769 miljun) u n-nefqa tal-persunal ta’ SNCB li sar eċċessiv (EUR 41,1 sa EUR 122,4 miljun) wara l-waqfien tal-attivitajiet ta’ IFB.
(248)
Il-Kummissjoni ma taqbilx ma’ din l-analiżi. L-ewwelnett, hi tikkuntesta li SNCB kien ikollha tħallas l-obbligazzjonijiet kollha ta’ IFB. It-tieninett hi tikkuntesta l-ammont ta’ eċċess soċjali kkalkulat mill-Belġju.
Ir-responsabbiltà ta’ SNCB għall-obbligazzjonijiet ta’ IFB
(249)
Kuntrarju għal dak li jaħseb il-Belġju, il-fatt li IFB kellha assi netti (valur ta’ rkupru tal-assi mnaqqsa bil-valur tal-obbligazzjonjiet kontinġenti) negattivi ma jfissirx li f’każ ta’ falliment, SNCB kien ikollha ssostni surplus tal-obbligazzjonijiet korrispondenti. Fil-fatt, il-Kummissjoni tfakkar li, fil-prinċipju soċjetà bħal IFB tirrispondi għall-obbligi tagħha bil-patrimonju soċjali tagħha stess. Ir-responsabbiltà tal-azzjonisti għall-obbligi tas-soċjetà normalment ma jmurx lil hinn mill-kapital soċjali ta’ din, u għalhekk ma jaffetwax il-partimonji tal-istess azzjonisti differenti. Huwa biss f’każijiet eċċezzjonali u f’kundizzjonijiet tassew stretti li ċerti leġiżlazzjonijiet nazzjonali jistipulaw il-possibbiltà għal partijiet terzi li jduru fuq l-azzjonisti. (44).
(250)
Fl-ipoteżi ta’ falliment ta’ IFB, SNCB kienet għalhekk titlef il-kapital soċjali tagħha, imma ma kienx ikollha tħallas lura lill-kredituri l-oħra ta’ IFB. A priori, il-prezz tal-falliment ta’ IFB għal SNCB li taġixxi bħala azzjonista kien għalhekk ikun ta’ żero, u mhux ta’ bejn EUR 29,5 u EUR 39,4 miljun bħal ma jsostnu l-awtoritajiet Belġjani.
(251)
Fil-prattika tad-deċiżjonijiet tagħha, il-Kummissjoni tagħraf madankollu li intrapriża li tkun fis-sitwazzjoni ta’ SNCB setgħet kienet obbligata li ssostni spejjeż taħt kapaċitajiet oħra minbarra taħt il-kapaċità ta’ azzjonista. (45) F’dan il-każ, l-ispejjeż huma partikolarment dawn li ġejjin:
-
Bħala kreditur, SNCB kienet titlef is-self tagħha lil IFB, tal-anqas fil-proporzjon tal-parti tagħha fl-obbligazzjonijiet ta’ IFB mhux koperti mill-assi; il-Kummissjoni tista’ taċċetta li, meta jitqies ir-rwol ta’ SNCB fil-likwidazzjoni ta’ IFB dan ir-riskju jista’ jiġi stmat sa l-ammont totali tad-dejn li SNCB għandha fuq IFB, jiġifieri EUR 95 miljun;
-
bħala mother company, il-Kummissjoni tista’ taċċetta li, biex issalva r-reputazzjoni tagħha, kien ikun aħjar għal SNCB li tieħu lura parti mid-dejn mhux imħallas lill-fornituri ta’ IFB li huma wkoll fornituri ta’ SNCB.
(252)
Jaqbel għalhekk li jiġi stmat li l-ammont massimu li SNCB setgħet titwassal biex issostni dan. F’dan ir-rigward, il-Belġju jistima hu stess li spejjeż addizjonali sostnuti minn SNCB għal din ir-raġuni ma kellhomx jaqbżu t- EUR 13-il miljun. Fil-verità, l-ispejjeż addizjonali reali setgħu jkunu inferjuri, għax il-kredituri ta’ IFB kienu l-ewwel jirkupraw parti mis-self tagħhom mil-likwidazzjoni ta’ IFB, u ma kinux ikunu jitħallsu minn SNCB sal-limitu tal-bilanċ. Dan l-ammont ta’ EUR 13-il miljun għalhekk għandu jiġi kkunsidrat bħala limitu massimu.
L-ammont ta’ spejjeż addizjonali soċjali għal SNCB
(253)
Il-Kummissjoni tikkunsidra li fil-prinċipju, investitur privat fl-ekonomija tas-suq, li jrid jiddeċiedi bejn il-finanzjament tar-ristrutturazzjoni tal-kumpannija sussidjarja tiegħu u l-likwidazzjoni tagħha, jista’ jitwassal biex jikkunsidra n-nefqa biex inaqqas il-persunal tagħha, jekk dan it-tnaqqis tal-persunal ikun konsegwenza diretta u inevitabbli tal-falliment tas-sussidjarja.
(254)
Il-Belġju wasal għal-konklużjoni li l-falliment ta’ IFB kien iħalli lil SNCB b’persunal żejjed ta’ 530 impjegat, li 50 minnhom kienu sekondati ma’ IFB, u li 480 minnhom kienu impjegati ma’ SNCB għall-attivitajiet li t-tkomplija tagħhom kienet tiddependi mill-attivitajiet ta’ IFB. It-tnaqqis tall-persunal ta’ SNCB b’530 impjegat kienet toħloq spejjeż ta’ EUR 122,4 miljun, jiġifieri 230 000 għal kull impjegat. Id-dettalji ta’ dan il-kakolu huma spejgati fil-parti 3 ta’ din id-deċiżjoni.
(255)
Il-Kummissjoni tikkunsidra li mhuwiex realistiku li wieħed iqis li SNCB kienet setgħet biss tirkupra 21 % tat-traffiku ġġenerat qabel minn IFB. L-ewwelnett, kif jagħraf il-Belġju fir-risposta tiegħu għad-deċiżjoni tal-ftuħ, is-swieq li fuqhom hija attiva qed jikbru (tkabbir ta’ 11 % għat-trażbord ta’ merkanzija, tkabbir ta’ 12 % għat-trasport kumbinat). Għalhekk, kien jidher probabbli li l-kompetituri ta’ IFB kienu jixtru l-assi ta’ IFB, sabiex ikomplu l-attivitajiet tagħha.
(256)
F’din l-ipoteżi, ix-xerrej ta’ IFB kien ikollu bżonn servizzi ta’ trasport ta’ merkanzija bil-ferrovija. Minħabba l-pożizzjoni tassew b’saħħitha ta’ SNCB fuq is-suq tat-trasport internazzjonali tal-merkanzija li titlaq mill-Belġju, u l-monopolju tagħha (sa l-1 ta’ Jannar 2007) fuq is-suq tat-trasport nazzjonali tal-merkanzija fil-Belġju, Il-Kummissjoni tqis li x-xerrej ta’ IFB kien jagħżel, tal-anqas għal parti importanti tal-bżonnijiet tiegħu, lil SNCB bħala trasportatur bil-ferrovija. Għalhekk, anke fl-ipoteżi ta’ falliment ta’ IFB, SNCB setgħet tirkupra parti tassew kbira mit-traffiku bil-ferrovija tagħha li kien iġġenerat minn IFB.
(257)
Barra minn dan, il-Kummissjoni tosserva li s-swieq tat-trasport bil-ferrovija qed jikbru. Għalhekk, jidher raġonevoli li wieħed jassumi li SNCB setgħet tikber bl-istess rata mgħaġġla bħas-suq, li kien jippermettilha li terġa’ tintegra bis-sħiħ lill-50 impjegat sekondat ma’ IFB.
(258)
Bħala konklużjoni, il-Kummissjoni tikkunsidra li l-Belġju ma għarafx juri b’mod konvnċenti li SNCB kien ikollha persunal żejjed ta’ 480 impjegat fl-ipoteżi ta’ falliment ta’ IFB, u li din ma kinitx tkun tista’ terġa’ tintegra lill-50 impjegat sekondat ma’ IFB.
(259)
Fuq il-bażi tal-informazzjoni trażmessa mill-Belġju, il-Kummissjoni tikkunsidra li, fit-tieni xenarju, SNCB tirrinunċja wkoll (bħal fl-ewwel xenarju) għal-irkuprar tad-dejn tagħha fil-limitu massimu ta’ EUR 95,3 miljun u ssostni barra minn dan nefqa massima ta’ EUR 13-il miljun.
4.1.2.3. Konklużjoni
(260)
Billi SNCB irrifjutat, fiż-żewġ xenarji għas-self tagħha fuq IFB, aktar minn EUR 95,3 miljun, il-Belġju ma weriex li bl-għażla tal-ewwel xenarju (l-iffinanzjar tar-ristrutturazzjoni), li wassal biex SNCB iżżomm intrapriża li l-valur tagħha huwa negattiv u stmat għal -EUR 18-il miljun, SNCB għamlet għażla ekonomikament infurmata meta mqabbla mat-tieni xenarju ta’ likwidazzjoni, fejn l-uniċi eċċessi ippruvati fil-qafas ta’ din il-proċedura huma stmati għal massimu ta’ EUR 13-il miljun.
(261)
Il-Kummissjoni tikkonkludi li l-Belġju ma weriex li SNCB aġixxiet bħal investitur privat fl-ekonomija tas-suq meta ħadet id-deċiżjoni, li tista’ tiġi attribwita lill-Istat Belġjan, li tiffinanzja r-ristrutturazzjoni u t-tkomplija tal-attivitajiet ta’ IFB fil-Belġju u d-disinvestiment tal-attivitajiet ta’ IFB fi Franza.
4.1.3. It-tgħawwiġ tal-kompetizzjoni u t-twettiq ta’ skambji bejn l-Istati Membri
(262)
Il-Kummissjoni trid tanalizza s-sitwazzjoni tas-suq konċernat u l-partijiet tas-suq tal-benefiċjarji fuq dan is-suq, kif ukoll l-impatt li l-appoġġ finanzjarju ser ikollu fuq is-sitwazzjoni tal-kompetizzjoni (46).
(263)
F’dan il-każ, l-appoġġ finanzjarju ngħata lil intrapriża attiva fuq swieq miftuħa għall-kompetizzjoni, li tinsab f’sitwazzjoni ta’ kompetizzjoni ma’ kompetituri oħra li ġejjin minn diversi Stati Membri, kif muri fit-2 parti ta’ din id-deċiżjoni. L-appoġġ finanzjarju jgħawweġ jew jhedded li jgħawweġ għalhekk il-kompetizzjoni, u jhedded li jaffetwa jew jaffetwa l-iskambji bejn l-Istat Membri.
(264)
Il-gvern Belġjan, fl-ittra ta’ risposta tiegħu għall-bidu tal-proċedura, jikkuntesta li dawn iż-żewġ kriterji tal-paragrafu 1 tal-Artikolu 87, huma sodisfatti, għax il-Kummissjoni ma ppreżentat l-ebda prova li tistabbilixxi tali tgħawwiġ tal-kompetizzjoni.
(265)
Il-Kummissjoni tiġbed l-attenzjoni tal-awtoritajiet Belġjani dwar il-fatt li l-paragrafu 1 tal-Artikolu 87, jirreferi għal theddid ta’ tgħawwiġ. Għalhekk, il-Kummissjoni m’għandhiex tagħti prova ta’ tgħawwiġ tal-kompetizzjoni, imma trid tispjega b’mod ir-riskju ta’ tali tgħawwiġ, dak li hija għamlet fl-ittra tal-ftuħ (il-punti 212 u 213) kif ukoll f’din id-deċiżjoni.
4.1.4. Konklużjoni: preżenza ta’ għajnuna mill-Istat
(266)
Biex tikkonkludi, l-Kummissjoni tikkunsidra li l-finanzjament minn SNCB għar-ristrutturazzjoni ta’ IFB (fil-Belġju) u tat-twaqqif tal-attivitajiet tagħha fi Franza, taħt il-forma ta’ tibdil f’kapital ta’ dejn ta’ aktar minn EUR 95,3 miljun, jikkostitwixxi għajnuna mill-Istat.
4.2. Il-kompatibbiltà tal-għajnuna
(267)
Il-punt c) tal-paragrafu 3 tal-Artikolu 87 tat-Trattat jistipula li “tista’ titqies bħala kompatibbli mas-suq komuni l-għajnuna maħsuba biex tiffaċilita l-iżvilupp ta’ ċerti attivitajiet jew ta’ ċerti reġjuni ekonomiċi, basta dik l-għajnuna ma tfixkilx il-kondizzjonijiet tal-kummerċ sa grad li jkun kuntrarju għall-interess komuni”.
(268)
L-għajnuna mogħtija mill-Belġju permezz ta’ SNCB tista’ tkun kompatibbli mas-suq komuni skont il-punt c) tal-paragrafu 3 tal-Artikolu 87, hekk kif interpretat mil-Kummissjoni fil-linji gwida tagħha tal-1999 u tal-2004.
4.2.1. Kompatibbiltà bħala għajnuna ta’ salvataġġ
(269)
Huma biss il-miżuri li jikkostitwixxu għajnuna ta’ flus li jistgħu jkunu kompatibbli bħala għajnuna għal salvataġġ. F’dan il-każ, l-għajnuna ta’ flus huma l-għotja ta’ żmien għal ħlas, il-faċilità ta’ kreditu u l-ħlas bil-quddiem li jista’ jiġi rkuprat.
(270)
Sa mill-bidu, tqum il-mistoqsija li wieħed ikun jaf liema verżjoni tal-linji ta’ gwida hija applikabbli. L-aħħar verżjoni ta’ dawn il-linji gwida daħlet fis-seħħ fl-10 ta’ Ottubru 2004. Din tindika fil-punt 7 “data tal-applikazzjoni u tul ta’ żmien”:
“(102)
Il-Kummissjoni ser tapplika dawn il-linji gwida mill-10 ta’ Ottubru 2004 u sad-9 ta’ Ottubru 2009.
(103)
In-notifiki rreġistrati mil-Kummissjoni qabel l-10 ta’ Ottubru 2004 ser ikunu eżaminati taħt il-kriterji fis-seħħ fil-mument tan-notifika.
(104)
Il-Kummissjoni ser teżamina l-kompatibbiltà mas-suq komuni ta’ kull għajnuna għas-salvataġġ jew għar-ristrutturazzjoni mogħtija mingħajr l-awtorizzazzjoni tagħha u għalhekk fi vjolazzjoni tal-paragrafu 3 tal-Artikolu 88, tat-trattat dwar il-bażi ta’ dawn il-linji gwida jekk l-għajnuna, jew parti minnha, tkun ingħatat wara l-pubblikazzjoni tagħhom f'Il-Ġurnal Uffiċjali tal-Unjoni Ewropea. Fil-każijiet l-oħra kollha din ser agħmel teżami fuq il-bażi tal-linji gwida applikabbli fil-mument tal-għotja tal-għajnuna.”
(271)
L-għajnuna fi flus ingħatat fis-7 ta’ April 2003, permezz tal-konklużjoni ta’ kuntratt ta’ qafas bejn IFB u SNCB. L-għotja saret mingħajr notifika preċedenti lill-Kummissjoni, u għalhekk bi vjolazzjoni tal-paragrafu 3 tal-Artikolu 88 tat-Trattat. L-għarfien tal-kompatibbiltà tagħhom bħala għajnuna ta’ salvataġġ għalhekk ser issir fuq il-bażi tal-linji gwida tal-1999.
(272)
Il-punt 23 tal-linji gwida tal-1999 jiddefinixxi l-ħames kundizzjonijiet li ġejjin sabiex għajnuna ta’ salvataġġ tista’ tkun kompatibbli mas-suq komuni:
“L-għajnuna ta’ salvataġġ trid:
a)
tikkonsisti f’għajnuna ta’ flus f’forma ta’ garanziji ta’ kreditu jew ta’ kreditu. Fiż-żewġ każijiet ta’ figuri, il-kreditu jrid jiġi sottomess għal rata a’ l-anqas komparabbli mar-rati osservati għal self lil intrapriżi b’saħħithom u partiklarment għal rati ta’ referenza adottati mill-Kummissjoni;
b)
tkun marbuta ma’ kreditu li ż-żmien għal ħlas lura tiegħu wara li l-intrapriża tingħata l-aħħar għotja tas-somom imsellfa ma jaqbiżx it-tnax-il xahar; il-ħlas lura tas-self marbut mal-għajnuna għas-salvataġġ jista’ eventwalment jiġi kopert mill-għajnuna għar-ristrutturazzjoni li tkun awtorizzata wkoll mill-Kummissjoni.
c)
tkun ġustifikata minn raġunijiet soċjali akuti u ma jkollhiex effetti gravi ta’ eċċessi (‘spillover’) negattivi fi Stati Membri oħra;
d)
ikollha magħha, matul in-notifika tagħha, impenn tal-Istat Membru li jitrażmetti lill-Kummissjoni, fi żmien sitt xhur li jibdew jgħoddu mill-awtorizzazzjoni tal-għajnuna ta’ salvataġġ, kemm pjan ta’ ristrutturazzjoni, kemm pjan ta’ likwidazzjoni, kemm il-prova li s-self tħallas lura bis-sħiħ u/jew li tkun intemmet il-garanzija;
e)
tillimita ruħha fl-ammont tagħha għal dak li hu neċessarju għall-użu tal-intrapriża (pereżempju, li tkopri l-ispejjeż tas-salarji jew ta’ provvisti kurrenti) matul il-perjodu li għalih hija awtorizzata l-għajnuna”.
(273)
It-tul ta’ żmien għall-ħlas lura stipulat fil-kuntratt ta’ qafas huwa ta’ tnax-il xahar. Madankollu, il-gvern Belġjan informa lill-Kummissjoni li ż-żmien kien ġie mtawwal awtomatikament bejn iż-żewġ partijiet saż-żmien taż-żjieda tal-kapital.
(274)
B’kunsiderazzjoni għal dan l-element, il-Kummissjoni kkunsidrat fid-deċiżjoni tal-ftuħ tagħha (il-punti 232 u 233) li l-kriterju tal-punt 23 b) ma kienx sodisfatt u li l-għajnuna ta’ flus ma setgħetx tiġi awtorizzata bħala għajnuna għas-salvataġġ.
(275)
Il-Belġju jikkuntesta din l-istima ġuridika bi tliet argumenti. Dan jikkunsidra l-ewwel li SNCB żammet il-miżuri ta’ salvataġġ bl-uniku għan li tippermetti lill-Kummissjoni li tikkonkludi l-eżami tal-każ NN 9/04. Huwa jipprevali mill-punt 24 tal-linji gwida, li jistipula li awtorizzazzjoni tal-miżuri ta’ salvataġġ tibqa’ valida sakemm il-Kummissjoni tiddeċiedi fuq il-pjan ta’ ristrutturazzjoni. B’konsegwenza ta’ dan, l-awtoritajiet Belġjani jitolbu lill-Kummissjoni biex ma tinvokax iż-żmien tal-proċedura tagħha ta’ approvazzjoni tal-miżuri ta’ salvataġġ biex tqis it-tul ta’ żmien li fih jinżammu dawn il-miżuri, u li tapprova, fuq il-bażi tal-punt 24 tal-linji gwida tal-1999, il-miżuri ta’ salvataġġ sakemm il-Kummissjoni tiddeċiedi fuq il-pjan ta’ ristrutturazzjoni.
(276)
Il-Kummissjoni tikkunsidra li dan l-argument mhux pertinenti. Fil-fatt, il-punt 24 tal-linji gwida tal-1999 jindika li “L-awtorizzazzjoni tal-bidu tal-għajnuna għas-salvataġġ tkopri perjodu ta’ massimu ta’ sitt xhur jew, jekk l-Istat Membru jkun ippreżenta pjan ta’ ristrutturazzjoni f’dan iż-żmien, sakemm il-Kummissjoni tiddeċiedi dwar dan il-pjan. Wara l-awtorizzazzjoni inizjali, u f’każijiet eċċezzjonali ġustifikati kif suppost, il-Kummissjoni tkun tista’ tawtorizza li jittawwal iż-żmien inizjali b’sitt xhur fuq talba tal-Istat Membru”.
(277)
Il-Kummissjoni tinnota li l-Belġju implimenta l-għajnuna ta’ ristrutturazzjoni fis-7 ta’ April 2003. Iż-żmien ta’ sitt xhur għal-preżentazzjoni ta’ pjan ta’ ristrutturazzjoni għalhekk kien jiskadi fis-6 ta’ Ottubru 2003. Minħabba li l-awtoritajiet Belġjani ttrażmettew il-pjan ta’ ristrutturazzjoni lill-Kummissjoni matul laqgħa tat-12 ta’ Diċembru 2003, dawn ma rrispettawx iż-żmien stipulat mill-punt 24 tal-linji gwida.
(278)
It-tieni argument tal-awtoritajiet Belġjani, skont liema huma pprovdew kull element neċessarju għad-deċiżjoni dwar l-għajnuna ta’ salvataġġ lill-Kummissjoni permezz tal-komunikazzjoni tagħhom tat-12 ta’ Awwissu 2003, l-anqas ma huwa pertinenti. Fil-fatt, il-fatt li l-Kummissjoni talbet informazzjoni supplementari diversi drabi wara juri li l-informazzjoni li pprovda l-Belġju ma kinitx kompleta.
(279)
Fir-rigward tal-argument tal-awtoritajiet Belġjani skont liema l-Kummissjoni qatt ma esprimiet riserva fuq iż-żamma proviżorja tal-miżuri ta’ salvataġġ, huwa biżżejjed li wieħed ifakkar li l-Kummissjoni, fl-ittri tagħha tat-13 ta’ Ottubru 2003 u tas-26 ta’ Jannar 2005, inkludiet in-nota ta’ kawtela li ġejja: il-Kummissjoni tiġbed “l-attenzjoni tal-awtoritajiet Belġjani dwar il-klawżola ta’ sospensjoni tal-implimentazzjoni tal-paragrafu 3 tal-Artikolu 88, tat-Trattat KE, stipulat fl-Artikolu 3 tar-Regolament (KE) 659/99 tal-Kunsill, li tipprevjeni li titwettaq kwalunkwe għajnuna ġdida qabel ma l-Kummissjoni tieħu, jew ikun magħruf li tkun ħadet, deċiżjoni li tawtorizzaha. Barra minn dan, nippermetti lili nnifsi li nfakkar lill-awtoritajiet Belġjani li l-irkuprar ta’ kwalunkwe għajnuna mwettqa f’kontravenzjoni ta’ din il-klawżola jista’ jintalab mill-banafiċjarju tagħha fit-termini tal-Artikolu 14 ta’ dan ir-regolament”.
(280)
Il-Kummissjoni għalhekk tikkonkludi li l-għajnuna ta’ flus mogħtija minn SNCB lil IFB qabżet iż-żmien ta’ 12-il xahar stipulat fil-punt 23 b) tal-linji gwida tal-1999, u lill-awtoritajiet Belġjani ma ppreżentawx lill-Kummissjoni il-pjan ta’ ristrutturazzjoni fi żmien sitt xhur, kif stipulat fil-punt 24 tal-linji gwida tal-1999. L-għajnuna mogħtija minn SNCB għalhekk ma tistax tiġi awtorizzata bħala għajnuna għas-salvataġġ. Madankollu din tista’ tkun kompatibbli mas-suq komuni bħala għajnuna għar-ristrutturazzjoni.
4.2.2. Il-kompatibbiltà tal-għajnuna għar-ristrutturazzjoni
(281)
Mill-ġdid tqum il-mistoqsija dwar liema verżjoni tal-linji gwida hija applikabbli. Fid-deċiżjoni tal-ftuħ (il-punt 240), il-Kummissjoni kkunsidrat li SNCB tiddeċiedi li ma tagħtix vantaġġ ġdid lil IFB, u jekk tiġi ppreżentata l-prova li SNCB kienet impenjata li tbiddel id-dejn f’kapital qabel il-pubblikazzjoni tal-linji gwida tal-2004, il-Kummissjoni trid teżamina fid-deċiżjoni finali tagħha l-għajnuna mogħtija minn SNCB lil IFB fuq il-bażi tal-linji gwida tal-1999.
(282)
L-awtoritajiet Belġjani, fir-risposta tagħhom għall-ittra tal-ftuħ, kienu infurmaw lill-Kummssjoni li SNCB kienet irrinunċjat għall-kontribuzzjoni minħabba l-holding tagħha fis-soċjetà TRW lil IFB, u tirtira n-notifika tagħha tat-28 ta’ Frar 2005. Għalhekk, il-Kummissjoni tinnota li SNCB iddeċidiet li ma tatix vantaġġ ġdid lil IFB, imma li tillimita rużha li tbiddel id-dejn tagħha f’kapital.
(283)
Jaqbel li jkun determinat jekk SNCB impenjatx ruħha biex tbiddel id-dejn tagħha f’kapital qabel il-pubblikazzjoni tal-linji gwida tal-2004. L-awtoritajiet Belġjani, fir-risposta tagħhom għall-ittra tal-ftuħ, urew li fil-liġi tal-Belġju l-impenn ta’ SNCB li tbiddel id-dejn tagħha f’kapital kien ċert sa mis-7 ta’ April 2003, il-mument tal-konklużjoni tal-kuntratt ta’ qafas, u l-fatt li dan l-impenn kien illimitat bil-kundizzjoni ta’ sospensjoni, jiġifieri n-notifika lill-Kummissjoni u l-approvazzjoni mill-Kummissjoni, ma kellux bħala konsegwenza li jneħħi l-karattru ċert u definittiv ta’ dan l-impenn. Fil-fatt, kif intwera mill-awtoritajiet Belġjani, jekk din il-kundizzjoni ta’ sospensjoni, hija sodisfatta, dan għandu effett retroattiv. L-impenn ta’ SNCB li tbiddel id-dejn tagħha f’kapital huwa għalhekk ċert sa mis-7 ta’ April 2003.
(284)
La ż-żewġ kundizzjonijiet ġew sodisfatti, il-Kummissjoni tikkonkludi li hemm lok għall-applikazzjoni tal-linji gwida tal-1999 għal dan il-każ. Din il-konklużjoni hija konformi l-ewwelnett għall-analiżi ppreżentata fid-deċiżjoni tal-ftuħ (il-punt 240), fejn il-Kummissjoni kkonkludiet li:
“[…] jekk SNCB tiddeċiedi li ma tatix il-vantaġġ ġdid lil IFB, u jekk kien ġie ppruvat li SNCB kienet impenjat ruħha biex tbiddel id-dejn tagħha f’kapital qabel il-pubblikazzjoni tal-linji gwida tal-2004, il-Kummissjoni trid teżamina, fid-deċiżjoni finali tagħha, l-għajnuna mogħtija minn SNCB lil IFB fuq il-bażi tal-linji gwida tal-1999” (47).
(285)
Sabiex tkun tista’ tibbenefika minn għajnuna għar-ristrutturazzjoni, intrapriża trid l-ewwel tkun eliġibbli għall-applikazzjoni tal-linji gwida. Biex tkun eliġibbli, intrapriża trid tkun tinsab f’diffikultà. Il-linji gwida tal-1999 jindikaw f’dan ir-rigward (il-punti 4 u 5):
“(4)
[…] Il-Kummissjoni tikkunsidra […] li intrapriża tinsab f’diffikultà fis-sens ta’ dawn il-linji gwida meta din ma tkunx kapaċi, bir-riżorsi finanzjarji tagħha stess jew bir-riżorsi li huma lesti li jtuha l-propjetarji/azzjonisti tagħha u l-kredituri tagħha, li tħassar it-telf li jwassluha, fin-nuqqas ta’ intervent esterjuri pal-poteri pubbliċi, lejn mewta ekonomika kważi ċerta f’terminu qasir jew medju.
(5)
Partikolarment, intrapriża hija fi kwalukwe każ, u jkun xi jkun id-daqs tagħha, kkunsidrata bħala f’diffikultà għall-fini ta’ dawn il-linji gwida:
a)
jekk qed nitkellmu dwar soċjetà li l-assoċjati tagħha għandhom responsabbiltà limitata, meta aktar min-nofs tal-kapital tagħha sottoskritt ikun spiċċa u aktar minn kwart ta’ dan il-kapital ikun intilef matul l-aħħar tnax-il xahar.”
(286)
Kif diġà ntwera fid-deċiżjoni tal-ftuħ (il-punt 225), il-kontijiet annwali ta’ IFB tal-2002 juru kapital sottoskritt ta’ EUR 48 miljun u telf kurrenti qabel it-taxxa ta’ EUR 50 miljun. Għalhekk, il-kapital soċjali kien sparixxa meta SNCB iddeċidiet, f’April 2003, li tati għajnuna. Minħabba li aktar min-nofs tal-kapital sottoskritt li sparixxa f’dan iż-żmien, u aktar minn kwart minnu matul l-aħħar tnax-il xahar, IFB hija intrapriża f’diffikultà fis-sens tal-punti 4 u 5 tal-linji gwida.
(287)
Barra minn dan, l-intrapriża ma tridx tkun għadha kif ġiet maħluqa. Il-linji gwida tal-1999 jindikaw għal dan il-punt (il-punt 7).
“(7)
Għall-fini ta’ dawn il-linji gwida, intrapriża li għadha kif ġiet magħluqa mhix eliġibbli għall-għajnuna ta’ salvataġġ u għar-ristrutturazzjoni, anke jekk il-pożizzjoni finanzjarja inizjali tagħha hija prekarja. Dan huwa partikolarment il-każ meta l-intrapriża ġdida tkun ħarġet mil-likwidazzjoni ta’ intrapriża li kienet teżisti qabel, jew mit-teħid mill-ġdid tal-assi tagħha.”
(288)
Kif ġie deskritt fil-parti 2 ta’ din id-deċiżjoni, IFB inħolqot fl-1 ta’ April 1998, permezz tal-għaqda tas-soċjetà FerryBoats SA mas-soċjetà InterFerry SA, u l-kontribuzzjoni tad-dipartiment “ferrovija” tas-soċjetà Edmond Depaire SA lill-entità amalgamata. Fl-ittra tal-ftuħ (il-punti 218 sa 223), il-Kummissjoni esprimiet dubji fuq il-punt kif wieħed ikun jaf jekk l-intrapriża l-ġdida IFB kinitx qed tkompli l-personalità ġuridika ta’ waħda minn dawn it-tliet soċjetajiet, jew jekk din ġietx maħluqa mill ġdid fl-1998.
(289)
Fir-risposta tagħhom għall-ittra tal-ftuħ, l-awtoritajiet Belġjani stabilixxew li IFB ser tkompli l-personalità ġuridika ta’ FerryBoats SA, li kienet ġiet irreġistrata fl-1923. Il-Kummissjoni għalhekk tikkonkludi li IFB mhix intrapriża li nħolqot mill-ġdid fis-sens tl-punt 7 tal-linji gwida tal-1999.
(290)
Il-punt 3.2.2 tal-linji gwida tal-1999 iħabbar il-kundizzjonijiet għall-awtorizzazzjoni ta’ għajnuna għar-ristrutturazzjoni. Il-kundizzjonijiet huma dawn li ġejjin:
-
il-pjan ta’ ristrutturazzjoni jrid jippermetti li terġa’ tiġi stabbilita mill-ġdid, fi żmien raġonevoli, il-vijabbiltà għal tul ta’ żmien tal-intrapriża;
-
iridu jittieħdu miżuri biex jittaffew, safejn hu possibbli, il-konsegwenzi mhux favorevoli tal-għajnuna għal kompetituri;
-
l-għajnuna trid rkun illimitata għall-minimu strett neċessarju biex tippermetti r-ristrutturazzjoni;
-
il-Kummissjoni trid tkun f’pożizzjoni sabiex tassigura ruħha tat-twettiq tajjebtal-pjan ta’ ristrutturazzjoni, permezz ta’ rapporti regolari u dettaljati;
-
l-għajnuna għar-ristrutturazzjoni tista’ tingħata darba waħda biss.
4.2.2.1. Il-pjan ta’ ristrutturazzjoni li jerġa jistabbilixxi l- vijabbiltà ekonomika tal-intrapriża
(291)
F’dak li jirrigwarda l-pjan ta’ ristrutturazzjoni li jerġa’ jistabbilixxi l-vijabbiltà ekonomika tal-intrapriża, il-linji gwida tal-1999 jindikaw li:
“(31)
L-għotja tal-għajnuna hija kkundizzjonata skont l-implimentazzjoni tal-pjan ta’ ristrutturazzjoni li jkun ġie, għall-għajnuna individwali kollha, validat mill-Kummissjoni.
(32)
Il-pjan ta’ ristrutturazzjoni, li t-tul ta’ żmien tiegħu jrid ikun limitat kemm jista’ jkun, irid jippermetti li terġa’ tiġi stabbilita, fi żmien raġonevoli, l-vijabbiltà għal tul ta’ żmien tal-intrapriża, fuq il-bażi ta’ ipoteżi realistiċi rigward il-kundizzjonijiet ta’ użu futuri. L-għajnuna għar-ristrutturazzjoni għalhekk trid tintrabat ma’ pjan vijabbli ta’ ristrutturazzjoni, li fuqha jimpena ruħu l-Istat Membru. Dan il-pjan irid ikun ippreżentat lill-Kummissjoni flimkien ma’ kull preċiżazzjoni neċessarja, partikolarment studju tas-suq. It-titjib tal-vijabbiltà jrid jirriżulta primarjament mill-miżuri interni stipulati fil-pjan ta’ ristrutturazzjoni. Din ma tistax tkun ibbażata fuq fatturi esterni, li fuqhom l-intrapriża ma tistax ikollha effett, bħalma huma l-varjazzjonijiet tal-prezz jew fit-talba, jew jekk l-ipoteżijiet ippreżentati dwar l-evoluzzjoni tas-suq ikunux milqugħa b’mod ġenerali. Ristrutturazzjoni trid timplika li l-abbandun tal-attivitajiet, li, anki wara r-ristrutturazzjoni, jibqgħu juru defiċit fl-istruttura tagħhom.
(33)
Il-pjan ta’ ristrutturazzjoni jiddeskrivi ċ-ċirkostanzi li jkunu ħolqu d-diffikultajiet tal-intrapriża, u dan jippermetti li tiġi stmata l-evalwazzjoni dwar jekk il-miżuri proposti ġewx adottati. Dan jikkunsidra b’mod partikolari s-sitwazzjoni u l-evoluzzjoni prevedibbli tal-offerta u tat-talba fis-suq tal-prodotti konċernati, b’xenarji li jittraduċu ipoteżijiet ottimisti, pessimisti u medji kif ukoll is-saħħa u d-djufija speċifiċi tal-intrapriża. Dan jippermetti tranżizzjoni għall-intrapriża lejn struttura ġdida li ttiha perspettivi ta’ vijabbiltà għal tul ta’ żmien u l-possibbiltà li din tiffunzjona bir-riżorsi tagħha stess.
(34)
Il-pjan ta’ ristrutturazzjoni jrid jipproponi bidla fl-intrapriża sabiex din tal-aħħar tkun tista’ tkopri, ladarba titlesta r-ristrutturazzjoni, l-ispejjeż tagħha kollha, inkluż l-ispiża ta’ deprezzament u t-tariffi finanzjarji. Il-profitti li jittieħdu mill-istess kapitali tal-intrapriża ristrutturata trid tkun suffiċjenti biex tippermettilha li taffaċċja l-kompetizzjoni billi ma tibbażax biss fuq il-forzi tagħha”.
(292)
Il-Kummissjoni kkonkludiet fid-deċiżjoni tal-ftuħ tagħha (il-punti 242 sa 247) li l-Belġju kien ippreżenta pjan ta’ ristrutturazzjoni li kien jissodisfa l-kriterji stipulati fil-linji gwida, u għalhekk ma esprimietx dubji rigward dan il-kriterju. Wara l-bidu tal-proċedura, il-Kummissjoni ma rċevietx kummenti minn partijiet interessati li kkuntestaw din id-deċiżjoni.
(293)
Il-Kummissjoni tosserva li l-intrapriża IFB għarfet turi l-vijabbiltà ekonomika tagħha kemm fil-pjan ta’ ristrutturazzjoni tagħha, ippreżentat fl-2003, u kemm fir-riżultati li kisbet minn dak iż-żmien. Għalhekk, il-Kummissjoni tikkonkludi li, bħal fid-deċiżjoni tal-ftuħ (il-punt 271), il-kriterju “l-pjan ta’ ristrutturazzjoni kien jerġa’ jistabbilixxi l-vijabbiltà ekonomika tal-intrapriża” huwa sodisfatt.
(294)
Madankollu, kif jirriżulta mill-punt 290 ta’ din id-deċiżjoni, il-pjan ta’ ristrutturazzjoni li jistabbilixxi l-vijabbiltà ekonomika tal-intrapriża mhix kundizzjoni suffiċjenti; huwa neċessarju wkoll li jiġi stabbilit li l-għajnuna ma twassalx għal tgħawwiġ ta’ kompetizzjoni mhux neċessarju.
4.2.2.2. Il-prevenzjoni ta’ tgħawwiġ ta’ kompetizzjoni mhux neċessarju
(295)
F’dak li jikkonċerna l-prevenzjoni ta’ tgħawwiġ ta’ kompetizzjoni mhux neċessarju, il-linji gwida tal-1999 jindikaw (il-punti 35 sa 39):
“(35)
Iridu jittieħdu miżuri biex jittaffew, safejn ikun possibbli, l-konsegwenzi mhux favorevoli tal-għajnuna għall-kompetituri. Jekk dan ma jseħħx, l-għajnuna trid tiġi kkunsidrata bħala ‘kontra l-interess komuni’ u għalhekk inkompatibbli mas-suq komuni.
(36)
Din il-kundizzjoni tittraduċi ruħha, l-aktar spiss, permezz ta’ limitazzjoni tal-preżenza li l-intrapriża tista’ tieħu fuq is-suq jew is-swieq tagħha fit-tmiem tal-perjodu ta’ ristrutturazzjoni. Jekk is-suq imsemmi huwa negliġibbli fir-rigward tal-Komunità u taż-ŻEE, jew jekk il-parti jew partijiet tas-suq li għandha l-intrapriża huma negliġibbli, irid ikun stmat li m’hemmx tgħawwiġ mhux neċessarju tal-kompetizzjoni. Għalhekk, irid jiġi kkunsidrat li din il-kundizzjoni ma tapplikax fil-prinċipju għall-intrapriżi żgħar u medji, ħlief jekk dispożizzjonijiet settorjali fir-regoli tal-kompetizzjoni fil-qasam tal-għajnuna mill-Istat jistipulaw il-kuntrarju.
(37)
Il-limitazzjoni jew it-tnaqqis forzat tal-preżenza fuq is-suq jew is-swieq in kwstjoni li fihom topera l-intrapriża tirrappreżenta kontroparti għall-kompetituri. Din il-kontroparti trid tkun relatata mal-effetti tat-tgħawwiġ ikkawżati mill-għajnuna, u partikolarment meta tkun relatata mal-piż relattiv tal-intrapriża fuq is-suq jew swieq tagħha. Il-Kummissjoni tiddetermina l-firxa tagħha fuq il-bażi tal-investigazzjoni tas-suq flimkien mal-pjan ta’ ristrutturazzjoni u, meta l-proċedura tkun inbdiet, fuq il-bażi tal-elementi tal-informazzjoni pprovduta mill-partijiet li jintervjenu. It-tnaqqis tal-preżenza tal-intrapriża huwa implimentat permezz tal-pjan ta’ ristrutturazzjoni u l-kundizzjonijiet li jistgħu jiġu marbuta miegħu.
(38)
Tnaqqis fil-bżonn tal-kontropartijiet jista’ jiġi maħsub jekk dan it-tnaqqis jew limitazzjoni jirriskjaw li jwasslu għal deterjorament evidenti tal-istruttura tas-suq, pereżempju billi jkollu bħala effett indirett li joħloq monopolju jew sitwazzjoni ta’ oligopolija stretta.
(39)
Il-kontropartijiet jistgħu jieħdu forom differenti, skont jekk l-intrapriża toperax jew le f’suq b’kapaċità għolja. […]”
(296)
Qabel id-deċiżjoni tal-ftuħ, l-awtoritajiet Belġjani kienu spjegaw li, sabiex itaffu, safejn hu possibbli, il-konsegwenzi mhux favorevoli tal-għajnuna għall-kompetituri, IFB kienet ħadet żewġ miżuri:
-
l-irtirar tal-attivitajiet tagħha ta’ trażbord fi Franza
-
l-għeluq tat-terminal ta’ Bressoux fil-Belġju u l-bejgħ tal-holdings fit-terminali fi Brussell u f’Zeebrugge fil-Belġju
(297)
Il-Kummissjoni, fid-deċiżjoni tal-ftuħ tagħha (il-punti 252 sa 265), esprimiet dubji fir-rigward tal-kwistjoni jekk il-miżuri kinux biżżejjed biex itaffu, safejn hu possibbli, il-konsegwenzi mhux favorevoli tal-għajnuna għall-kompetituri. Dawn id-dubji jikkonċernaw iż-żewġ setturi li fihom IFB kienet qed tkompli l-attività tagħha, jiġifieri s-suq tat-trażbord ta’ merkanzija Belġjan u s-suq tal-loġistika Belġjan.
a) Is-suq ta’ trażbord ta’ merkanzija Belġjan
(298)
Iż-żewġ miżuri msemmija fl-ittra tal-ftuħ (il-punt 260) jikkonċernaw is-suq tat- trażbord ta’ merkanzija Belġjan. Fl-ittra tal-ftuħ (il-punti 262 sa 264), il-Kummissjoni esprimiet dubji fuq il-punt li wieħed ikun jaf jekk dawn il-miżuri kinux biżżejjed, partikolarment minħabba l-fatt li s-soċjetà TRW, fejn kien maħsub li SNCB ser tati l-holding tagħha lil IFB, żammet holdings importanti fit-terminali ta’ Brussell u ta’ Zeebrugge, u li IFB għandha holdings minuri f’numru importanti ta’ terminali Belġjani.
(299)
Il-gvern Belġjan, fir-risposta tiegħu għall-ittra tal-ftuħ, jippreżenta diversi argumenti biex jirribatti d-dubji tal-Kummissjoni. Huwa jenfasizza l-ewwelnett li IFB rat tkabbir anqas importanti mis-suq (4,1 % ta’ tkabbir għal IFB, 10,7 % ta’ tkabbir għat-terminali fil-port ta’ Anvers, 12 % ta’ tkabbir għat-terminali fir-reġjun ARA). Il-Kummissjoni tikkunsidra li din l-informazzjoni supplementari tippermetti li wieħed jikkonkludi li l-piż ta’ IFB fuq is-suq ġie mnaqqas wara l-implimentazzjoni tal-pjan ta’ ristrutturazzjoni.
(300)
Wara, il-Belġju wera li IFB kienet naqqset il-kapaċità tagħha fuq is-suq tat- trażbord ta’ merkanzija minn 1,5 miljun TEU fl-2002 għal 1,1 miljun TEU fit-tmiem tal-2005. Il-Kummissjoni tikkunsidra li dan it-tnaqqis fil-kapaċità jikkostitwixxi miżura attenwanti importanti.
(301)
Fl-aħħarnett, il-Belġju informa lill-Kumissjoni li l-kontribuzzjoni ta’ TRW lil IFB ma kienx ser iseħħ. Il-Kummissjoni tikkunsidra li dan l-aħħar tibdil huwa importanti, minħabba li dan għandu l-konsegwenza li l-għeluq ta’ Bressout u l-bejgħ tal-holdings fi Brussell u Zeebrugge iwasslu għal tnaqqis reali tal-preżenza ta’ IFB fuq is-suq Belġjan tat-trażbord tal-merkanzija.
(302)
Meta jitqiesu dawn l-argumenti, u jiġi meqjus il-fatt li l-parti tas-suq ta’ IFB hija mnaqqsa, il-Kummissjoni tikkunsidra li l-Belġju ta l-prova li ttieħdu miżuri suffiċjenti biex jittaffew, safejn hu possibbli, il-konsegwenzi mhux favorevoli tal-għajnuna għall-kompetituri fis-settur tat- trażbord ta’ merkanzija.
b) Is-suq tal-loġistika Belġjan
(303)
Fl-ittra tal-ftuħ tagħha (il-punti 257 sa 259), il-Kummissjoni nnutat li l-miżuri proposti ma jikkonċernawx is-suq tal-loġistika. Il-Kummissjoni kkunsidrat għalhekk li n-nuqqas ta’ miżuri proposti għas-suq tal-loġistika, kif ukoll il-fatt li s-suq jinstab f’bidla sħiħa u l-fatt li IFB setgħet iżżid il-volum tagħha b’mod importanti, bil-ħolqien ta’ dubji dwar il-mistoqsija li wieħed ikun jaf jekk il-Belġju kienx illimita, safejn kien possibbli, l-konsegwenzi mhux favorevoli għall-kompetizzjoni f’dak li jikkonċerna l-attivitajiet ta’ loġistika ta’ IFB.
(304)
Il-gvern Belġjan, fir-risposta tiegħu għall-ittra tal-ftuħ, ippreżenta ħames argumenti bil-għan li juru li IFB, kontra għal dak li kienet tippretendi l-Kummissjoni fl-ittra tal-ftuħ tagħha, kienet ħadet miżuri suffiċjenti biex tillimita t-tgħawwiġ tal-kompetizzjoni (għad-dettalji, ara d-deskrizzjoni fil-parti 3 ta’ din id-deċiżjoni, il-punti 177 sa 187). Dawn l-argumenti jistgħu jinġabru kif ġej:
-
tnaqqis ta’ 49 % tal-kapaċità tal-vaġuni użati minn IFB;
-
parti mis-suq ta’ IFB inferjuri għal 5 %;
-
tkabbir anqas mgħaġġel mis-suq (9,9 % għal IFB, kontra 12 % fil-medja għas-suq);
-
tkabbir l-aktar dovut għat-trasport bi kwantitajiet kbar, is-sotto segment tas-suq li fih IFB kienet biss preżenti b’mod limitat qabel l-2002;
-
il-liberalizzazzjoni tas-suq ta’ merkanzija bil-ferrovija mill-2007 ser ikompli jżid il-pressjoni tal-kompetizzjoni.
(305)
Il-Kummissjoni tqis li l-ħames argumenti ppreżentati mill-gvern Belġjan huma konvinċenti. Fir-rigward tal-ewwel argument, din tikkunsidra li l-gvern Belġjan wera li IFB naqqset il-kapaċità loġistika tagħha, billi naqqset in-numru ta’ vaguni użati b’49 %, li jippermetti li jiġi llimitat it-tgħawwiġ ta’ kompetizzjoni li jġibu magħhom il-miżuri msemmija. Fir-rigward tat-tieni argument, il-Kummissjoni taqbel mal-gvern Belġjan li l-partijiet tas-suq ta’ IFB huma mnaqqsa fuq is-suq tal-loġistika fis-sens tal-punt 36 tal-linji gwida tal-1999. Fir-rigward tat-tielet argument, il-Kummissjoni tikkunsidra li l-ispjegazzjonijiet mogħtija mill-Belġju biex jaġġusta ż-żjieda tad-dħul ta’ IFB juru li IFB Logistics kiber b’rata anqas mgħaġġla mill-kompetituri, u li t-tkabbir l-aktar importanti kienet tikkonċerna sotto-settur fejn IFB mhux preżent ħlief b’mod marġinali. Għar-raba’ argument, il-Kummissjoni tqis li, anke jekk id-deċiżjoni biex tiftaħ it-terminali tagħha għall-kompetituri jkollha wkoll tkun dovuta minħabba kunsiderazzjonijiet ekonomiċi, din madankollu għandha l-konsegwenza li ssaħħaħ il-ftuħ tas-swieq li fihom hija attiva IFB, u għalhekk tista’ tillimita l-effetti negattivi tal-għajnuna. Fir-rigward tal-ħames argument, il-Kummissjoni tagħraf li s-sitwazzjoni ta’ IFB tippreżenta elementi simili mas-sitwazzjoni ta’ SNCF merkanzija, safejn IFB, bħal SNCF Merkanzija, hija attiva fis-sotto-setturi ta’ “trasport bil-ferrovija” u “trasport kumbinat”, li huma kompletament liberalizzati mill-1 ta’ Jannar 2007 (48).
(306)
Il-Kummissjoni tikkonkludi li l-Belġju ta l-prova li ħa miżuri suffiċjenti biex jittaffew, sakemm hu possibbli, il-konsegwenzi mhux favorevoli tal-għajnuna għall-kompetituri fis-settur tal-loġistika.
c) Konklużjoni
(307)
Il-Kummissjoni tikkonkludi li l-awtoritajiet Belġjani taw prova li huma ħadu miżuri suffiċjenti biex itaffu, sakemm hu possibbli, il-konsegwenzi mhux favorevoli tal-għajnuna għall-kompetituri fuq iż-żewġ swieq imsemmija.
4.2.2.3. Għajnuna limitata għall-minimu
(308)
F’dak li jirrigwarda l-limitazzjoni tal-għajnuna għall-minimu, il-linji gwida tal-1999 jindikaw (il-punti 40 u 41):
“(40)
L-ammont u l-intensità tal-għajnuna jridu jkunu limitati għall-minimu strett neċessarju biex jippermettu r-ristrutturazzjoni skont id-disponibilitajiet finanzjarji tal-intrapriża, tal-azzjonisti tagħha jew tal-grupp kummerċjali li din tagħmel parti minnu. Il-benefiċjarji tal-għajnuna jridu jikkontribwixxu b’mod importanti għall-pjan ta’ ristrutturazzjoni fuq ir-riżorsi tagħhom stess, inkluż permezz tal-bejgħ ta’ assi, meta dawn mhumiex indispensabbli għall-għejxien tal-intrapriża, jew permezz tal-finanzjament esterjuri miksub skont il-kundizzjonijiet tas-suq. Biex jiġi limitat it-tgħawwiġ tal-kompetizzjoni, jaqbel li jkun evitat li l-għajnuna tingħata taħt forma jew f’ammont li jwassal lill-intrapriża biex tiddisponi minn fondi disponibbli eċċessivi milli din tkun tista’ tiddedika għal attivitajiet agressivi suxxettibbli li joħolqu tgħawwiġ fuq is-suq u li ma tkunx marbuta mal-proċess tar-ristrutturazzjoni. Għalhekk, il-Kummissjoni teżamina l-livell ta’ obbligi tal-intrapriża wara r-ristrutturazzjoni tagħha, inkluż wara kull trasferiment jew tnaqqis tad-dejn, partikolarment fil-qafas tat-tkomplija wara proċedura kollettiva ta’ dritt nazzjonali bbażat fuq in-nuqqas ta’ likwidità tagħha. L-għajnuna l-anqas m’għandha sservi biex tiffinanzja investimenti ġodda li mhumiex indispensabbli biex tmur lura għall-vijabbiltà.
(41)
Fil-każijiet kollha, irid jintwera lill-Kummissjoni li l-għajnuna ser isservi biss biex tiġi stabbilita mill-ġdid il-vijabbiltà tal-intrapriża u li din mhix ser tippermetti lill-benefiċjarju tagħha, matul p-implimentazzjoni tal-pjan ta’ ristrutturazzjoni, milli jiżviluppa l-kapaċità tal-produzzjoni tiegħu, ħlief jekk dan ma jkunx neċessarju biex jistabbilixxi mill-ġdid il-vijabbiltà tal-intrapriża mingħajr tgħawwiġ għall-kompetizzjoni.”
(309)
Għalhekk hemm lok li jiġi verifikat qabel jekk l-għajnuna hijiex limitata għall-minimu, u wara jekk IFB għamlitx kontribuzzjoni adegwata.
a) Il-limitazzjoni tal-għajnuna għall-minimu
(310)
Sabiex juri li l-għajnuna hija limitata għall-minimu, il-gvern tal-Belġju spjega li ż-żjieda fil-kapital tillimita ruħha li terġa’ tistabbilixxi l-kapital soċjali ta’ IFB, li kien sar negattiv wara t-telf irreġistrat fl-2001 u l-2002, għal limitu li kien jippermettilha li ssib il-vijabbiltà ekonomika. Kif spjegat fil-parti 2 ta’ din id-deċiżjoni, ir-rata ta’ likwidità, jiġifieri l-proporzjon ta’ kapital/obbligazzjonijiet, ta’ IFB ser ikun ta’ 35,6 % wara ż-żjieda fil-kapital.
(311)
Fid-deċiżjon tal-ftuħ tagħha (il-punt 268), il-Kummissjoni qieset li ż-żjieda tal-kapital kienet inferjuri b’ EUR 20 miljun għal dak li l-konsulent McKinsey kien ħaseb fil-pjan ta’ ristrutturazzjoni; barra minn dan, il-Kummissjoni nnutat (il-punt 268) li r-rata ta’ likwidità maħsuba għal IFB kienet inferjuri għal dik ta’ soċjetajiet ta’ terminali u wkoll, għalkemm f’miżura anqas, għal dik tas-soċjetajiet li kellhom attivitajiet imħallta.
(312)
Madankollu, din qieset li din ir-rata kienet superjuri għall-medja tar-rati rreġistrati fis-soċjetajiet ta’ trasport. Minħabba dan, din ikkonkludiet li ma kellhiex l-elementi suffiċjenti biex tikkunsidra b’mod definittiv li l-għajnuna kienet ġiet limitata għall-minimu strett.
(313)
Il-Kummissjoni tikkunsidra li, biex tistabbilixxi li l-għajnuna hija limitata għall-minimu, jaqbel li jiġi verifikat l-ewwel jekk ir-rata ta’ likwidità ta’ IFB, li ser tkompli l-attivitajiet tagħha fil-Belġju, ma taqbiżx il-medja tal-kompetituri tagħha, u wara jekk IFB tkun diżinvestiet il-holdings tagħha fi Franza bl-anqas spiża possibbli.
i) Rata ta’ likwidità li ma taqbiżx il-medja tal-kompetituri
(314)
Il-Belġju, fir-risposta tiegħu għall-ittra tal-ftuħ, ta informazzjoni supplementari. L-ewwelnett dan ikkalkula r-rata ta’ likwidità ta’ sitt soċjetajiet ta’ terminali li l-aktar jistgħu jitqabblu ma’ IFB u r-rata ta’ likwidità ta’ sitt soċjetajiet ta’ loġistika li l-aktar jistgħu jitqabblu ma’ IFB. Wara, dan ikkalkula medja, fid-dawl tar-rati medji tas-soċjetajiet ta’ terminali u s-soċjetajiet ta’ loġistika skont il-piż relattiv ta’ dawn iż-żewġ attivitajiet f’IFB. Tirriżulta rata medja ta’ likwidità ta’ 35,6 %, li tikkorrispondi għal rata ta’ likwidità ta’ IFB wara ż-żjieda tal-kapital prevista.
(315)
Barra minn dan, il-Beljġu wera li l-aktar żewġ kompetituri diretti ta’ IFB, jiġifieri s-soċjetajiet Gosselin u Hupac, għandhom rati ta’ likwidità tassew qrib (38,9 % u 34,9 % rispettivament).
(316)
Meta tqis din l-informazzjoni supplementari mogħtija mill-Belġju, u minħabba li ż-żjieda fil-kapital tnaqqset għal EUR 95,3 miljun meta mqabbla mar-rakkomandazzjoni inizjali ta’ EUR 120 miljun inklużi fil-pjan ta’ McKinsey ta’ Diċembru 2003, il-Kummissjoni tikkunsidra li ż-żjieda fil-kapital hija limitata għal dak li huwa strettament neċessarju.
ii) Diżinvestiment tal-holdings fi Franza bl-inqas spiża
(317)
Fir-rigward tad-diżinvestiment tas-sussidjarji ta’ IFB fi Franza, il-Kummissjoni ivverifikat ukoll li, fil-kanċellament tal-impenni tagħha, IFB dejjem għażlet l-orħos għażla, sabiex tillimita l-ispejjeż ta’ kanċellament ta’ impenni, u għalhekk l-għajnuna, għall-minimu.
a) Acimar
(318)
Id-diżinvestiment ġudizzjarju ta’ Acimar permezz ta’ proċediment ġudizzjarju sewa EUR 3,9 miljun (ara l-parti 2 ta’ din id-deċiżjoni). Il-Kummissjoni tinnota li l-Belġju wera li l-alternattiva, jiġifieri t-tkomplija tal-attivitajiet tagħha, kienet tinneċessita l-finanzjament ta’ cash-drain annwali sat-tmiem tal-2005 minn IFB, li kien jirrappreżenta telf ta’ EUR 10,8 miljun fit-total, mingħajr l-ebda ċertezza li jista’ jiġi rkuprat id-dejn ta’ EUR 3,9 miljun li kellhom jiġu abbandunati fil-proċediment ġudizzjarju.
(319)
Il-Kummissjoni tikkonkludi għalhekk li IFB għażlet l-orħos għażla għal Acimar.
b) NFTI-ou
(320)
Fir-rigward ta’ NFTI-ou, li kienet soċjetà kkontrollata b’mod konġunt minn IFB u l-Port Awtonomu ta’ Dunkerque, li tuża terminali fil-port ta’ Dunkerque, IFB esplorat żewġ possibbiltajiet: it-tkomplija tal-attivitajiet, jew id-diżinvestiment bil-bejgħ tal-holding tagħha. Id-diżinvestiment kien iwassal għal spejjeż ta’ EUR 18,5 miljun (ara d-deskrizzjoni dettaljata fil-parti 2 ta’ din id-deċiżjoni).
(321)
Fir-rigward tal-alternattiva, jiġifieri t-tkomplija tal-attivitajiet, il-Belġju wera fir-risposta tiegħu li dan kien jiġġenera telf ta’ EUR 36,2 miljun (ara d-deskrizzjoni dettaljata fil-parti 3 ta’ din id-deċiżjoni).
(322)
Meta tqis l-ispiża tż-żewġ għażliet, il-Kummissjoni tikkunsidra li IFB għażlet l-orħos għażla.
c) IFB France
(323)
Iċ-ċessjoni ta’ IFB France, li wara saret AGEP, swiet lil NFTI-ou EUR 0,9 miljun (ara d-deskrizzjoni dettlajata fil-parti 2 ta’ din id-deċiżjoni). Għalhekk tqum il-mistoqsija li wieħed isir jaf jekk il-falliment ta’ IFB France kienx ikun orħos għall-IFB.
(324)
Bħal fl-ipoteżi tal-bejgħ, IFB kien ikollha tabbanduna d-dejn tagħha fuq IFB France għal valur ta’ EUR 0,8 miljun. Il-Belġju madankollu jippretendi li l-falliment kellu jiġġenera spejjeż supplementari: IFB ma kinitx tkun tista’ twettaq il-prezz tal-bejgħ ta' EUR 0,1 miljun, li kien jiġġenera deprezzament fuq il-holding tagħha, u IFB kien ikollha tħallas total ta’ EUR 0,8 miljun lil 14-il impjegat, li kienu jitilfu xogħolhom wara l-falliment, skont id-dritt soċjali fi Franza.
(325)
Il-Kummssjoni tikkunsidra li l-Belġju ma tax il-prova ta’ dan ir-riskju ta’ twettiq tal-obbligu. Għaldaqstant, il-Kummissjoni trid tirrifjuta dan l-argument. (49) Il-Kummissjoni tikkonkludi għalhekk li t-tmiem ta’ IFB France sewa tal-anqas l-istess prezz bħal kontinwazzjoni tagħha.
(326)
Il-Kummissjoni tikkonkludi għalhekk li IFB għażlet l-orħos waħda miż-żewġ għażliet.
d) Dry Port Dunkerque
(327)
Għad-Dry Port ta’ Dunkerque, ġie deċiż li tiġi likwidata s-soċjetà, bil-bejgħ preċedenti ta’ parti mill-assi, jiġifieri l-holding ta’ 8,6 % f’NFTI-ou. Dan sewa EUR 7,9 miljun (ara d-deskrizzjoni dettaljata fil-parti 2 ta’ din id-deċiżjoni).
(328)
Fix-xenarju alternattiv, jiġifieri t-tkomplija tal-attivitajiet, IFB kien ikollha tiffinanzja il-cash drain annwali ġġenerat mit-telf tas-soċjetà, li kien jippreżenta ħlas addizzjonali ta’ EUR 2,6 miljun.
(329)
Għalhekk, il-likwidazzjoni kienet l-orħos għażla.
e) SSTD
(330)
Meta titqies id-deċiżjoni strateġika li tħalli s-suq Franċiż, id-deċiżjoni li tbigħ SSTD għal EUR 0,2 miljun (ara d-deskrizzjoni fid-dettall hawn isfel fil-parti 2) tikkorrispondi għall-għażla l-aktar vantaġġuża għal IFB.
f) Konklużjoni
(331)
Il-Kummissjoni tikkonkludi li IFB għamlet diżinvestiment tal-holdings tagħha fi Franza bl-anqas nefqa possibbli, u li għalhekk il-finanzjament attribwit minn SNCB biex tiffinanzja dan id-diżinvestiment neċessarju għall-vijabbiltà tal-parti li baqgħet minn IFB ġie limitata għall-ammont minimu possibli.
b) Il-kontribuzzjoni tal-benefiċjarju stess
(332)
Il-punt 40 tal-linji gwida tal-1999 jindika li:
“Il-benefiċjarji tal-għajnuna jridu jikkontribwixxu b’mod importanti għall-pjan ta’ ristrutturazzjoni mir-riżorsi tagħhom stess, inkluż bil-bejgħ ta’ assi, meta dawn mhumiex indispensabbli għall-għajxien tal-intrapriża, jew permezz ta' finanzjament esterjuri miksub bil-kundizzjonijiet tas-suq.”
(333)
Fl-ittra tal-ftuħ (il-punt 270), il-Kummissjoni nnutat li skont il-pjan ta’ ristrutturazzjoni, IFB ma kinitx tidher li qed tagħti kontribut importanti hi stess għar-ristrutturazzjoni tagħha, u li għalhekk, il-Kummissjoni kellha dubji fuq il-punt li tkun taf jekk IFB kinitx qed tikkontribwixxi għar-ristrutturazzjoni tagħha b’mod suffiċjenti.
(334)
Il-Belġju, fir-risposta tiegħu għall-ittra tal-ftuħ, spjega b’mod dettaljat dak li hu jikkunsidra li huma kontribuzzjonijiet ta’ IFB stess għar-ristrutturazzjoni tagħha (ara d-deskrizzjoni fil-parti 3 ta’ din id-deċiżjoni, il-punti 194 sa 201).
(335)
Il-Kummissjoni tagħti l-apprezzament li ġej dwar l-ispjegazzjonijiet tal-Belġju:
i) Spejjeż tar-ristrutturazzjoni
(336)
Il-Kummissjoni tibda billi tiddetermina l-ispiża totali tar-ristrutturazzjoni, netta mill-qligħ ta’ produttività u mit-tnaqqis tal-bżonn f’kapital kurrenti.
Spejjeż netti tar-ristrutturazzjoni
Telf nett tal-użu
2,749
Spejjeż eċċezzjonali
0,032
Żjieda fil-bżonn ta’ kapitali kurrenti
12,998
Investimenti ta’ sostituzzjoni f’assi kapitali mhux finanzjarji
6,611
Investimenti fl-assi kapitali finanzjarji
1,882
Ħlas ta’ interessi lil intrapriżi minbarra SNCB
2,351
Ħlas lura tad-dejn finanzjarju
16,599
Ħlas lura parzjali tad-dejn u tal-interessi minn SNCB
81,7
Dejn ta’ taxxa
0,077
Total
125,56
(337)
F’dan ir-rigward, il-Kummissjoni tikkunsidra li huwa ġġustifikat, f’konformità mal-prattika ta’ teħid ta’ deċiżjonijiet tagħha, (50) li żżomm l-ispejjeż li jidhru fit-tabella t’hawn fuq, pjuttost mill-ispejjeż hekk kif ippreżentati mill-Belġju (ara t-tabella li tidher fil-punt 184), partikolarment għar-raġunijiet li ġejjin:
-
it-telf mill-użu (il-“cash drain”). Il-Belġju kien inkluda EUR 27,916 miljun bħala “telf totali tal-użu” fl-ispejjeż ta’ ristrutturazzjoni. Il-Kummissjoni tikkunsidra li, skont il-prattika ta’ teħid ta’ deċiżjonijiet tagħha, (51) (, irid jiġi inkluż biss it-telf nett tal-użu fl-ispejjeż tar-ristrutturazzjoni. Dawn l-ispejjeż jistgħu jinkisbu billi mit-telf totali tal-użu matul il-perjodu ta’ ristrutturazzjoni (EUR 27,916 miljun) jitnaqqas il-qligħ tal-produttività fil-perjodu ta’ ristrutturazzjoni (EUR 25,167 miljun). Għalhekk, it-telf nett tal-użu huwa ta’ EUR 2,749 miljun;
-
varjazzjonijiet tal-bżonn ta’ kapital kurrenti. Il-Belġju jsemmi fil-parti “spejjeż”, u fil-parti “kontribuzzjoni tagħha stess”, varjanti tal-bżonn ta’ kapital kurrenti. (52) Skont il-prattika ta’ teħid ta’ deċiżjonijiet tal-Kummissjoni, (53) jaqbel li ma jiġux ikkunsidrati l-ispejjeż tar-ristrutturazzjoni li ż-żjieda netta tal-bżonn ta’ kapital kurrenti, li huwa ta’ EUR 12,998 miljun (54).
-
trasferimenti bejn il-grupp. Il-Belġju jinkludi fl-ispejjeż ta’ ristrutturazzjoni, fil-lista “investimenti fl-assi kapitali finanzjarji”, tat-trasfeimenti bejn il-gruppi marbuta maċ-ċentralizzazzjoni tal-holdings Belġjani tal-grupp. Dawn it-trasferimenti kienu kif ġej: l-azzjonijiet ta’ RKE (intrapriża Belġjana, deskritta fid-dettall fil-parti 2, il-punt 47, tal-ittra tal-ftuħ), miżmuma minn Haeger & Schmidt International (100 % sussidjarja ta’ IFB fi-Ġermanja, deskritta fid-dettall ukoll fil-punt 47 tal-parti 2, tal-ittra tal-ftuħ) ġew trasferiti lil IFB, li bħalissa żżommhom direttament, u mhux aktar b’mod indirett permezz ta’ Haeger & Schmidt International. Il-prezz ta’ din it-tranżazzjoni jitla’ għal EUR 1,6 miljun u ġiet irregolata minn ħlas bi flus ta’ EUR 0,6 miljun u permezz ta’ tnaqqis (il-kont kurrenti) ta’ IFB fuq Haeger & Schmidt International ta’ miljun euro.
Il-Kummissjoni tikkunsidra li din it-tranżazzjoni, li tikkostitwixxi trasferiment fil-grupp IFB, ma tistax tiġi kkunsidrata bħala spiża ta’ ristrutturazzjoni, għax hija finanzjarjament newtra fil-livell tal-grupp. Fil-fatt, mal-ispiża ta’ EUR 0,6 miljun għal IFB jikkorrispondi għal riżultat imtejjeb b’ EUR 0,6 miljun ta’ Haeger & Schmidt International, li tidher fil-kontijiet konsolidati tal-grupp bħala żjieda fil-profitt.
ii) Il-finanzjament minn SNCB u l-parteċipazzjoni stess ta’ IFB
(338)
SNCB tiffinanzja r-ristrutturazzjoni sal-limitu ta’ EUR 95,3 miljun. Kif muri fil-punti 199 sa 237, dan il-finanzjament jista’ jiġi attribwit lill-Belġju. Dan ser isir permezz ta’ bidla f’kapital tal-faċilità ta’ kreditu u tad-dejn li għalihom ġie approvat żmien biex isir il-ħlas, kif ukoll tal-interessi li jiġu minnu.
(339)
Kontra l-punt 43 tal-linji gwida tal-2004, il-linji gwida tal-1999 ma jeskludux li l-kontribuzzjoni stess tal-intrapriża tikkonsisti f’benefiċċji futuri. Il-Kummissjoni tikkunsidra li, fil-qafas tal-linji gwida tal-1999, benefiċċji futuri jistgħu jikkostitwixxu kontribuzzjoni tagħha stess, jekk dawn il-benefiċċji futuri kienu previdibbli fil-mument tal-preparazzjoni tal-pjan ta’ ristrutturazzjoni.
(340)
IFB ser tikkontribwixxi għar-ristrutturazzjoni tagħha stess l-ewwelnett permezz tal-benefiċċji tagħha stipulati għas-snin 2004, 2005 u 2006, li jridu jitilgħu għal total ta’ EUR 10,5 miljun. Kif diġà spjegat, il-previżjoni ta’ dawn il-benefiċċji kienet ibbażata fuq elementi fattwali magħrufa minn IFB fil-mument tal-iżvilupp tal-pjan ta’ ristrutturazzjoni, bħalma huma l-konklużjoni ta’ kuntratti ġodda importanti, it-tnaqqis tan-nefqa tas-salarji wara tnaqqis tal-persunal, u sinerġiji stipulati fil-pjan ta’ ristrutturazzjoni. Għalhekk, il-Kummissjoni tikkonkludi li l-benefiċċji futuri kienu previdibbli fil-mument tal-preparazzjoni tal-pjan ta’ ristrutturazzjoni.
(341)
Wara dan, IFB ser tikkontribwixxi permezz tal-irċevuti finanzjarji tagħha, li jirriżultaw f’interessi akkumulati fuq il-kontijiet tal-bank ta’ IFB, u li jitilgħu għal total ta’ EUR 1,4 miljun. Kif deskritt fil-punt 187, dawn l-irċevuti futuri kienu prevedibbli fil-mument tal-preparazzjoni tal-pjan ta’ ristrutturazzjoni.
(342)
Permezz tal-bejgħ tal-assi kapitali “mhux finanzjarji” lil intrapriżi privati, IFB ser tikkontribwixxi sa limitu ta’ EUR 4,771 miljun. Apparti l-bejgħ ta’ assi differenti ta’ importanza relattivament limitata, li jittotalizzaw EUR 0,271 miljun, din il-parti tal-kontribuzzjoni hija kostitwita prinċipalment mid-diżinvestiment fl-2004 tal-assi utilizzati fit-terminal OCHZ. Id-drittijiet ta’ kopropjetà (50 %) fuq dawn l-assi utilizzati minn OCHZ ġew ċeduti bil-prezz ta’ EUR 4,5 miljun.
(343)
Bil-bejgħ ta’ assi kapitali “finanzjarji”, jiġifieri bil-bejgħ tal-holdings minuri lil intrapriżi privati, IFB ser timmobilizza EUR 9,287 miljun. Dan id-dħul ġie ġġenerat mid-diżinvestiment ta’
-
Autocare Europe u IFB France fl-2003,
-
GIE OCHZ, Brussels Port Invest SA u Brussels Terminal Intermodal SA fl- 2004, u
-
CNC Ferry Boats Intermodal fl-2005.
Kif deskritt fil-punt 187, dawn l-irċevuti futuri kienu prevedibbli fil-mument tal-preparazzjoni tal-pjan ta’ ristrutturazzjoni.
(344)
Il-Kummissjoni tikkunsidra li l-Belġju wera li, bil-bejgħ lil intrapriżi privati li għadhom kif ġew deskritti, IFB naqqset l-attivitajiet tagħha għal core business tagħha.
345)
Għal krediti li ġew minn istituzzjonijiet ta’ kreditu privati, IFB setgħet timmobilizza EUR 3,3 miljun fl-2003 u fl-2006. dawn il-krediti ġew deskritti fid-dettall fil-punti 75 sa 79 tad-deċiżjoni tal-ftuħ. Dawn inkisbu skont il-kundizzjonijiet tas-suq, u mingħajr garanzija ta’ SNCB jew tal-Istat Belġjan favur l-istituzzjonijiet bankarji.
(346)
Finalment, IFB tikkontribwixxi sal-limitu ta’ EUR 1,105 miljun, li ġejjin minn irċevuti eċċezzjonali. Dawn l-irċevuti eċċezzjonali jikkorrispondu għall-qligħ kapitali mwettqa mill-bejgħ ta’ assi kapitali mhux finanzjarji (prinċiparjament minn vaguni EAOS u minn vetturi fit-terminali).
(347)
Il-Kummissjoni tikkonkludi li l-parteċipazzjoni stess ta’ IFB għall-ispejjeż tar-ristrutturazzjoni tagħha titla’ għal EUR 24,927 miljun. It-tabella li ġejja tinkludi l-kontribuzzjonijiet kollha ta’ IFB:
Benefiċċji 2004 sa 2006
10,429
Rirċevuti finanzjarji
1,368
Bejgħ ta’ assi kapitali mhux finanzjarji
4,771
Bejgħ ta’ assi kapitali finanzjarji
9,287
Krediti mogħtija minn banek privati
3,300
Irċevuti eċċezzjonali
1,105
Total
30,26
Konklużjoni fuq il-kontribuzzjoni proprja
(348)
Biex nikkonkludu, in-nefqa totali għar-ristrutturazzjoni ta’ IFB, li telgħet għal EUR 125,56 miljun, huma mħallsa għal EUR 95,3 miljun, jew 76 %, minn SNCB. Dan il-finanzjament jista’ jiġi attribwit għall-Istat Belġjan. L-ispejjeż ta’ EUR 30,26 miljun, jew 24 %, huma sostnuti minn IFB stess.
(349)
F’dan il-każ, il-Kummissjoni tfakkar li l-linji gwida tal-1999 ma jimponux il-livell minimu ta’ kontribuzzjoni, imma biss kontribuzzjoni importanti. Madankollu, safejn il-linji gwida l-ġodda tal-2004, li mhumiex applikabbli f’dan il-każ, jeżiġu kontribuzzjoni tal-istess kumpannija superjuri għal 50 %, il-Kummissjoni temmen li jkun utli li tfakkar li d-diffikultajiet partikolari tal-kuntest tar-ristrutturazzjoni (li minnha jiddependu direttament 250 impjegat fil-Belġju); l-importanza tat-tnaqqis tal-kapaċitajiet (tnaqqis ta’ 49 % tal-volum tal-vaguni tal-ferrovija; tmiem ta’ diversi terminali); u l-importanza tat-trasport kumbinat, suq li fih hija prinċiparjament attiva IFB, fil-politika tat-trasport tal-Unjoni Ewropea.
(350)
Il-Kummissjoni tikkonkludi li l-holding ta’ 24 % tikkostitwixxi f’dawn iċ-ċirkostanzi holding importanti, anke meta jitqies id-daqs tal-intrapriża ta’ IFB u s-sitwazzjoni finanzjarja tagħha qabel ir-ristrutturazzjoni.
4.2.2.4. Ir-rapport annwali u “one time, last time”
(351)
Il-linji gwida tal-1999 jindikaw fil-punti 45 u 48:
“(45)
Il-Kummissjoni trid tkun f’pożizzjoni li tiżgura t-twettiq tajjeb tal-pjan ta’ ristrutturazzjoni, permezz ta’ rapporti regolari u dettaljati, li jiġu komunikati lilha mill-Istat Membru.
(48)
Sabiex tevita xi appoġġ abbużiv, l-għajnuna għar-ristrutturazzjoni ma tistax tingħata ħlief darba. Meta l-Kummissjoni hija responsabbli għal proġett ta’ għajnuna għar-ristrutturazzjoni, l-Istat Membru jrid jippreċiża jekk l-intrapriża benefikatx digà fil-passat minn għajnuna mill-Istat għar-ristrutturazzjoni, inkluż għajnuna mogħtija qabel id-dħul fis-seħħ ta’ dawn il-linji gwida u inkluża għajnuna mhux notifikata. Jekk dan ikun il-każ u jekk il-perjodu ta’ tristrutturazzjoni jkun tlesta, jew jekk il-pjan ikun intemm milli jitwettaq, fi żmien anqas minn għaxar snin, allura l-Kummissjoni normalment ma tawtorizzax l-għotja ta’ għajnuna ġdida għar-ristrutturazzjoni ħlief f’ċirkostanzi eċċezzjonali, mhux previdibbli u ma jiġux attribwiti lill-intrapriża. Iċ-ċirkostanza mhux previdibbli hija dik li ma setgħetx tkun antiċipata fil-mument li fih il-pjan ta’ ristrutturazzjoni jkun ġie elaborat.”
(352)
Kif diġà nnutat fid-deċiżjoni tal-ftuħ (il-punt 271), il-gvern Belġjan aċċetta li jipprovdi lill-Kummissjoni rapport annwali biex jippermetti lill-Kummissjoni li tevalwa jekk il-pjan ta’ ristrutturazzjoni hux implimentat skont l-impenni li ħadu l-awtoritajiet Belġjani.
(353)
Kif ukoll innutat fid-deċiżjoni tal-ftuħ (il-punt 271), il-kriterju “one time, last time” ġie rrispettat.
5. KONKLUŻJONIJIET
(354)
Il-Kummissjoni tinnota li l-Belġju wettaq illegalment parti mill-miżuri msemmija fi vjolazzjoni tal-paragrafu 3 tal-Artikolu 88, tat-Trattat. Madankollu, l-eżami tal-miżuri wera li f’parti, dawn ma kinux jikkostitwixxu għajnuna, u li għall-bqija, huma kompatibbli mas-suq komuni,
ADDOTAT DIN ID-DEĊIŻJONI:
Artikolu 1
L-iffinanzjar tar-ristrutturazzjoni tal-attivitajiet ta’ InterFerryBoats SA fil-Belġju u l-iffinanzjar tad-diżinvestiment tal-attivitajiet ta’ InterFerryBoats SA fi Franza li jaqbżu l- EUR 95,3 miljun mis-Soċjetà Nazzjonali tal-Ferroviji Belġjani, li jistgħu jiġu attribwiti għall-Belġju u mwettqa minnu, jikkostitwixxu għajnuna mill-Istat għar-ristrutturazzjoni, li hija kompatibbli mas-suq komuni.
Artikolu 2
Din id-deċiżjoni hija indirizzata lir-Renju tal-Belġju.
Magħmul fi Brussell, l-24 ta’ April 2007.